Bin oiy rahrashun3aharah hiley dhandu bin dhookuranee\nބިން އޮތް ރަށްރަށުން ތިން އަހަރަށް ހިލޭ ދަނޑު ބިން ދޫކުރަނީ\nފިޝަރީޒް މިނިސްޓަރު ޒަހާ ވަހީދު: ދަނޑު ބިންތައް ހިލޭ ދޫކުރުމަށް ވަނީ ނިންމާފަ - އަވަސް ފޮޓޯ\nދަނޑުވެރިކަން ކުރާނެ ހުސް ބިން ހުރި ރަށްރަށުން ތިން އަހަރަށް ހިލޭ ދަނޑު ބިން ދޫކުރަން ސަރުކާރުން ނިންމައި އެކަމާބެހޭ އުސޫލުތަކެއް އެކުލަވާލައިފި އެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ފިޝަރީޒް މިނިސްޓަރު ޒަހާ ވަހީދު ވިދާޅުވީ ބިން އޮތް ރަށްރަށުގެ ކައުންސިލްތަކާ ގުޅިގެން ދަނޑު ބިން ދޫކުރުމުގެ މަސައްކަތް ޕްލޭނިން މިނިސްޓްރީއާ ގުޅިގެން ކުރަމުން އަންނަ ކަމަށެވެ. ދަނޑުވެރިކަން ކުރަން ބޭނުންވާ ފަރާތްތަކަށް ބިން ދޫކުރަނީ ހިލޭ ތިން އަހަރަށް ކަމަށް ވެސް ޒަހާ ވިދާޅުވި އެވެ.\nމިނިސްޓަރު ވިދާޅުވީ ބިންތައް ދޫކުރުމަށްފަހު މޮނީޓާ ކުރަމުންދާނެ ކަމަށާއި އެ ބިންތަކުގައި ދަނޑު ހައްދާކަން ޔަގީން ކުރާނެ ކަމަށެވެ. އަދި ބިން ދޫކުރާނީ ޕްލޭނިންގެ ލޭންޑް ޔޫސް ޕްލޭނާ އެއްގޮތަށް ކައުންސިލްތަކާއި ބިން ހަވާލު ކުރާ ފަރާތްތަކާ ދެމެދު އެއްބަސްވުމެއް ވެގެން ކަމަށް ވެސް ޒަހާ ވިދާޅުވި އެވެ.\nޒަހާ ވިދާޅުވީ ދަނޑުވެރިން ހައްދާ ތަކެތި އެސްޓީއޯ މެދުވެރިކޮށް ސަރުކާރުން ގަންނާނެ ކަމަށާއި އެގޮތުން އަންނަ މަހުގެ އެއްވަނަ ދުވަހުން ފެށިގެން އެކަން ފަށަން މިހާރު ވެސް އެސްޓީއޯއާއެކު ދަނޑުވެރިންތަކެއް މަސައްކަތް ކުރަމުންދާ ކަމަށެވެ. އޭގެ އިތުރުން ދަނޑުވެރިކަން ކުރުމަށް ބޭނުންވާ ފަރާތްތަކަށް އެސްއެމްއީ ބޭންކްގައި ދަނޑުވެރިކަމުގެ ނަފާ ލޯނު ނެގުމުގެ ފުރުސަތު ވެސް އޮންނާނެ ކަމަށެވެ. އަދި، މިހާރު ލޯނު ނަގާފައިވާ ފަރާތްތަކަށް އެ ލޯނު ދެއްކުން ހަ މަސް ފަސްކޮށްދީފައިވާނެ ކަމަށެވެ.\nބައެއް ރަށްރަށުގެ އިހުތިސޯސްގެ ތެރެއަށް ވަދެފައިވާ ބައެއް ފަޅު ރަށްރަށުގައި ވެސް ދަނޑުވެރިކަން ކުރަން އެދޭނަމަ އެ ފުރުސަތު ވެސް ފޯރުކޮށްދިނުމުގެ މަސައްކަތް ކުރާނެ ކަމަށް ޒަހާ ވިދާޅުވި އެވެ. އަދި މޭވާ އާއި ތަރުކާރީގެ މުޑުވަތް ފޯރުކޮށްދިނުމަށް ވެސް ސަރުކާރުން އެހީތެރިކަން ފޯރުކޮށްދޭނެކަން މިނިސްޓަރު ފާހަގަ ކުރެއްވި އެވެ.\nމިކަމުގެ އިތުރު މައުލޫމާތު ދެއްވަމުން އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވީ ދަނޑުވެރިކަމުގެ އިގުތިސޯދެއް މީގެކުރިން ވެސް އޮތް 44 ރަށެއް ސަރުކާރުން ފާހަގަކޮށްފައިވާ ކަމަށާއި އެ ރަށްރަށުގައި ދަނޑުވެރިކަމަށް ބިން ދޫކޮށް، އުފައްދާ ތަކެތި ސަރުކާރުން ގަންނަމުންދާނެ ކަމަށެވެ. އަދި، އެ ރަށްތަކަށް ސަރުކާރުން ހަތް ބާވަތެއްގެ ތަކެތި ހެއްދުމުގެ އެހީތެރިކަން ފޯރުކޮށްދޭނެ ކަމަށާއި އެކަމަށް ބޭނުންވާ ފަންނީ މައުލޫމާތާއި އޮށާއި ވަސީލަތްތަކާއި ފައިސާ އަދި ލޯނު ސަރުކާރުން ފޯރުކޮށްދޭނެ ކަމަށް ފައްޔާޒު ވިދާޅުވި އެވެ.\nމިނިސްޓަރު ފައްޔާޒު ވިދާޅުވީ އެ ރަށްރަށުގައި އުފައްދާ ބާވަތްތައް ސަރުކާރުން ގަނެ، ރިސޯޓުތަކުން އަލުން ހުޅުވުމުން ރިސޯޓްތަކަށް ވެސް ވިއްކާނެ ކަމަށެވެ. އެ ތަކެތި ރަށްރަށުން ކަލެކްޓް ކުރާނީ ވެސް ސަރުކާރުން ކަމަށާއި އެކި ސަރަހައްދުތަކުގައި ސެންޓަރުތައް ހަދާނެ ކަމަށް މިނިސްޓަރު ވިދާޅުވި އެވެ.\nމިހާތަނަށް 44 ރަށެއްގައި ފުޅާ ގޮތެއްގައި ދަނޑުވެރިކަން ފެށުމަށް ސަރުކާރުން ނިންމާފައިވީ ނަމަވެސް އަދި ވެސް އެކަމަށް އެދުމުގެ ފުރުސަތު އެހެން ރަށްރަށަށް ވެސް އޮންނާނެ ކަމަށް މިނިސްޓަރު ވިދާޅުވި އެވެ.\nފިޝަރީޒް އެންޑް އެގްރިކަލްޗާ މިނިސްޓްރީ ފައްޔާޒް އިސްމާއީލް ފައްޔާޒް އިސްމާއީލް + ދަނޑުވެރިކަން ޒަހާ ވަހީދު


Israelun Falastheenuge Ramallah ge Rayyitheh Avahaarakolla, Down Syndromege Zuvaanaku Zakham Kollaifi | Dhiislam\nއިސްރާއީލުގެ ސަލާމަތީ ބާރުތަކުން ފަލަސްޠީނުގެ ރާމަ ﷲގެ ރައްޔިތަކު އަވަހާރަކޮށްލާ، ހަމަ އެރަށުގެ ޚާއްޞަ އެހީއަށް ބޭނުންވާ ޑައުން ސިންޑްރޮމްގެ ޒުވާނަކު ޒަޚަމް ކޮށްލައިފިއެވެ.\nފަލަސްޠީނުގެ އިންސާނީ ޙައްޤުތަކާއި ބެހޭ ސެންޓަރު (ޕީސީއެޗްއާރު) އިން މަޢުލޫމާތު ދެއްވާ ގޮތުގައި ރާމަ ﷲ ގެ ރައްޔިތެއްކަމަށްވާ ޢުމުރުން 37 އަހަރުގެ ފާޟީ ޢަދުނާން ސަމަރާ ޤަޢުދު އަވަހާރަ ކޮށްލެވިފައިވަނީ ރާމަ ﷲ ގެ ހުޅަނގު އުތުރުގެ ސަރަޙައްދެއްކަމަށްވާ ދިއުރު ނިޡާމާއި، ނަބީ ޞާލިޙް މިދެ އަވަށް ދޭތެރޭގައެވެ.\nޕީސީއެޗްއާރުން ވިދާޅުވާ ގޮތުގައި ފާޟީ ދަތުރު ކުރައްވަމުން ގެންދެވި ކާރުކޮޅަށް އިސްރާއީލުގެ ސިފައިންވަނީ އެތައް ފަހަރަކު ބަޑި ޖަހާފައެވެ. އަދި ފާޟީގެ ހަށިކޮޅަށް ވަޒަން އެރުމުން،2ގަޑިއިރު ވަންދެން އެއްވެސް ޞިއްޙީ އެހީތެރިކަމަކާއި ނުލާ، ޒަޚަމްތަކަށް ފަރުވާ ނުދީ، ލޭ ފައިބަން މަގަށް ދޫކޮށްލެވުނެވެ. އަދި ފަލަސްޠީނުގެ އެމްބިއުލެންސުތައްވެސް އޭނާއަށް އެހީވުމަށް އައުން މަނާކުރިއެވެ. އޭގެ2ގަޑި އިރާއި ބައިފަހުން އިސްރާއީލުގެ ސިފައިން އައިސް، އޭނާގެ ހަށިކޮޅު ގޮތް ނޭނގޭ ތަނަކަށް ގެންދެވުނެވެ.\nއިސްރާއީލުގެ ފަރާތުން ނެރެފައިވާ ރިޕޯޓުގައިވާ ގޮތުން ފާޟީ އަވަހާރަ ކޮށްލެވިފައިވަނީ އިސްރާއީލުގެ ސިފައިންނާއި ދިމާއަށް ކާރުކޮޅު ދުއްވާލެއްވުމުން، ކާރުން ޖައްސަން އުޅޭކަމަށް ޝައްކު ކުރެވިގެން، ދިފާޢީ ޙަމަލާއެއްގެ ގޮތުންނެވެ. އަދި މިޙަމަލާގައި އިސްރާއީލް ސިފައިންގެ އެއްވެސް ބަޔަކަށް ގެއްލުން ވެފައެއް ނުވެއެވެ. އެހެނަސް ފަލަސްޠީނުގެ އިންސާނީ ހައްޤުތަކާއި ބެހޭ ސެންޓަރުން ހޯއްދެވި ހޯއްދެވުމަކުން އެނގިފައިވާ ގޮތުގައި ފާޟީ ވަޑައިގަތީ އޭނާގެ އަނބި މީހާއާއި5ދަރިން ބައްލަވާ، ޢާއިލާގެ ބައެއް ގާތަށެވެ.\nމިގޮތުން ފާޟީ އެގެއަށް ވަޑައިގަތް މަގުމަތީ، އިސްރާއީލުގެ ސަލާމަތީ އުޅަނދަކާއި ދިމާވުމުން، އެމީހުން، އޭނާ ގާތު ހުއްޓެވުމަށް އެންގިއެވެ. އެވަގުތު ފާޟީގެ ކާރު ކޮންޓްރޯލުން ނެއްޓި، އިސްރާއީލް ސިފައިން ތިބި ފަރާތް ނޫން އަނެއް ފަރާތަށް ކާރު ގޮސް، ގަހެއްގެ ދަށުގައި ހުރި ލަކުޑި ބެންޗެއްގައި ޖެހުމުން، 10 ފޫޓު ދުރުން އިސްރާއީލު ސިފައިން އޭނާގެ ގަޔަށް ބަޑި ޖަހާ އަވަހާރަކޮށްލިއެވެ.\nފާޟީ އަވަހާރަކޮށްލުމާއި ވިދިގެން ނަބީ ޞާލިޙް އަވަށުގެ އެތައް ރައްޔިތުންނެއް އެކަމާއި އިދިކޮޅަށް މުޒާހަރާކޮށް، އިހްތިޖާޖުކޮށް، އިސްރާއީލުގެ ސިފައިންނާއި ދިމާއަށް ގާ އުކާފައެވެ. މީގެ ރައްދު ހަމަލާއެއްގެ ގޮތުން އެބައިމީހުން ވަނީ ފަލަސްޠިނުގެ ރައްޔިތުންނާއި ދިމާއަށް ބަޑިއާއި، އަޑު ބޮމާއި، ކަރުނަ ގޭސް އުކާފައެވެ. މިކަންތަކުގެ ތެރޭގައި ފަލަސްޠީނުގެ އަޙްމަދު އިޔާދު އައްތަމީމީގެ ފަޔަށްވަނީ ބަޑި ޖަހާފައެވެ.\nފަލަސްޠީނުގެ 21 އަހަރުގެ ޒުވާނެއްކަމަށްވާ އަޙްމަދު އައްތަމީމީއަކީ ޚާއްޞަ އެހީއަށް ބޭނުންވާ ޑައުން ސިންޑްރޮމް ހުންނަ ޒުވާނެކެވެ. މިކަމާއި ވިދިގެން ރާމަ ﷲ ގެ އިސްތިޝާރީ ހޮސްޕިޓަލަށް އޭނާ ވަނީ ފަރުވާ ދިނުމަށް ގެންދެވިފައެވެ.


Mike Tyson akee Jamie Foxx | Mihaaru\nމައިކް ޓައިޒަނަކީ ޖެމީ ފޮކްސް\n24 ޖޫން 2020 - 07:57\nއެމެރިކާގެ ބޮކްސިން ލެޖެންޑް މައިކް ޓައިޒަންގެ ރޯލް ފިލްމެއްގައި ކުޅެން ޖެމީ ފޮކްސް ސޮއިކޮށް، އެ ފިލްމަށް ތައްޔާރުވާން ފަށައިފި އެވެ.\nޖެމީ މިހާރު އަންނަނީ ޓައިޒަންގެ ރޯލަށް ހަށިގަނޑު ވަރުގަދަކުރަމުންނެވެ. ޓައިޒަން އަކީ ބޮކްސިންގެ ދުނިޔޭގައި އެންމެ ވިދައިލި އެއް ނަމެވެ. އޭނާ ފާހަގަކުރެވިފައި ވަނީ އެ ކުޅިވަރުގައި މިހާތަނަށް އެންމެ ޒުވާން އުމުރުގައި ހެވީވެއިޓް ޗެމްޕިއަންކަން ހޯދި ފަންނާނުގެ ގޮތުގަ އެވެ. އެއީ އުމުރުން 20 އަހަރުގަ އެވެ.\nމިހާރު އުމުރުން 53 އަހަރުގެ ޓައިޒަންގެ ރޯލަށް ޖެމީ ތައްޔާރުވަމުން އަންނަ އިރު، "ކެޗިން އަޕް ވިތު މާކް ބާމްބޯމް" އިންސްޓަގްރާމް ލައިވްގައި 52 އަހަރުގެ އެކްޓަރު ބުނީ ޓައިޒަންގެ ރޯލްވެގެން ދާނީ ފިލްމީ ކެރިއަރުގައި މިހާތަނަށް ކުރިމަތިލާ އެންމެ ބޮޑު ޗެލެންޖާ ކަމަށެވެ. އަދި އެ ރޯލް ކުޅެން ލިބުމަކީ ވަރަށް ބޮޑު އުފަލެއް ޝަރަފެއް ކަމަށް ބުންޏެވެ.\nޖެމީ ބުނި ގޮތުގައި ޝަހުސިއްޔަތެއްގެ ބައޮގްރަފިކަލް ޑްރާމާއެއް ކުޅުމަކީ އެއްގޮތަކަށް ވެސް ފަސޭހަކަމަކަށް ނުވާނެ އެވެ. އަދި އެކަހަލަ ފިލްމުތަކަށް ބެލުންތެރިން ކުރާނެ އުންމީދު ވެސް ބޮޑުވާނެތީ، ފިލްމު ވަރަށް ފުރިހަމަ އެއްޗަކަށް ވާން ޖެހޭނެ ކަމަށް ބުންޏެވެ.\n"އެހެންވީމަ އަހަރެންގެ ސައިޑުން ޓައިޒަންގެ ރޯލަށް މެކްސިމަމް ދޭނަން، ޖަސްޓް މާސީ އާއި ޖާންގޯ އަންޗެއިންޑް ފަދަ ފިލްމުތައް ކުޅެފައިވާ އެކްޓަރު ބުންޏެވެ. "އަހަރެން އުންމީދުކުރަނީ މި ފިލްމަށް ފަހު ބެލުންތެރިންނަށް އަހަންނަކީ ޓައިޒަން ކަމަށް ހީވެގެން މަގުމަތިން ފެނިގެން އޮޓޯގްރާފް ހޯދަން ވެސް ފަހަތުން އަންނާނެ ކަމަށް."\nޖެމީ ބުނިގޮތުގައި މި ފިލްމަށް ކުރަން ޖެހޭ އެންމެ ބޮޑު މަަސައްކަތަކީ ޓައިޒަންގެ ވަރުގަދަ ހަށިގަނޑު ހޯދުމެވެ. އެކަމަށް އޭނާ އަންނަނީ ވަރަށް ގަދައަށް ޓްރޭނިންތައް ޖައްސަމުން ކަމަށް ބުންޏެވެ.\n"ފިލްމުން ޓައިޒަންގެ އެކި ދުވަސްވަރު ދައްކައިނޭތީ އަހަރެންގެ ހަށިގަނޑުން ބޮޑެތި ބަދަލުތަކެއް ފެންނާނެ." ޖެމީ ބުންޏެވެ. "މި ތައްޔާރީތަކަށް ޓައޒަންގެ އެހީ ވެސް ލިބޭ."\nޓައިޒަންގެ ފިލްމަށް ދީފައިވާ ނަމަކީ "ފައިންޑިން މައިކް" އެވެ. އެކަމަކު މި ފިލްމާ ބެހޭ މާ ބޮޑު ތަފުސީލުތަކެއް އަދި ހާމައެއްނުކުރެ އެވެ.\nއިތުރު ލިޔުންތައް ހޮލީވުޑް މައިކް ޓައިސަން ފިލްމު


SunOnline: Thauleemee dhaairaa harudhanaa kurumaa gulhey2bill ah aanmunge hiyaalu hoadhanee\nތައުލީމީ ދާއިރާ ހަރުދަނާކުރުމާ ގުޅޭ ދެ ބިލަށް އާންމުންގެ ހިޔާލު ހޯދަނީ\nޝަފްނާ ހުސައިން 12 Jun 2020, 18:28\nސްކޫލް ދަރިވަރުންތަކެއް -- ސަން ފޮޓޯ/ ފަޔާޒު މޫސާ\nރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީގައި ދިރާސާކުރަމުން އަންނަ ތައުލީމުގެ ބިލާއި، ދިވެހިރާއްޖޭގެ މަތީ ތައުލީމުގެ ބިލަށް އާންމުންގެ ހިޔާލު ހޯދަން މިއަދު ހުޅުވާލައިފިއެވެ.\nރައްޔިތުންގެ މަޖިލީހުން ކުރި އިއުލާނެއްގައި ބުނެފައި ވަނީ މި ދެ ބިލާ ގުޅޭގޮތުން އެއްވެސް ފަރާތެއްގެ ހިޔާލެއް ނުވަތަ ކޮމެންޓެއް އޮތް ނަމަ، މި މަހުގެ 18 ވާ އާދީއްތަ ދުވަހުގެ 14:00ގެ ކުރިން ކޮމިޓީގެ އީމެއިލް އެޑްރެސް، [email protected] އަށް ނުވަތަ ރައްޔިތުންގެ މަޖިލީހުގެ އިދާރާއަށް ލިޔުމުން ފޮނުވުމުގެ ފުރުސަތު ހުޅުވާލާފައިވާ ކަމަށެވެ.\nމަޖިލީހަށް މަތީ ތައުލީމުގެ ބިލު ހުށަހެޅުއްވީ ސަރުކާރުގެ ފަރާތުން ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގެވެ. އެ ބިލުގައި މަތީ ތައުލީމު ދޭ މަރުކަޒުތައް މޮނީޓާކޮށް އެ ތަންތަނުގެ ފެންވަރު ހިފެހެއްޓުމަށާއި ދިރާސާ ކުރުމާއި އަދި އެކި ޓްރެއިނިންތައްތައް ކުރިއަށްދާނެ ގޮތްތައް ބަޔާންކޮށްފައިވެއެވެ.\nމަތީ ތައުލީމާ ބެހޭ ބިލް ފާސްވުމުން ރާއްޖޭގެ މަތީ ތައުލީމްއަށް ދިމާވެފައިވާ ގިނަ މައްސަލަތައް ހައްލުވެގެންދާނެކަމަށް ހަޔާ އެޑިއުކޭޝަން ޑރ. އިބްރާހިމް ހަސަން ވަނީ ވިދާޅުވެފައެވެ.\nތައުލީމުގެ ބިލު މަޖިލީހަށް ހުށަހެޅުއްވީ ފުވައްމުލަކު މެދު ދާއިރާގެ މެމްބަރު މުހައްމަދު މުހްތާޒެވެ.


އެމްޑީޕީން އަބަދުވެސް އަގުބޮޑެތި އެއްޗެތި އޭގެ ހަމަ އަގުގައި ބަލައިގަންނާނޭ ކަމުގައި އެޕާޓީގެ ޕާލަމެންޓްރީ ގްރޫޕްގެ ލީޑަރު ވިދާޅުވެއްޖެ – Maldivian Democratic Party\n09 ފެބުރުއަރީ 2010\nއެމްޑީޕީން އަބަދުވެސް އަގުބޮޑެތި އެއްޗެތި އޭގެ ހަމަ އަގުގައި ބަލައިގަންނާނޭ ކަމުގައި އެޕާޓީގެ ޕާލަމެންޓްރީ ގްރޫޕްގެ ލީޑަރު ވިދާޅުވެއްޖެ\n9 ފެބްރުއަރީ 2010\nއެމްޑީޕީ ހަރުގޭގައި ހޯމަދުވަހުގެރޭ ބޭއްވި އެޕާޓީގެ އާންމު ޖަލްސާގައި ވާހަކަ ދައްކަވަމުން އެމްޑީޕީން އަބަދުވެސް އަގުބޮޑެތި އެއްޗެތި އޭގެ އަގުގައި ބަލައިގަންނާނޭ ކަމުގައި އެޕާޓީގެ ޕާލަމެންޓްރީ ގްރޫޕްގެ ލީޑަރު އަދި ރައްޔިތުންގެ މަޖިލީހުގެ ހުޅުހެންވޭރު ދާއިރާގެ މެންބަރު މޫސާ މަނިކު ވިދާޅުވެއްޖެއެވެ.\nރައްޔިތުންގެ މަޖިލީހުގެ ފޭދޫ ދާއިރާގެ މެންބަރު އަލްހާން ފަހުމީ ވަރަށް އަވަހަށް އެމްޑީޕީއާ ގުޅިވަޑައިގަންނަވާނޭ ކަމަށް މީޑިޔާއަށް ހާމަކުރެއްވުމާ ގުޅިގެން އެކަމަށް އިޝާރާތްކުރައްވައި ދެއްކެވި ވާހަކައިގައި މޫސަވަނީ އަލްހާން އެމްޑީޕީއާ ގުޅިވަޑައިގަންނަވާކަން ހާމަކުރެއްވުމާ ގުޅިގެން އެކަމަށްޓަކައި އެމްޑީޕީގެ ނަމުގައި އަލްހާނަށް މަރުހަބާ ދަންނަވާފައެވެ.\n” ދާދި އަވަހަށް އަޅުގަނޑުމެންނަށް މިޕާޓީން އަލްހާން ފަހުމީ ފެންނާނޭ ކަމަށް އެބޭފުޅާ ވިދާޅުވެފައިވާތީ އެމްޑީޕީގެ ހުރިހާ މެންބަރުންގެ ނަމުގައި އެބޭފުޅާއަށް ތަހުނިޔާ ދަންނަވަން. އަޅުގަނޑު ވަރަށް ފާޅުގައި މިދަންނަވަނީ އަލްހާން ފަހުމީ އަކީ، އަޅުގަނޑުމެންނަށް ވަރަށް ބޭނުންތެރި ބޭފުޅެއް. ” ގިނަ އަދަދެއްގެ އެމްޑީޕީ މެންބަރުންނާ މުޚާޠަބުކުރައްވައި މޫސަ ވިދާޅުވިއެވެ. ” (އަލްހާން އަކީ) ވަރަށް ޒުވާން، ވަރަށް ވިސްނޭ، ވަރަށް ކަންކަން ކުރެވޭނެ، ވަރަށް ޤާބިލް ބޭފުޅެއްކަމަށް އަޅުގަނޑު ގަބޫލުކުރަން. އަޅުގަނޑުމެން އަލްހާން ފަހުމީ އާ މެދު ކަންތައްކުރާނީ ޑިމޮކްރަސީގެ ހަމަތަކާ އުޞޫލުތަކުގެ މަތިން.”\nމޫސަގެ ވާހަކައިގައި އިތުރަށް ވިދާޅުވީ އެމްޑީޕީ އަކީ މިހާރު ރައްޔިތުންގެ މަޖިލީހުގައި އެންމެ މެންބަރުން ގިނަ ޕާޓީކަމަށާއި، ސައްޙަ މެންބަރުންގެ ގޮތުގައި މިހާރު 28 މެންބަރުން އެމްޑީޕީގައި ތިއްބެވިއިރު، ނުސީދާ އަދަދު 32 ކަމަށް ވިދާޅުވެ، ކައިރި މުސްތަޤްބަލެއްގައި އެމްޑީޕީ ޕާލަމެންޓްރީ ގްރޫޕްގެ ލީޑަރު، މައިނޯރިޓީ ލީޑަރުކަމުން މެޖޯރިޓީ ލީޑަރުކަމަށް ބަދަލުވާނޭ ކަމަށް މޫސަ ވިދާޅުވިއެވެ. އަދި އޭގެތެރެއިން މިވަގުތު ޕާޓީއާ ރަސްމީކޮށް ގުޅިވަޑައިގެންފައި ނުވާ ބޭފުޅުން ޕާޓީއާ ރަސްމީކޮށް ގުޅިވަޑައިގެންފައި ނުވަނީ މިވަގުތަށް ހާމަކުރެވެން ނެތް ސިއްރުތަކެއްގެ ސަބަބުން ކަމުގައި ވެސް މޫސަ ވިދާޅުވިއެވެ.\nމީގެ އިތުރުން ޚާރިޖީ ވަޒީރުގެ އިތުބާރުނެތްކަމުގެ މައްސަލައިގައި ބައިނަލްއަޤްވާމީ މުޖުތަމަޢަށް އެމްޑީޕީ ސަރުކާރާމެދު ރައްޔިތުންގެ އިތުބާރު އޮތްކަން ހާމަކުރުމުގައި، އެމްޑީޕީން ދެއްކި އެއްބާރުލުމާ، ސިވިލްސާވިސް މުޥައްޒަފުންގެ މުސާރައިގެ މައްސަލައިގެ އިތުރުން ދިޓީވީއާއި ދިއެފްއެމް އިން ޑީއާރުޕީގެ މުޒާހަރާގައި ކުޅުނު ރޯލާއި ބެހޭގޮތުން ވެސް މޫސަ ވާހަކަ ދެއްކެވިއެވެ.\nމިޖަލްސާގައި ވާހަކަ ދެއްކެވި އެމްޑީޕީ ޕާލަމެންޓްރީ ގްރޫޕްގެ މެންބަރުންވަނީ ބައެއް މުޥައްސަސާތަކުން އެ މުވައްސަސާތަކުގައި މަސައްކަތްކުރައްވާ އެމްޑީޕީގެ މެންބަރުންނަށް ޖެއްސުންކޮށް އެކިގޮތްގޮތުން ފިއްތުންތައް ކުރިމަތިކުރުވަމުންދާތީ، އެކަން ވަގުތުން ހުއްޓާލުމަށް އިލްތިމާސްކުރމުގެ އިތުރުން މާލެ އެކޭ އެއްފަދައިން އަތޮޅުތަކުގެ ރައްޔިތުންނަށްވެސް ސަބްސިޑީ ލިބޭނޭ މަގުފަހިކޮށްދިނުމަށް ސަރުކާރަށް ގޮވާލައްވާފައެވެ.\nމި ޖަލްސާގައި ޚާރިޖީ ވަޒީރު ޑރ. އަހުމަދު ޝަހީދުވެސް ވާހަކަފުޅު ދެއްކެވިއެވެ. އެމަނިކުފާނުގެ ވާހަކަފުޅުގައި އެމްޑީޕީގެ އެތެރޭގެ ޑިމޮކްރަސީގެ ހަރުދަނާކަމުގެ މައްޗަށް ބައްލަވާލެއްވިއެވެ. އަދި ރާއްޖެއަށް ޑިމޮކްރަސީ ގެނައުމަށް އެމްޑީޕީންކުރި މަސައްކަތަށާއި، ރާއްޖޭގައި ގާއިމްކުރެވިފައިވާ ޑިމޮކްރަސީ ފައްކާކުރުމަށް އެޕާޓީން ކުރަމުންދާ މަސައްކަތުގެ މައްޗަށްވެސް ޑރ. ޝަހީދު ބައްލަވާލެއްވިއެވެ.\nއެމްޑީޕީން އެޕާޓީގެ ހަރުގޭގައި ކޮންމެ ހޯމަ ދުވަހެއްގެރޭ ބާއްވަމުން އަންނަ ސިލްސިލާ ޖަލްސާތަކަށް އާންމު މެންބަރުންގެ ވަރަށް ބޮޑު ތަރުހީބެއް ލިބެމުންދާކަން ފާހަގަކުރެވެއެވެ.


80 percent meehun vote laan nukuiy\nއިންތިހާބުގައި ވޯޓުލުމަށް ނުކުތް މީހުންތަކެއް - އަވަސް ފޮޓޯ\nއިންތިހާބުގައި ވޯޓުލުމުގެ ހައްގު ލިބިފައިވާ މީހުންގެ 80 ޕަސެންޓް މީހުން މިދިއަ ރައްޔިތުންގެ މަޖިލީހުގެ އިންތިހާބުގައި ވޯޓުލާފައިވާ ކަމަށް އިލެކްޝަން ކޮމިޝަނުން މިއަދު ބުނެފި އެވެ.\nއިންތިހާބުގެ ވަގުތީ ނަތީޖާ އިއުލާން ކުރަން ފެށުމުގެ ކުރިން ނޫސްވެރިންނަށް މައުލޫމާތު ދެއްވަމުން އިލެކްޝަން ކޮމިޝަންގެ ރައީސް އަހުމަދު ޝަރީފް ވިދާޅުވި ނިމިގެންދިޔަ ރައްޔިތުންގެ މަޖިލީހުގެ އިންތިހާބަކީ މިހާތަނަށް ރައްޔިތުންގެ މަޖިލީހެއްގެ އިންތިހާބެއްގައި އެންމެ ގިނައިން ވޯޓުލާން މީހުން ނުކުތް އިންތިހާބު ކަމަށެވެ.\nއިންތިހާބުގައި 105،077 އަންހެނުން ވޯޓުލާފައިވާއިރު 107،002 ފިރިހެނުން ވެސް ވޯޓުލުމަށް ނުކުތެވެ. ދެ ޖިންސުން ވެސް ގާތްގަނޑަކަށް އެއް ހަމަހަމައަކަށް ވޯޓުލާން ނުކުމެފައިވާތީ ޝަރީފް ވަނީ އެކަން ފާހަގަކުރައްވާފަ އެވެ.\nނިމިގެންދިޔަ އިންތިހާބުގެ ކަންކަން ސުލްހަވެރިކަމާއި އަމާންކަމާއެކު ނިމިގެން ގޮސްފައިވަތީ އޮބްޒާވަރުންނާއި ބޭރުގެ ޖަމިއްޔާތަކުން ވެސް ވަނީ މަރުހަބާ ކިޔާފަ އެވެ.\nޝަރީފް ވިދާޅުވީ އިންތިހާބުގައި ކުދިކުދި ޝަކުވާތައް ހުރި ނަމަވެސް އިންތިހާބު ނިމިގެން ދިޔައީ ވަރަށް އަމާންކޮށް ކަމަށެވެ. އެކަމުގައި ވަރަށް ގިނަ ބައެއްގެ އެއްބާރުލުމާއެކު ލިބުނު ކާމިޔާބީއެއް ކަމަށެވެ. އެގޮތުން ސަލާމަތީ ކަންކަން ބެލެހެއްޓި ފުލުހުންނާއި ހޭލުންތެރިކުރަން މީޑިއާގެ މަސައްކަތް ޝަރީފް ފާހަގަކުރެއްވި އެވެ.\nއިންތިހާބުގައި ވޯޓުލާން ގިނަ ބަޔަކު ނުކުތީ މެންދުރުފަހު އެވެ. ވޯޓުލުން 6:00 އަށް އިތުރު ވެސް ކުރި އެވެ.\nރައްޔިތުންގެ މަޖިލީހުގެ އިންތިހާބު ބޮޑު ތަނުން ކާމިޔާބުކޮށްފައިވަނީ އެމްޑީޕީއިންނެވެ. އެގޮތުން 65 ގޮނޑި އެ ޕާޓީއިން ވަނީ ކަށަވަރުކޮށްފަ އެވެ.\nއެމްޑީޕީ އިލެކްޝަންސް ކޮމިޝަން މަޖިލިސް އިންތިހާބު 2019


މަޤާމް :އެސިސްޓެންޓް ލައިބްރޭރިއަން\nތާރީޚް:10 އޮކްޓޫބަރ 2019\n02 ޖުލައި 2019 ގައި ކޮށްފައިވާ އެސިސްޓެންޓް ލައިބްރޭރިއަން އިއުލާނުގައި މައްސަލެއް އޮތުމާއި ގުޅިގެން އެ އިއުލާން\nނަންބަރު DS/IU/HR/2019/27: ބާޠިލް ކޮށް އަލުން އިއުލާން ކުރަމެވެ.\nޖީ. އެސް 4\nމަހަކު -/700 ރ\nލައިބްރޭރީގައިވާ ފޮތްތައް ކެޓަގަރައިޒް ކުރުމާއި، ފޮތްތަކުގެ ލޭބަލް ހަރުކޮށް ސެލޯފިން ލައްވާ ބެލެހެއްޓުމުގެ ކަންކަން މޮނިޓަރކުރުން.\nކަނޑައެޅިފައިވާ އުޞޫލްގެ މަތިން ތަކެތި ދޫކުރުމާ ހޯދުން.\nލައިބްރަރީ ސާފުކުރުމުގައި ޙަވާލްކުރެވިފައިވާ މަސައްކަތު މީހާގެ އެހީތެރިކަން ހޯދުން.\nލައިބްރަރީއަށް ބޭނުންވާ ޤަވާއިދުތައް ސްކޫލްވެރިޔާގެ މަޝްވަރާއާ އެކު ހަދައި ލައިބްރަރީގައި ފެންނަން ހުންނާނެހެން ބެހެއްޓުން.\nލައިބްރަރީއަށް ބޭނުންވާ ފޮތް އަދި ފަރުނީޗަރު ފަދަ ތަކެތި ހޯދުމުގައި އެހީތެރިވުން.\n'ސާނަވީ' ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި ' ދިވެހި' މި މާއްދާއިން ދަށްވެގެން ' ސީ ' ގްރޭޑް ލިބިފައި ވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n'މަތީ ސާނަވީ' ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި ' ދިވެހި' މި މާއްދާއިން ދަށްވެގެން ' ސީ ' ގްރޭޑް ލިބިފައިވުން.\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވަލް4ގެ ސަނަދެއް ހާސިލްކޮށްފައިވުން.\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން www.csc.gov.mvއަދި މިސްކޫލްގެ ކައުންޓަރުން ލިބެން ހުންނާނެއެވެ.\nމަސައްކަތުގެ ހުނަރާއި، ފެންވަރާއި، ޤާބިލްކަމާއި، ސިފަތައް. ( އިންޓަރވިއު ކޮށްގެން)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޫބަރ 20 ގެ 14:00 ގެ ކުރިން، ދަރުމަވަންތަ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޮކްޓޫބަރ 22 އާއި 2019 އޮކްޓޫބަރ 23 ދެމެދު، ދަރުމަވަންތަ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ޢިއުލާނާ ގުޅިގެން މަޢުލޫމާތު ސާފުކުރުމަށް ގުޅާނީ، 3324495 ނަންބަރު ފޯނާއެވެ. އީ މެއިލް ކުރާނީ [email protected] އަށެވެ.


Garaarun ehve ulhumuge minivankan hani kohfai vaathee Amnesty in kanboduvun faalhu kohfi - One Online\n25 މާޗް 2022: މާލެ، އިދިކޮޅު ޕްރޮގްރެސިވް ކޮންގްރެސް ކޯލިޝަނުން ކުރިއަށްގެންދާ "އިންޑިއާ އައުޓް" ކެމްޕޭނުގެ ދަށުން މާލޭގައި ބޭއްވި "ނޭވާ ހޮޅި" އަށް މުޒާހަރާގެ ތެރެއިން --- ވަން ފޮޓޯ: ޔޫސުފް ސޮފްވާން\nގަރާރުން އެއްވެ އުޅުމުގެ މިނިވަންކަން ހަނިކޮށްފައި ވާތީ އެމްނެސްޓީން ކަންބޮޑުވުން ފާޅުކޮށްފި\nރާއްޖޭގައި އިންޑިއާ ސިފައިން ތިބުމާ ދެކޮޅަށް އިދިކޮޅު ޕީޕީއެމް/ޕީއެންސީ ކޯލިޝަނުން ހިންގާ "އިންޑިއާ އައުޓް" ކެމްޕޭން ހުއްޓުވުމަށް ރައީސް އިބްރާހީމް މުހައްމަދު ސޯލިހު ނެރުއްވި ރިޔާސީ ގަރާރުގެ ސަބަބުން އެއްވެ އުޅުމާއި ހިޔާލުފާޅުކުރުމުގެ މިނިވަންކަން ހަނިވެފައިވާތީ އެމްނެސްޓީ އިންޓަނޭޝަނަލުން ކަންބޮޑުވުން ފާޅުކޮށްފިއެވެ.\nއިންސާނީ ހައްގުތަކަށް ވަކާލާތުކުރާ ބައިނަލް އަގުވާމީ ޖަމިއްޔާއެއްކަމަށްވާ އެމެނެސްޓީން މިއަދު ކުރި ޓުވީޓެއްގައި ވަނީ މުޒާހަރާގެ ބައިވެރިން ހައްޔަރުކޮށް އަނިޔާކުރަމުންދާ މައްސަލަ އަވަހަށް ތަހުގީގު ކުރުމަށް ގޮވާލައިފައެވެ.\n"މުޒާހަރާ ކުރި މީހުންނާ ދެކޮޅަށް ހާލަތާ ނުބައްދަލު ބާރުގެ ބޭނުންކުރި މައްސަލަ ވީ އެންމެ އަވަހަކަށް ނުފޫޒެއް ނެތި ތަހުގީގު ކުރަން ޖެހޭ،" އެމްނެސްޓީން ބުންޏެވެ.\nއެމެނެސްޓީން ބުނީ، "އިންޑިއާ އައުޓް" ކެމްޕޭނުން ގައުމީ ސަލާމަތަށް ނުރައްކާވާ ކަމަށް ބުނެ އެ ހަރަކާތް ހުއްޓުވަން ރައީސް ސޯލިހު ނެރުއްވި ގަރާރުގެ ދަށުން ސުލްހަވެރިކަމާ އެކު އިހުތިޖާޖު ކުރަމުންދިޔަ މީހުންނަށާއި ނޫސްވެރިންނަށް ހުރަސް އެޅުމަކީ އިންތިހާއަށް ކަންބޮޑުވާ ކަމެއް ކަމަށެވެ.\nއެއްވެ އުޅުމުގެ މިނިވަންކަން ހަނިކުރަން ވާނީ ގާނޫނުގައި ބަޔާންކޮށްފައިވާ މިންވަރަށް ކަމަށް ވެސް އެމެނެސްޓީން ބުންޏެވެ.\nއެއްވެއުޅުމުގެ މިނިވަންކަމަށް ހުރަސް ނޭޅުމަށް އެމްނެސްޓީން ގޮވާލާފައިމިވަނީ "އިންޑިއާ އައުޓް" މުޒާހަރާތެރެއިން ފުލުހުން ހައްޔަރުކުރި އަންހެނެއްގެ ވީޑިއޯ އާންމުވެފައިވާ ދަނޑިވަޅެއްގައެވެ. އެ ވީޑިއޯއިން ފެންނަނީ ސިފައިންގެ މީހަކު އެ އަންހެން މީހާގެ ފަހަތުން ދުވެފައިދާތަނެވެ. އެހެން ވީޑިއޯއެއްގައި ފެންނަނީ ހޮސްޕިޓަލެއްގައި އެ އަންހެން މީހާ ނޭވާލުމަށް ދަތިވެގެން އުޅޭ މަންޒަރެވެ.\nޕީޕީއެމް/ޕީއެންސީ ކޯލިޝަނުން ބުނެފައިވަނީ، އެ އަންހެން މީހާ ފުލުހުންގެ ވެހިކަލަށް އެރީ ކިޔަމަންތެރިކަމާއެކު ކަމަށެވެ. ނަމަވެސް ވެހިކަލް ތެރޭގައި އޭނާއަށް ފުލުހުން އަނިޔާކުރި ކަމަށެވެ.\nއިދިކޮޅު ކޯލިޝަނުން ރޭ ކުރިއަށް ގެންދިޔަ މުޒާހަރާއިން ވެސް ވަނީ ހަތް މީހަކު ހައްޔަރުކޮށްފައެވެ. އޭގެ ކުރީ ދުވަހު ބޭއްވި މުޒާހަރާގައި ވަނީ ތިން މީހަކު ހައްޔަރުކޮށްފައެވެ.\nކުރީގެ ރައީސް އަދި ޕީޕީއެމް/ޕީއެންސީ ކޯލިޝަންގެ ލީޑަރު އަބްދުﷲ ޔާމީން އިސްވެ ހުންނަވައި ރާއްޖޭގައި ތިބި އިންޑިއާ ސިފައިން ބޭލުމަށް ގޮވާލައި ކުރިއަށް ގެންދާ "އިންޑިއާ އައުޓް" ކެމްޕޭނަކީ ގައުމީ ސަލާމަތަށް ހުރި ނުރައްކަލެއް ކަމަށް ކަނޑައަޅައި ރައީސް ސޯލިހު ގަރާރެއް ނެރެއްވީ އެޕްރީލް މަހުގެ 21 ވަނަ ދުވަހުއެވެ.\nއެ ގަރާރާ ގުޅިގެން ފުލުހުން ވަނީ "އިންޑިއާ އައުޓް" ޖަހާފައިވާ ބެނާތަކެއް ނަގައިފައެވެ. އޭގެ ތެރޭގައި ޔާމީންގެ ގޮކޮޅުގައި ހަރުކޮށްފައިވާ ބެނާވެސް ހިމެނެއެވެ. އަދި ބެނާ ހަރުކުރި ގެތަކުގެ ވެރިން ފުލުހަށް ހާޒިރުވުމަށް ވަނީ އަންގައިފައެވެ. މީގެ އިތުރުން ފާރުތަކަށް "އިންޑިއާ އައުޓް" ސްޕްރޭ ކުރި މީހެއްގެ މައްސަލަ ވެސް ފުލުހުން ދަނީ ތަހުގީގު ކުރަމުންނެވެ.\nއިދިކޮޅު ކޯލިޝަންގެ ފަރާތުން "އިންޑިއާ އައުޓް" ކެމްޕޭން އިންތިޒާމުކުރާ ހޯރަފުށީ ދާއިރާގެ ކުރީގެ ރައްޔިތުން މަޖިލީހުގެ މެންބަރު މުހައްމަދު އިސްމާއީލް ވެސް ވަނީ ހައްޔަރުކުރިއެވެ. ނަމަވެސް އިއްޔެ ވަނީ އޭނާ ދޫކޮށްލައިފައެވެ. މުހައްމަދު އިސްމާއީލާއެކު ދެން ހައްޔަރުކުރީ ޕީޕީއެމްގެ އެކްޓިވިސްޓެއް ކަމަށްވާ އަލީ ނަސީމުގެ ބަންދަށް ވަނީ ފަސް ދުވަސް ޖަހައިފައެވެ.\nފުލުހުން މުޒާހަރާގެ ބައިވެރިން ހައްޔަރުކުރިއަސް މުޒާހަރާކުރުން ނުހުއްޓުވޭނެކަމަށް އިދިކޮޅުން ވަނީ ބުނެފައެވެ. އަދި ރައީސް ސޯލިހުގެ ގަރާރަކީ ބާތިލު ގަރާރެއްކަން ކަނޑައަޅަން ވަނީ ކޯޓަށް ހުށަހަޅައިފައެވެ.\nގުޅޭ ޓެގު ޕީޕީއެމް އެމްނެސްޓީ އިންޓާނޭޝިނަލް ޕީޕަލްސް ނެޝަނަލް ކޮންގްރެސް ސަރުކާރު މުޒާހަރާ ހިޔާލުފާޅުކުރުމުގެ މިނިވަންކަން


Covid-19: Dhiraagu Pay Ge Merchant Transaction Fee3Mas Dhuvahah Kandaalaifi - Vaguthu\nކޮވިޑް-19: ދިރާގުޕޭ ގެ މާޗެންޓް ޓްރާންސެކްޝަން ފީ ތިން މަސް ދުވަހަށް ކަނޑަލައިފި\nދިރާގު ޕޭގެ މާޗެންޓް ޓްރާންސެކްޝަން ފީ ތިން މަސްދުވަހަށް ނުނަގާ ގޮތަށް ދިރާގުން ހަމަޖައްސައިފިއެވެ.\nދިރާގުން މިއަދު ބުނީ، ކޮވިޑް-19 ގެ ބަލިމަޑުކަމުގެ ސަބަބުން ގޭގައި ތިބެގެން ބިލްތައް ދައްކާ، ރެސްޓޯރެންޓްތަކުން އޯޑަރ ކުރާ ކާބޯތަކެއްޗާއި، ގަންނަ އެހެނިހެން ސާމާނުތަކަށް ފައިސާ ދެއްކުމަށް ދިރާގު ޕޭގެ ބޭނުން ކުރަން ޖެހިގައިވާ ކަމަށެެވެ.\nދިރާގު ޕޭ މެދުވެރިކޮށް ކޮންމެ މޯބައިލް ފޯނަކުންވެސް ތަކެއްޗާއި ޚިދުމަތްތަކަށް ފައިސާދައްކާ، ފައިސާ ޖަމާކޮށް އެކަކު އަނެކަކަށް ފައިސާ ޓްރާންސްފަރ ވެސް ކުރެވޭނެއެވެ. މިފަދަ ދަނޑިވަޅެއްގައި ކަސްޓަމަރުންގެ ރައްކާތެރިކަމަށް ގިނަ ވިޔަފާރިތަކުން ދިރާގު ޕޭ މެދުވެރިކޮށް ފައިސާގެ މުއާމަލާތްތައް ހިންގުމަށްވަނީ ފަށާފައިއެވެ. އަދި ގިނަ ވިޔަފާރިތަކުން ދިރާގުޕޭ ގާއިމު ކުރަން މަގުފަހު ކޮށްދިނުމަށާއި ކުދި އަދި މެދު ފަންތީގެ ވިޔަފާރި ތަކަށް ލުޔުއް ދިނުމުގެ ގޮތުން\nމި ޑިޖިޓަލް ޚިދުމަތް ބޭނުން ކުރުމަށް ބޭނުންވާ ވިޔަފާރިތަކަށް އެ ފުރުސަތުވަނީ ހުޅުވާލާފައިއެވެ. ދިރާގުން ބުނީ، މި ތިންމަސް ދުވަސް ތެރޭގައި އަލަށް ދިރާގު ޕޭ އާ ގުޅޭ ވިޔަފާރިތަކުންވެސް މާޗެންޓް ޓްރާންސެކްޝަން ފީ3މަހަށް ނުނެގާނެ ކަމަށެވެ.\nދިރާގުޕޭގެ ޚިދުމަތް މިހާރު ރާއްޖޭގެ އެކި ހިސާބުތަކުން 260 އަށް ވުރެ ގިނަވިޔަފާރިތަކުން ބޭނުންކުރެއެވެ. އޭގެތެރޭގައި ޑިލިވަރީގެ ޚިދުމަތްދޭ މަޝްހޫރު ކެފޭ ރެސްޓުރަންޓްސް، ޖެނެރަލްޓްރޭޑިންގ، ސެލޫންސް އަދި ހޮސްޕިޓަލް ތަކާއި މިނޫންވެސް އެކި ސިނާއަތްތަކުގެ ވިޔަފާރިތައް ހިމެނެއެވެ. ދިރާގުން ދަނީ އިތުރު ވިޔަފާރިތައްވެސް މި ޑިޖިޓަލް ޕޭމަންޓް ނިޒާމަށް ގެނައުމަށް ކެނޑިނޭޅި މަސައްކަތް ކުރަމުންނެވެ.


MACL in mihaa bodu dhogeh, keevve? | Mihaaru\nމަޖިލީހުގެ ކޮމިޓީގައި އެމްއޭސީއެލްގެ މެމްބަރުން ވާހަކަ ދައްކަވަނީ: އެމްއޭސީއެލުން އިއްޔެ ކޮމިޓީގައި ވަނީ ދޮގު ހަދާފައި. --ފޮޓޯ/މިހާރު\n18 ފެބުރުއަރީ 2020 - 17:53 52 comments\nއެމްއޭސީއެލުން 55 މިލިއަން ޑޮލަރު (848 މިލިއަން ރުފިޔާ) ހޭދަކޮށްގެން ހަދާ އާ ސީޕްލޭން ޓާމިނަލް ހިންގުން ޓީއެމްއޭއަށް ދޫކޮށްލަން ސޮއިނުކުރި ނަމަވެސް ބޯޑުގެ މަޝްވަރާއާ އެކު އެއްބަސްވުމެއް ވެސް ލިޔެ ތައްޔާރުކުރި ކަމަށް ކަމާ ބެހޭ އިދާރާތަކުން ލިޔެކިޔުން ހޯދާފައި ވަނިކޮށް މާލިއްޔަތު ކޮމިޓީގައި ބޯޑު މެމްބަރުން ހެއްދެވި ދޮގާ އެކު، އިތުބާރާ މެދު ސުވާލު އުފެދިއްޖެ އެވެ.\nވެލާނާ އިންޓަނޭޝަނަލް އެއާޕޯޓުން ޖާގަ ކުއްޔަށް ދޫކޮށްފައިވާ ރޭޓުތަކަށް ވުރެ އިންތިހާ އަށް ކުޑަ އަގެއްގައި އާ ޓާމިނަލުން ޖާގަ ދޫކުރަން އެމްއޭސީއެލުން ޓީއެމްއޭއާ އެކު ހިންގި މުއާމަލާތްތަކުގެ ތަފްސީލު އޮޑިޓަ ޖެނެރަލްގެ ހާއްސަ އޮޑިޓާއި އޭސީސީގެ ތަހުގީގު ރިޕޯޓުގައި ވަނީ ހިމަނައިފަ އެވެ. ޖާގަ ދޫކުރާނެ އަގެއްގެ ގޮތުގައި ބޯޑުން ނިންމި ކަމަށް، އެމްއޭސީއެލްގެ ބައެއް ސިޓީތަކުގައި ހުރީ އަކަމީޓަރަކަށް 10:35 ޑޮލަރެވެ. ޓީއެމްއޭއިން ފޮނުވި އެއް ސިޓީން އެނގެނީ، އެ އަދަދު ހަތް ޑޮލަރަށް ކުޑަކުރަން ބޭނުންވާ ކަމެވެ. ނަމަވެސް އެއަށް ރައްދު ދީ އެމްއޭސީއެލުން ފޮނުވި ސިޓީގައި، ބޯޑު ދެމިއޮތީ، 10:35 ޑޮލަރުގެ ރޭޓުގައި ކަމަށް، ވަރަށް ސާފުކޮށް ބުނެފައިވެ އެވެ.\nސިޓީތަކާ މެދު އެމްއޭސީއެލުން ސުވާލު އުފެއްދުމާއި ބޯޑުގައި ކުރި މަޝްވަރާތަކާ މިއީ މުޅިން ދެ ކަމެކެވެ. މިނިވަން ދެ މުއައްސަސާއިން ހޯދި މައުލޫމާތުތަކުން އެނގެނީ، މައުލޫމާތު ހުރި ބައެއް ބޭފުޅުން ވިދާޅުވާ ގޮތުގައި، ޓީއެމްއޭއަށް އާ ޓާމިނަލުން ބޮޑު ބައެއް 15 އަހަރަށް، އަކަމީޓަރެއް 10:35 ޑޮލަރަށް، ކުއްޔަށް ދޭން ބޯޑުގައި މަޝްވަރާކޮށް، ޓީއެމްއޭއަށް ހުށައަޅަން ނިންމާފައި ކަމެވެ. އަދި އެގޮތަށް މަޝްވަރާތައް ވެސް ކުރި ކަމެވެ.\nއޭސީސީ އާއި އޮޑިޓް އޮފީހުން ބުނިގޮތުގައި ޓީއެމްއޭއަށް ސީޕްލޭން ޓާމިނަލް ހިންގަން ދޭން މަޝްވަރާކޮށްފައިވާ ކަން ބޯޑުގެ 255 ވަނަ ބައްދަލުވުމުގެ މިނިޓްސްތަކުން އެނގެ އެވެ. އޭރުގެ ބޯޑުގައި ތިއްބެވި ބޭފުޅުންގެ ތެރެއިން މިހާރު ވެސް ދެ ބޭފުޅަކު ބޯޑުގައި އިންނަވަ އެވެ. އެއީ މާލިއްޔަތު ކޮމިޓީ އަށް ޖަވާބުދާރީވާން ވަޑައިގަތް ޑރ. އިބްރާހިމް މަހްފޫޒްގެ އިތުރުން މުހައްމަދު އަބްދުއްސައްތާރު އެވެ.\nއެކަމަކު މާލިއްޔަތު ކޮމިޓީގެ އިއްޔެގެ ބައްދަލުވުމުގައި ހަނިމާދޫ ދާއިރާގެ މެމްބަރު އަބްދުލްޣަފޫރު މޫސާ ސުވާލު ކުރެއްވުމުން ޑރ. މަހްފޫޒް އާއި، މި ސަަރުކާރުން ބޯޑަށް އައްޔަންކުރި ފާތުމަތު މުއާޒާ ވެސް ވިދާޅުވީ އެކަން ބޯޑަށް ނޭނގޭ ކަމަކަށެވެ.\nTMA ekani udhussan MACL ge bodethi goasthah!\nމުއާޒާ ވިދާޅުވި ގޮތުގައި 15 އަހަރަށް ޓީއެމްއޭއަށް ސީޕްލޭން ޓާމިނަލް ކުއްޔަށް ދޭން ނިންމަން ބޯޑުން އެއްވެސް އިރެއްގައި މަޝްވަރާއެއް ނުކުރެ އެވެ. އެކަމަކު މެނޭޖްމަންޓުން ޓީއެމްއޭއާ ވާހަކަ ދައްކަމުން ދިޔަ އިރު ބޯޑުން މެނޭޖްމަންޓަށް އެއްވެސް ކަމެއް ސާފުކޮށްނުދޭތޯ ހުޅުދޫ ދާއިރާގެ މެމްބަރު އިލްޔާސް ލަބީބް ކުރެއްވި އެވެ. އޭގެ ޖަވާބު ޑރ. މަހްފޫޒު ދެއްވި ގޮތުން، ދޭހަވަނީ ޓީއެމްއޭއާ ގުޅޭ މުއާމަލާތުގެ އެއްވެސް ކަމެއް ބޯޑަށް ނޭނގޭ ކަމެވެ.\n"މިކަމާ ގުޅޭ ކޮމިއުނިކޭޝަން އަޅުގަނޑުމެންނަށް ފެނުނު މިންވަރަކަށް ބަލައިފިން. ފެންނަން ވެސް އެބަހުރި ވަރަަށް ސާފުކޮށް ބޯޑަށް މި މައުލޫމާތުތައް ނުގެންދެވި ކަން މިކަން ނިމިފައި މިއޮތީ،" ޑރ. މަހްފޫޒް ވިދާޅުވި އެވެ.\nޓީއެމްއޭއާ އެކު ކުރި މުއާމަލާތްތަކުގައި ހުރި މައުލޫމާތުތައް ހިމެނޭ ބޯޑު ބައްދަލުވުންތައް އޮތް އިރު، މުއާޒާއަކީ މެމްބަރެއް ނޫނެވެ. އެހެންކަމުން އޭނާއަށް އެ ބަައްދަލުވުންތަކުގެ މައުލޫމާތު، ފަހުން ހޯއްދަވާފައި ނުވާ ކަމަށް ވަންޏާ، އެނގިވަޑައިނުގެންފާނެ އެވެ. އެކަމަކު ޑރ. މަހްފޫޒަށް އެކަން އެނގިވަޑައިގަންނަވަން ޖެހޭނެ އެވެ. ނުވަތަ އެއިން އެއްވެސް ބައްދަލުވުމެއްގައި ބައިވެރިވެވަޑައިގެންފައި ނުވާ ނަމަ، ކޮމިޓީއަށް ވަޑައިގަތުމުގެ ކުރިން، އެކަހަލަ އެއްވެސް މަޝްވަރާއެއް ކޮށްފައި އޮތްތޯ ނުވަތަ ނެތްތޯ ކަށަވަރުކުރަން ޖެހެ އެވެ.\nކޮމިޓީގައި، ބޯޑުގެ އެއްވެސް ބައްދަވުމެއްގައި ބައިވެރިވެވަޑައިގެންފައި ނުވާ ކަމަކަށް، ޑރ. މަހްފޫޒް ވިދާޅެއް ނުވެ އެވެ. ފުރަތަމަ ވެސް އޭނާ ޖަވާބު ދެއްވީ، ޓީއެމްއޭއަށް ޖާގަ ދިނުމާއި އަގާއި މުއްދަތާ ބެހޭ ގޮތުން އެއްވެސް ކަހަލަ މަޝްވަރާއެއް، ބޯޑުގައި ކޮށްފައި ނުވާނެ ކަމަށް ވިދާޅުވެ އެވެ.\nއިއްޔެ، އެމްއޭސީއެލްގެ ވާހަކަތައް ހުރީ ސިޓީތަކުގައި ސޮއިކުރެއްވި، އޮޕަރޭޝަންސް މެނޭޖަރު ހުސެއިން ފަޒީލް ކުށްވެރިވާ ގޮތަށެވެ. ބޯޑަށް މައުލޫމާތު ލިބުމުގެ ކުރިން ކުންފުނީގެ ތެރެއިން ފުރިހަމަވާން ޖެހޭ މުއާމާލާތްތައް ހިނގާފައިވާ ކަމަށް ޑރ. މަހްފޫޒް ވިދާޅުވި އެވެ.\nއެކަމަކު އޭނާ ވިދާޅުވި ގޮތުގައި އެ މުއާމަލާތުތައް ބޯޑާ ހިސާބަކަށް ނުދެ އެވެ.\n"ބޯޑުން ވިދާޅުވަނީ ބޯޑަކަށް ނޭނގެއޭ މެނޭޖްމަންޓުން ބޮޑެތި ޑެސިޝަންތައް ނަންގަވާ އިރު ވެސް، ދެން އެކަމަކު އަޅުގަނޑަށް އެނގޭ އެއީ އިތުރުފުޅެއް ކަން ވެސް. އޭގެ އެއް ހެކި އަޅުގަނޑު މިހާރު ވެސް ދައްކާލައިފާނަން،" މެމްބަރު ޔައުގޫބް\nބޯޑު މެމްބަރުން ދިފާއުކުރައްވައި ވާހަކަ ދެއްކެވި މުނާޒާ ވިދާޅުވީ ޓާމިނަލްގެ މަސައްކަތް ފަށައިގަތީ ވެސް ސީޕްލޭން އޮޕަރޭޓްކުރާ އެކި އޮޕަރޭޓަރުންނަށް ޖަގާ ދޫކުރުމުގެ ވިސްނުމުގައި ކަމަށެވެ.\nއެކަމަކު އެ ވިސްނުމުގައި ކުރިއަށް ދިޔަ ޓާމިނަލްގެ ބޮޑު ބައެއް ޓީއެމްއޭ އަށް ކޮންޓްރޯލްކުރެވޭ ގޮތަށް އެއްބަސްވުމެއް ޑްރާފްޓްކޮށް އެ ކުންފުންޏަށް ފޮނުވި ސަބަބާ މެދު އޭސީސީން ވެސް އޮތީ ސުވާލު އުފައްދައިފަ އެވެ. އަދި އެއީ، ޓީއެމްއޭ އަށް ނާޖާއިޒު މަންފާއެއް ހޯދައިދޭން ކުރި ކަމެއްގެ ގޮތުގައި ތުހުމަތުކޮށް ޖިނާއީ ތަހުގީގެއް ވެސް ފަށައިފަ އެވެ.\nއެމްއޭސީއެލުން ކޮމިޓީގައި ދޮގު ހެދި ކަމަށް، ބޯޑު ބައްދަލުވުންތަކުގެ މައުލޫމާތު ހުރި ބޭފުޅުން ވިދާޅުވެ އެވެ. އަދި ދާންދޫ ދާއިރާގެ މެމްބަރު ޔައުގޫބް އަބްދުﷲ ވަނީ އެކަމާ ހިތްހަމަނުޖެހުން ވެސް ފާޅުކުރައްވައިފަ އެވެ.\n"ބޯޑުން ވިދާޅުވަނީ ބޯޑަކަށް ނޭނގެއޭ މެނޭޖްމަންޓުން ބޮޑެތި ޑެސިޝަންތައް ނަންގަވާ އިރު ވެސް، ދެން އެކަމަކު އަޅުގަނޑަށް އެނގޭ އެއީ އިތުރުފުޅެއް ކަން ވެސް. އޭގެ އެއް ހެކި އަޅުގަނޑު މިހާރު ވެސް ދައްކާލައިފާނަން،" ރޭގެ ބައްދަލުވުމުގައި އޭނާ ވިދާޅުވި އެވެ.\n"އެއީ އޭރު ކޮންމެވެސް ސިޓީއެއްގައި ހިމެނޭ ރޭޓްތަކާ ކަންތައްތަކެއްގެ ވާހަކަ ވެސް ދެކެވުނު. އެ ސިޓީގެ މައުލޫމާތު ވެސް ނޭނގޭ ކަމަށް ވަނީ އޮޑިޓާ ޖެނެރަލްގެ ރިޕޯޓް އައުމުގެ ކުރިން. އެކަަމަކު ބޯޑުގައި، އެއާ ގުޅޭ މިނިޓްސްތައް ވެސް އެބަހުރި."\nމާލިއްޔަތު ކޮމިޓީގެ އިއްޔެގެ ބައްދަލުވުމުގައި މެމްބަރު ޔައުގޫބް ވާހަކަ ދައްކަވަނީ.---ފޮޓޯ: މިހާރު\nއޭނާ ވިދާޅުވީ މަޖިލީހުގައި ވާހަކަ ދައްކަން ޖެހޭނީ ތެދު ބަހުން ކަމަށް ގާނޫނު އަސާސީގައި ބަޔާންކޮށްފައި ވާއިރު ވެސް މަޖިލީހުގައި ދޮގުހަދާ ބޯޑަކުން، ސަރުކާރުގެ ނިިންމުން ތަންފީޒުކުރާނެ ކަމުގެ ޔަގީންކަން ނެތް ކަމަށެވެ. އެހެންވެ، މާލިއްޔަތު ކޮމިޓީގައި ސަރުކާރުގެ ނިންމުމާ އެއްގޮތަށް ސީޕްލޭން ޓާމިނަލް ދޫކުރަން މިއަދު ފާސްކުރި އިރު އޭނާ ވޯޓެއް ވެސް ނުދެއްވަ އެވެ.\nއާ ސީޕްލޭން ޓާމިނަލް މައްސަލައިގައި ސަރުކާރުގެ ނިންމުމަކީ ޓީއެމްއޭ އާއި މަންޓާއަށް ލައުންޖް ހަދަން މިހާރު ދީފައިވާ ޖާގައަށް ވާ ވަރުގެ ސަރަހައްދެއް، މިހާރުގެ އަގުގައި، ދެ އަހަރަށް ދިނުމެވެ. ބާކީ ޖާގަ ދޫކުރާނީ އޮންނަ އުސޫލުގެ ތެރެއިން މާކެޓު ރޭޓުގަ އެވެ.\nއެއީ މި ވަގުތަށް ރަނގަޅު ނިންމުމެއް ކަމަށް، އޮޑިޓަ ޖެނެރަލް ވެސް ވިދާޅުވެ އެވެ.\nއަނެއްކޮޅުން ކޮމިޓީގައި ބޯޑު ދެ މެމްބަރަކު ދެއްކެވި ވާހަކަތަކުގެ ތެދުދޮގު ތަހުގީގުކޮށް، ރައްޔިތުންނަށް އޭގެ ހުރިހާ މައުލޫމާތެއް ސާފުކޮށްދިނުމުގެ ޒިންމާ، ކަމާ ބެހޭ މުއައްސަސާތަކުގެ ބޮލުގައި މިހާރު މި އޮތީ އެޅިފަ އެވެ.\nއިތުރު ލިޔުންތައް ޓީއެމްއޭ ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން އެމްއޭސީއެލް މަޖިލީހުގެ މާލިއްޔަތު ކޮމިޓީ މެމްބަރު މުހައްމަދު ނާޝިޒް (ކިނބިދޫ) މެމްބަރު ޔައުގޫބު އަބްދުﷲ (ދާންދޫ) ސީޕްލޭން ޓާމިނަލް


Helmet alhaigen thibi bayaku thoonu ehchakun hamalaadhee faisaa thakeh feyri ganefi\nހެލްމެޓް އަޅައިގެން ސައިކަލް ދުއްވަނީ---ފައިލް ފޮޓޯ:ވީނިއުސް.\n10 މާޗް 20192ކޮމެންޓް\nހެލްމެޓް އަޅައިގެން ތިބި ބަޔަކު ތޫނު އެއްޗަކުން ހަމަލާދީ ފައިސާ ތަކެއް ފޭރިގަނެފި\nހެލްމެޓް އަޅައިގެން ތިބި ބަޔަކު ތޫނު އެއްޗަކުން ހަމަލާދީ ފައިސާ ތަކެއް ފެރިގަނެފިއެވެ.\nފުލުހުން ބުނީ އެސްބީއައި ކައިރިން ހިނގާފައި ދިޔަ އިންޑިއާ ފިރިހެނެއްގެ އަތުން ފައިސާތަކެއް ފޭރިގަތް މައްސަލަ މިއަދު ހެނދުނު 09:53 ހާއިރު ފުލުހުންނަށް ރިޕޯޓުކޯށްފައިވާ ކަމަށެވެ.\nއެގޮތުން އެމީހާ އަތުން ފައިސާ ފޭރިގަތީ ދެ ސައިކަލެއްގައި އައި ހަތަރު މީހަކު ވެގެން ތޫނު އެއްޗަކުން ހަމަލާ ދިނުމަށް ފަހު ކަމަށް ވެސް ފުލުހުން ވަނީ ބުނެފައެވެ. އެމީހާ މިހާރު ވަނީ އައިޖީއެމްއެޗަށް ގެންގޮސްފައެވެ.\nފައިސާ ފޭރިގަތް ހަތަރު މީހުން ވެސް ހެލްމެޓު އަޅައިގެން ތިބި އިރު ފުލުހުން އެސަރަހައްދަށް ދިޔައިރު އެމީހުން ވަނީ ފިލާފައި ކަމަށް ފުލުހުން ވަނީ ބުނެފައެވެ. އަދި އެމީހުން ހޯދުމުގެ މަސައްކަތް ކުރަމުން އަންނަ ކަމަށް ވެސް ފުލުހުން ބުނެއެވެ.\nހެލްމެޓް ހަމައެކަނި ހައިވޭގަ އަޅާގޮތަށް ހަދާ\nއާންކޮބާ މިފެންނަނީ އެތަން މިއޮތީ ވަގުންނައް އެބުނާ ހާސްދުވަސް އައިއްސަ. ދެންފެންނާނީ މުޅިންވެސް ތިމަންޒަރު ތިއަޑު. ހެލްމެޓު އަޅައިގެން ތިބިބަޔަކު މިވެނިކަމެއްކޮއްފި އެވެނިކަމެއްކޮއްފި. މިއޮތީ މޮޅުކަމެއްކޮއްފަމިސަރުކާރުން. ހުރިހާ މޮޅެއްވަގުންނަސާ މީހުންމަރާ ގޭންގުތަކައް . މިމިސަރުކާރުން އެމީހުންނައްވިވައުދު ސަތޭކަތުވހައް ތިހެލްމެޓު އަޅައިގެން ދެން އެވެރިން ދުއްވާނީ ކުރިޔަތްވުރެއްބާރައް. ދެންއެމީހުން ނުވެސްހޯދޭނެ ހެލްމެޓްއެޅީމަކާ. މިހާރުވެސްމިއުޅެނީ އެއްޗެއްނާޅާއިރުގަވެސް ނުހޯދިގެން.


Rainbow inn Addugai investkuraane: Council | Mihaaru\nޚަބަރު / އައްޑޫ ހައުސިން ޕްރޮޖެކްޓް\nރެއިންބޯ އިން އައްޑޫގައި އިންވެސްޓްކުރަން ޝައުގުވެރިވޭ: ކައުންސިލް\n28 ނޮވެމްބަރ 2021 - 13:24\nރާއްޖޭގެ މަޝްހޫރު ވިޔަފާރި ކުންފުނި ރެއިންބޯ އިން އައްޑޫގައި އިންވެސްޓްކުރަން ޝައުގުވެރިކަން ފާޅުކޮށްފައިވާ ކަމަށް ސިޓީ ކައުންސިލުން ބުނެފި އެވެ.\nރެއިންބޯ ކޮންސްޓަރަކްޝަންގެ އިސްވެރިންތަކެއް އިއްޔެ ކައުންސިލާ ބައްދަލުކޮށް، ކުރި މަޝްވަރާތަކަށް ފަހު، ކައުންސިލުން ކުރި ޓްވީޓްތަކެއްގައި ބުނީ އައްޑޫގައި ހައުސިން ޕްރޮޖެކްޓެއް ކުރިއަށް ގެންދިއުމުގެ އިތުރުން އެކި ދާއިރާތަކުން އެ ސިޓީގައި އިންވެސްޓް ކުރަން ވެސް ޝައުގުވެރިކަން ފާޅުކޮށްފައިވާ ކަމަށެވެ.\n"މި ބައްދަލުވުމުގައި މޭޔަރު އަލީ ނިޒާރު ވަނީ އައްޑޫގައި އިންވެސްޓްކުރަން ގަސްދުކުރާ ފަރާތްތަކަށް އަބަދުވެސް މަރުހަބާ ކިޔައި، އެ ފަރާތްތަކަށް ކައުންސިލްގެ ފުރިހަމަ އެއްބާރުލުން އަބަދުވެސް ލިބޭނެ ކަމުގެ ފުރިހަމަ ޔަގީންކަން [ވެސް] ދެއްވާފައި." ކައުންސިލުން ބުންޏެވެ.\nރެއިންބޯ އިން އައްޑޫގައި އިންވެސްޓްކުރަން ޝައުގުވެރިކަން ފާޅުކުރި ނަމަވެސް މިކަމާ ބެހޭ އިތުރު އެއްވެސް ތަފުސީލެއް އަދި ނުދެ އެވެ. ރެއިންބޯ އިން އެންމެ ދެކުނުގެ ސިޓީގައި ހައުސިން ޕްރޮޖެކްޓެއް ހިންގަން ޝައުގުވެރިކަން ފާޅުކުރި އިރު، އެއީ އެފަދަ މަޝްރޫއުތައް މާލެ ސަރަހައްދުގައި ވަރަށް ފުޅާކޮށް ހިންގާ ކުންފުންޏެކެވެ.\nއައްޑޫ ސިޓީ ކައުންސިލުން ރެރިންބޯ ކޮންސްޓްރަކްޝަން އާއި މިއަދު ބައްދަލުކުރައްވައިފި. މިބައްދަލުވުމުގައި ރެއިންބޯ ކޮންސްޓްރަކްޝަން އިން ވަނީ އައްޑޫ ސިޓީގައި ހައުސިންގް ޕްރޮޖެކްޓެއް ފެށުމަށާއި، އެހެނިހެން ދާއިރާ ތަކުގައި އިންވެސްޓް ކުރުމުގެ ޝައުގުވެރިކަން ފާޅުކުރައްވައިފަ. 1/2 pic.twitter.com/n3IsHdO5Kw\n— Addu City Council (@AdduCityCouncil) November 27, 2021\nރާއްޖޭގެ މަޝްހޫރު އެހެން ކުންފުންޏެއް ކަމަށްވާ އަމިން ކޮންސްޓްރަކްޝަނުން ވެސް އައްޑޫގައި ހައުސިން ޕްރޮޖެކްޓެއް ކުރިއަށް ގެންދަން ކުރިން ނިންމި އެވެ. އެއީ ކުރީގެ ރައީސް މުހައްމަދު ނަޝީދުގެ ސަރުކާރުގައި 2011 ގެ ސާކް ސަމިޓް އައްޑޫގައި ބޭއްވި ދުވަސްވަރު އެ ސަމިޓަށްޓަކައި ހެދި އިކްޓޯރިއަލް ކޮންވެންޝަން ސެންޓަރު [މިހާރުގެ އައްޑޫ އިކްއެޓޯރިއަލް ހޮސްޕިޓަލް] ގެ މަސައްކަތް އެ ކުންފުނިން ކުރި ދުވަސްވަރެވެ. ނަމަވެސް ނަޝީދުގެ ވެރިކަން ނިމުނު ފަހުން، އެ ކުންފުނިން އައްޑޫގައި ކުރިއަށް ގެންދަން ނިންމި ހައުސިން ޕްރޮޖެކްޓާ ގުޅޭ އެއްވެސް ވާހަކައެއް ދެއްކެވިފައެއް ނުވެ އެވެ.\nއައްޑޫގައި ބޯހިޔާވަހިކަން ފޯރުކޮށް ދިނުމަށް ހިންގާފައިވާ މަޝްރޫއުތަކަށް ބަލާ އިރު، ނަޝީދުގެ ވެރިކަމުގައި ފޭދޫގައި ހައުސިން ޔުނިޓްތަކެއް އަދި އަބްދުﷲ ޔާމީންގެ ވެރިކަމުގައި ހިތަދު އާއި ހުޅުމީދޫގައި ފްލެޓްތަކެއް އަޅާފައިވެ އެވެ.\nއައްޑޫ އައްޑޫ ސިޓީ ކައުންސިލް އައްޑޫ ހައުސިން ޕްރޮޖެކްޓް ރެއިންބޯ އަލީ ނިޒާރު، މޭޔަރު (އައްޑޫ ސިޓީ)\nތިގޮތަށް "އައްޑޫ ތަރައްޤީކުރާހިތުން" ލޮލަށް ނިދިނައިސްގެން އުޅުނު މާލޭގެ ބޮޑު މަހުޖަނަކު އެއޮތީ ގޭންއެއަރޕޯޓް ޙިއްސާގަނެ އެތަނުގައިވެސް ބޮޑުތަޅު އަޅުވާފައި. # މާލޭގެ ވަރަށް ގިނަ ބޮޑުން ވަނީ ލ.އަތޮޅު ތަރައްޤީކުރާހިތް ވެގެން މުޅި ލ.އަތޮޅު ހުސްކޮށް ބިންތައް ނަގާ ބޮޓެތި އިކޯޒޯން ތަކުގެ ގޮތުގައި ޖަންގަލި ހައްދާފައި. # ކ.އަތޮޅު މާލޭ ބަޔަކު ރިސޯޓެއް ފިޔަވާ ރާއްޖޭގެ އެހެން ރަށެއްގައި އިންވެސްޓްކޮށްގެން ކަމެއް ނުކުރާނެ.\nއައްޑު އަތޮޅުގައި އަބަދުވެސް ވެރިންގެ ގޮތުގައި ތިބެނީ އެއިރަކު އޮންނަ ސަރުކާރަކުން ނޫނީ ވެރިކަންކުރާ ޕާޓީ އަކުން ބޭނުންވާ ގޮތަށް ރައްޔިތުން "މަގު ފުރައްދާ" މީހަކު ހޯދާފައި އެމީހާ އާއި އާއިލާގެ މީހުން ޖީބުފުރޭވަރަށް ބޯކޮށް ފައިސާލިބޭ ގޮތަށް ވެރިކަމުގައި ބެހެއްޓުން. މިކަމުގެ ބޭނުމަކީ އައްޑޫ މީހުން މަސައްކަތުގެ އަޅުންގެ ގޮތުގައި މަރުވަންދެން މާލޭ/ ހުޅުމާލޭ ކޮތަރު ކޮށިތަކުގައި ބޭތިއްބުން! މިހެންވީމަ މޭޔަރ އަށް ވެސް ގޮވޭނީވެސް ކަނޑުކޮސް!\n"މާލޭމީހުންދައްކާ ހުވަފެންފަދަ ވާހަކަ ދެއްކުމުގެބަދަލުގައި" ސިޓީގެ ތަރައްޤީއަށް ކަމެއްކުރެވޭތޯ ބަލާބަލަ. # އައްޑޫ ރިސޯޓްމަތިން ހަދާންނައްތާލާ ޓްއަރިޒަމްވިޔަފާރި މާލޭމީހުނަށްދޫކޮށްލާފައި ގޭން އެއަރޕޯޓް ޓްރާންސިޓްހަބަކަށް ހަދާން އިންޑިޔާގެ4މަންޒިލަކުން ގޭންއަށް IndiGo ގެދަތުރު ފައްޓައި އަދި ގޭންއެއަރޕޯޓުން ޖިއްދާ، ނައިރޯބީ، ޖޮހަނެސްބާރގް އަދި ޖަކާޓާއަށާއި ޕާރތްއަށް ޝެޑިއުލް ދަތުރުކޮށްދެއްވުމަށް އެކުވެރި އިންޑިޔާ ސަފީރު އަރިހުން އެދިލައްވާ.\nމޭޔަރަށް ސާބަސް!! މާދަމާ ބުނާނެކަން ނޭގެ ކަނޑު ތޮށިލާ ވެލިގަލަށް ދިއުމުގައި މަޝްހޫރު މާމިގިލީ ޤްރޫޕަކާއި، ގިތެޔޮމިރުހުގެ ރާނީ ކަނޑޫދޫ ދަނޑުވެރިންނާއި، ދިއްގަރު ރިހާކުރު ކައްކާ ބަޔަކުވެސް އައްޑޫސިޓީގައި އެމީހުންގެ މެގަ ޕްރޮޖެކްޓް ތަކަކަށް ފުރުސަތު ދިނުމަށް އެދިފައިވާ ކަމަށް. # ހީކުރިވަރަށް ވުރެން އުދަނގޫ މަސައްކަތެއް ޒިންމާއެއް ކަމުގައިވާނަމަ "މުސާރަ ކޮޅަށްޓަކާ" ތިތަނުގައި ހުންނަން ނުވިސްނާ މިސިޓީގެ ކުރިއެރުމަށްޓަކާ އެއްފަރާތް ވެލަންވީ ނޫންތޯ؟\nމިހާރު ލަތީއަށް ވޯޓް ދެވުނު ނަމައޭ އައްޑޫ ރައްޔިތުން ހިތަށް އަރާނެ. ތިއީ ހަމަ ބޮޑު އަނގައެއް. އެއްވެސް ކަ،މެއް ކުރާން އިގޭ މީހެއްނޫން.


Dhekunu gofeege fandiyaarun addu ah vadiagannavan angaifi | Mihaaru\nހައި ކޯޓު: ދެކުނު ގޮފީގެ ފަނޑިޔާރުން މާލޭގައި މަސައްކަތް ކުރައްވަމުން ގެންދެވީ މާލޭގައި ހުރި މައްސަލަތައް އަވަސް ކުރުމަށްޓަކައި .---މިހާރު ފޮޓޯ\nދެކުނު ގޮފީގެ ފަނޑިޔާރުން އެނބުރި އައްޑުއަށް ވަޑައިގަތުމަށް އަންގައިފި\n17 ޖެނުއަރީ 2018 - 10:315comments\nއައްޑޫގައި ހުންނަ ދެކުނު ގޮފީގެ ފަނޑިޔާރުން މިދިޔަ ސެޕްޓެމްބަރު މަހުން ފެށިގެން މާލޭގައި މަސައްކަތް ކުރައްވަމުން ގެންދެވީ މާލޭގެ ހައި ކޯޓުގައި ހުރި މައްސަލަތައް އަވަސް ކުރުމަށްޓަކައި އެ ފަނޑިޔާރުން މާލޭގެ ހައި ކޯޓުގައި މަސައްކަތް ކުރައްވާ ގޮތަށް ސުޕްރީމް ކޯޓުން ހަމަޖެއްސުމުންނެވެ.\nސުޕްރީމް ކޯޓުން ހަމަޖައްސާފައިވަނީ ސެޕްޓެމްބަރު މަހުން ފެށިގެން ތިން މަހަށް މަސައްކަތް ކުރައްވާ ގޮތަށެވެ. އެ މުއްދަތު މިދިޔަ ޑިސެމްބަރު މަހު ވަނީ ހަމަވެފަ އެވެ.\nޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) ގެ އޮފިޝަލަކު ވިދާޅުވީ ފަނޑިޔާރުން އައްޑޫއަށް ވަޑައިގަތުމުގެ ހުރިހާ އިންތިޒާމްތަކެއް ޑީޖޭއޭއިން ހަމަޖައްސާފައިވާ ކަމަށެވެ. އެކަމަކު ދެކުނު ގޮފީގެ ޝަރީއަތްތައް އަލުން ފެށި ކަމެއް އަދި ސާފެއް ނުވެ އެވެ.\nދެކުނު ގޮފީގައި ތިއްބަވަނީ ފަނޑިޔާރު އަބްދުލްޣަނީ މުހައްމަދާއި ފަނޑިޔާރު ޝުއައިބު ހުސައިން ޒަކަރިއްޔާ އަދި ފަނޑިޔާރު ޝުޖާއު އުސްމާނެވެ. ދެކުނު ގޮފިން ބަލާނީ އައްޑު އާއި ފުވައްމުލަކާއި ގދ. އަދި ގއ. އަތޮޅުގެ މެޖިސްޓްރޭޓް ކޯޓުތަކުން ނިންމާ މައްސަލަތަކުގެ އިސްތިއުނާފް މައްސަލަތަކެވެ.\nރާއްޖޭގެ ދެ ސަރަހައްދެއްގައި ހައި ކޯޓުގެ ދެ ގޮފި ގާއިމް ކުރަންޖެހޭ ގޮތަށް ކޯޓުތަކުގެ ގާނޫނަށް ގެނައި އިސްލާހުގެ ދަށުން އައްޑޫގެ އިތުރުން ހދ. ކުޅުދުއްފުށީގައި ވެސް ވަނީ ހައި ކޯޓުގެ ގޮތްޕެއް ގާއިމްކޮށްފަ އެވެ. އެކަމަކު ހައި ކޯޓުގެ ބެންޗުން ބައެއް މަގާމުތައް ހުސްކޮށް އޮތުމުން އުތުރު ގޮތްޕަށް އަދިވެސް ފަނޑިޔާރުން ކަނޑައެއް ނާޅަ އެވެ.\nހައި ކޯޓުގެ ބެންޗުން ހުސްވެފައި ހުރި މަގާމުތަކަށް ކުރިމަތިލުމުގެ ފުރުސަތު ޖުޑިޝަލް ސާވިސް ކޮމިޝަން (ޖޭއެސްސީ) އިން ކުރިން ހުޅުވާލުމުން އެ މަގާމުތަކަށް ބައެއް ބޭޭފުޅުން ކުރިމަތިލެއްވި އެވެ. އެކަމަކު އަދިވެސް ފަނޑިޔާރުން އައްޔަނެއް ނުކުރެ އެވެ.\nއިތުރު ލިޔުންތައް އައްޑޫ ފަނޑިޔާރުން ހައި ކޯޓް ޖުޑީޝަލް އެޑްމިނިސްޓްރޭޝަން ޖުޑީޝަރީ\nވަފުދަކުން ގޮސް ދެކުނު ގޮފީގެ ޝަރީއަތްތައް ހިންގަނީ


ތާރީޚު: 27 އޮކްޓޯބަރ 2014\nމަހަކު 12687.50 ރުފިޔާ\nމަހަކު 5437.50 ރުފިޔާ\nފެކަލްޓީ އޮފް އެންޖިނިއަރިންގ ޓެކްނޮލޮޖީ، ހދ. ކުޅުދުއްފުށި ކެމްޕަސް\nއިލެކްޓްރިކަލް އެންޑް އިލެކްޓްރޯނިކްސް/މެކޭނިކަލް އެންޖިނިއަރިންގ\nމޯލްޑިވްސް ކޮލިފިކޭޝަން އޮތޯރިޓީގެ ސަނަދަތަކުގެ އޮނިގަނޑުގެ ލެވެލް7ގެ ސަނަދާއި ލެވެލް9ގެ ސަނަދެއް ހާސިލުކޮށްފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއިން 10 އަހަރު ދުވަހުގެ ތަޖުރިބާ ލިބިފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް ހާސިލުކޮށްފައިވުން.\nކިޔަވައިދިނުމަށް ހަމަޖެހިފައިވާ މުޤައްރަރާ އެއްގޮތަށް ތަފާތު ފެންވަރުގެ ކޯސްތަކަށް ކިޔަވައިދީ ކޯސް ނިމުނުގޮތުގެ މަޢުލޫމާތު މެނޭޖްމަންޓަށް ދިނުމާއި، އެސައިންމަންޓާއި އިމްތިޙާން ކަރުދާސްތައް ހަދައި، މާކްސްތައް ތައްޔާރުކުރުމާއި، ކޮންމެ ދަރިވަރެއްގެ ޕްރޮގްރެސްއާއި ޕަރފޯމަންސް މޮނިޓަރކޮށް މެނޭޖްމަންޓަށް މަޢުލޫމާތު ދިނުން.\n(ބ) ޕާޓްޓައިމް ލެކްޗަރަރއިން ދޭ މާއްދާތަކާއި އިމްތިޙާނު ދިނުމާއި، ކަނޑައެޅިފައިވާ މުއްދަތުގައި ޕޭޕަރުތައް ސާފުކޮށް ނިންމުން.\nފަންނީ އެހެން މުވައްޒަފުންނާ ގުޅިގެން، އެކުވެރިކަމާއެކު، މަސައްކަތަށް ފަސްނުޖެހޭ، ޕްރޮފެޝަނަލް ރޫޙެއްގައި މަސައްކަތްކުރުން.\nމަހަކު 11374.40 ރުފިޔާ\nއިލެކްޓްރިކަލް އެންޑް އިލެކްޓްރޯނިކްސް/ މެކޭނިކަލް އެންޖިނިއަރިންގ\nމޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް7ގެ ސަނަދު ލިބިފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ލެވެލް7ގެ ސަނަދެއްނެތި، މޯލްޑިވްސް ކޮލިފިކޭޝަންސް އޮތޯރިޓީގެ ސަނަދުތަކުގެ އޮނިގަނޑުގެ ލެވެލް 8 ގެ ސަނަދެއް ލިބިފައިވުމާއެކު، މަޤާމުގެ މަސައްކަތާ ގުޅޭ ދާއިރާއިން 8 އަހަރު ދުވަހުގެ ތަޖުރިބާ ލިބިފައިވުން. ނުވަތަ،\nކިޔަވައިދިނުމަށް ހަމަޖެހިފައިވާ މުޤައްރަރާ އެއްގޮތަށް ތަފާތު ފެންވަރުގެ ކޯސްތަކަށް ކިޔަވައިދީ، ކޯސް ނިމުނުގޮތުގެ މަޢުލޫމާތު މެނޭޖްމަންޓަށް ދިނުމާއި، އެސައިންމަންޓާއި އިމްތިޙާން ކަރުދާސްތައް ހަދައި މާކްސްތައް ތައްޔާރުކުރުމާއި، ކޮންމެ ދަރިވަރެއްގެ ޕްރޮގްރެސްއާއި ޕަރފޯމަންސް މޮނިޓަރކޮށް މެނޭޖްމަންޓްއަށް މަޢުލޫމާތު ދިނުން.\n(ނ) ކަނޑައެޅިފައިވާ މުއްދަތުގައި މާއްދާތަކުގެ އިމްތިޙާން ކަރުދާސްތައް ތައްޔާރުކޮށް، ކަނޑައެޅިފައިވާ މުއްދަތުގައި އިމްތިޙާނު ދިނުމާއި، ޕޭޕަރުތައް ސާފުކޮށް ނިންމުން.\n(ޅ) ކިޔަވައިދޭ މާއްދާތައް ކިޔަވައިދެވޭ ފެންވަރު މަތިކުރެވޭނެ ގޮތްތައް ވިސްނައި، އެކަމަށް މަސައްކަތްކުރުން.\n(އ) ފެކަލްޓީގެ ކަންތައްތައް ރަނގަޅުކުރުމަށް ހިންގާ ކަންކަމުގައި އެއްބާރުލައި، އަމިއްލަގޮތުންވެސް މަސައްކަތްކުރުން.\n2014 ނޮވެންބަރު6ވާ ބުރާސްފަތިދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒަށް.\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސް ދުވަސް ބެލެވޭނީ ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މި މުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސް ނޯޓިހެއް ދިނުމަކާ ނުލައި ވަޒީފާގެ އެއްބަސްވުން އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.


Bodu ihumaaleh! "ease" kurevuny ease kohgen nuvaane faraaithakah! – adduLIVE\nބޮޑު އިހުމާލެއް، މޭޔަރު ވިދާޅުވަނީ "އީޒް" ކުރެވުނީ ކަމަށް!\n1 May 09, 2020, 21:22 އަހުމަދު ނަސޫހް\nއައްޑޫ ސިޓީއިން ކޯވިޑް-19 އަށް ފުރަތަމަ ފަހަރަށް މީހަކު ޕޮސިޓިވް ވެފައިވާ ކަން މިއަދު އިއުލާން ކޮށްފައިވާއިރު އައްޑޫ އެމަޖެންސީ އޮޕަރޭޝަން ސެންޓަރުގެ މަސައްކަތަށް ގިނަ ބަޔެއްގެ ފާޑުކިޔުން އަމާޒުވެއްޖެއެވެ.\nއައްޑޫ މޭޔަރ އަބްދުﷲ ސޯދިގާއި އައްޑޫ އިކުއޭޓޯރިއަލް ހޮސްޕިޓަލްގެ މެނޭޖަރ ޝަރަފުއްސާދަތު މިއަދު ދެއްވި ޕްރެސް ކޮންފަރެންސުގައި ނޫސްވެރިން ކުރި ސުވާލުތަކަށް ދެއްވި ޖަވާބުތައް ބަލައިނުގަނެ ސޯޝަލް މީޑިޔާގައި އެތައް ބަޔަކު ވަނީ ފާޑުކިޔާފައެވެ.\nރޭ މާލެ ފޮނުވާލި ބަލި މީހާއަށް އައްޑޫ ލޮކްޑައުން ހާލަތުގައި އޮތް ނަމަވެސް ހޮސްޕިޓަލުގައި ގިނަ ބަޔަކު ޒިޔާރަތްކޮށް ބައްދަލުކޮށްފައިވާކަން މެނޭޖަރ ސާދަތު ވަނީ ފާހަގަކޮށްފައެވެ. އޭނާ ވިދާޅުވީ ގިނަ ބަޔަކު އައިސީޔޫއަށް ވަދެފައިވަނީ ހޮސްޕިޓަލުގެ އެންގުމާ ޚިލާފަށް ކަމަށެވެ.\nއަދި ބަލި މީހާ ފުރުވާލުމަށް ވެސް ގިނަ ބަޔަކު އެއާޕޯޓަށް ދިޔަ ކަމަށާއި ކޮންޓެކްޓް ޓްރޭސިން ހަދަން ފެށުމުން އެކަން އެނގިފައިވާ ކަމަށް އޭނާ ވިދާޅުވިއެވެ.\nމީގެ އިތުރުން ހޮސްޕިޓަލްގެ ބައެއް މުވައްޒަފުން މާސްކު ނާޅައި މީހުންނާ މުއާމަލާތު ކޮށްފައިވާ ކަން ވެސް މިހާރު އެނގިފައިވާ ކަމަށާއި އެ މުވައްޒަފުން އެކަން ކުރީ އެންގުމާ ޚިލާފަށް ކަމަށް ސާތު ފާހަގަކުރިއެވެ. ބައެއް ޑޮކްޓަރުންނާއި ނަރުހުން ޕޮސިޓިވްވި ބަލި މީހާއާ ބައްދަލުވެފައިވާއިރު އެއްވެސް މީހަކު ސަލާމަތީ ރައްކާތެރިކަން ހޯދުމަށް ޕާސަނަލް ޕްރޮޓެކްޓިވް އިކުއިޕްމެންޓް ބޭނުން ކޮށްފައިނުވާތީ3ޑޮކްޓަރަކާއި ނަރުހުންތަކެއް އަދި އިތުރު މުވައްޒަފުން ވެސް ވަނީ މިހާރު ހޯމް އައިސޮލޭޓް ކޮށްފައެވެ.\nމިއަދު އައްޑޫގައި މީހަކު ޕޮސިޓިވް ވެފައިވާއިރު މިއަދުން ފެށިގެން ގެއިން ބޭރަށް ނިކުތުން މަނާ ކުރުމުގެ އިތުރުން ޚާއްސަ ފިޔަވަޅު ތަކެއް އަޅާނެ ކަމަށް މޭޔަރ އަބްދުﷲ ސޯދިގު ވިދާޅުވެފައިވެއެވެ.\nނަމަވެސް އައްޑޫގައި ބަލި ނެތް ކަމަށް ބެލެވި ބައެއް ފަރާތްތަކަށް "އީޒް" ކުރެވުނީ ކަމަށް ސޯބެ ވިދާޅުވިއެވެ. މިހާރު ބަލި އޮތް ކަން ކަށަވަރު ވެއްޖެ ކަމަށާއި އެހެންކަމުން ދެން އަޅަންވީ ފިޔަވަޅުތައް އީޒް ކުރުމެއް ނެތި އެޅުމަށް ސޯބެ ވަނީ އެދިފައެވެ.\nކޮމިއުނިޓީ ސްޕްރެޑެއް މިތާ އޮތް ކަމަށް ބެލެވޭ ކަމަށް ސޯބެ ވިދާޅުވެފައިވާއިރު ގަބޫލުކުރަން ޖެހޭ ހަގީގަތަކީ މިދަނޑިވަޅުގައި "އީޒް" ކޮށްފައިވަނީ އީޒް ކުރަން ނުޖެހޭ ފަރާތްތަކުންނެވެ.


Europe Ge Thajuribaa Huri Nepal Ge Thari Bimal, Champion TC Ah - Vaguthu\nޔޫރަޕްގެ ތަޖުރިބާހުރި ނޭޕާލްގެ ތަރި ބިމާލް، ޗެމްޕިއަން ޓީސީއަށް\nނޭޕާލް ގައުމީ ފުޓްބޯޅަ ޓީމުގެ ތަރި ބިމަލް ގާތީ މަގަރު ރާއްޖޭގެ ލީގު ޗެމްޕިއަން ޓީސީ ސްޕޯޓްސް ގެންނަ ގޮތަށް ހަަމަޖެހިއްޖެއެވެ.\nނޭޕާލްގެ ގައުމީ ޓީމުގެ ގޯލްކީޕަރު ކިރަން ކުމާރުވެސް ކުޅެމުން އަންނަ ޓީސީން ވަނީ ބިމާލް ގެނައުމުގެ ހުރިހާ ކަމެއް ނިންމާފައެވެ. އެނގިފައިވާ ގޮތުގައި، އަންނަ ސީޒަނަށް ފަރިތަކުރުންތައް ފަށާއިރު، ބިމާލް އެ ކްލަބާ ގުޅޭނެއެވެ.\nމިދިޔަ އަހަރުގެ ސާފް ޗެމްޕިއަންޝިޕްގައިވެސް ވިދާލި ބިމާލްއަކީ މުޅި ދެކުނި އޭޝިއާގައިވެސް އެންމެ އުންމީދީ އެއް ކުޅުންތެރިޔާއެވެ.\nއޯލް ނޭޕާލް ފުޓުބޯޅަ އެސޯސިއޭޝަންގެ އެކަޑެމީން ކެރިއަރު ފެށި ބިމާލް ގާތީގެ އުމުރުން 16 އަހަރުގައި އޭނާ ވަނީ ހޮލެންޑްގެ ދެވަނަ ޑިވިޝަން ޓީމެއް ކަމަށްވާ އެފްސީ ޓްވެންޓޭގެ ޓްރަޔަލްއެއްގައި ދެ ހަފްތާ ހޭދަކޮށްފައެވެ. އެ ދެހަފްތާ ތެރޭގައި އެ ކްލަބުގެ 19 އަހަރުން ދަށުގެ ޓީމުން ކުޅުނު އެކުވެރިކަމުގެ މެޗެއްގައި ހަތަރު ގޯލް ޖަހައި އޭނާ ވިދާލާފައިވާ އިރު، ކްލަބުގެ އިތުރުން ޔޫރަޕްގެ ވަރުގަދަ ބާރުތަކުންވެސް އޭނާ ހޯދަން މަސައްކަތް ކުރިއެވެ. އޭގެ ތެރެއިން އެއް ކްލަބަކީ އިނގިރޭސިވިލާތުގެ މެންޗެސްޓާ ޔުނައިޓެޑެވެ.\nސާފް ސުޒުކީ ކަޕް 2018: ބަނގްލަދޭޝް އަދި ނޭޕާލް ބައްދަލު ކުރި މެޗް -- ވަގުތު އިމޭޖެސް: އިބްރާހިމް ޝާބިލް\nޔޫރަޕްގައި 18 އަހަރުން ދަށުގެ ކުޅުންތެރިން ގެންދިއުމުގެ ގަވާއިދާއި، އެގައުމުތަކުގައި 18 އަހަރު ނުފުރޭ ކުޑަކުދިންގެ ވަޒީފާގެ ގަވާއިދުތައް އޮންނަ ގޮތުން އޭރު ބިމާލް ގާތީއަށް ޔޫރަޕްގައި ފައި ހަރުކޮށްލެވޭ ގޮތެއް ނުވިއެވެ. އެހެން ނަމަވެސް، 2014 ވަނަ އަހަރު ބިމާލް ގާތީއަށް ވިސާ ހަމަޖެހި، އެއްބަސްވުމަކާއެކު އޭނާ ބެލްޖިއަމްގެ ކްލަބެއް ކަމަށްވާ އަންދަރުލެޗްގެ 16 އަހަރުން ދަށުގެ ޓީމާ ގުޅުނެވެ.\nބެލްޖިއަމްގެ ފުރަތަމަ ޑިވިޝަންގެ ކްލަބެއް ކަމަށްވާ އަންދަރުލެޗްގެ ޒުވާން ޓީމުގައި އޭނާ އެއް އަހަރު ހޭދަކުރި އިރު، ތިން މުބާރާތެއްގައި ކުޅެފައިވެއެވެ. ޔޫރަޕްގެ ތަޖުރިބާއާއެކު އެނބުރި އެގައުމުގެ ލީގަށް އައިސް ވިދާލި ބިމާލް ގާތީ ވަނީ 2016 ވަނަ އަހަރުގެ ސީޒަންގައި ހޭދަކުރީ އިންޑިއާގެ މޯހުން ބަގާންގައެވެ.\nއެންމެފަހުންވެސް އަމިއްލަ ގައުމުގެ ލީގަށް ކުޅުނު ބިމާލްއާއެކު ޓީސީން އިތުރަށް ވަރުގަދަވާނެ ކަމަށް ބެލެވެއެވެ.\nޓީސީއަށް މިދިޔަ ސީޒަންގައި މުހިއްމު ރޯލެއް އަދާކޮށްދިން އަލީ އަޝްފާގު (ދަގަނޑޭ) ގްރީން ސްޓްރީޓްސްއަށް ސޮއި ކޮށްފައިވާ އިރު، މެދުތެރެއަށް ކުޅޭ އިބްރާހީމް ވަހީދު (އިއްބެ) އާއި އިބްރާހީމް މަހުދީ (ފޭދޫ އިއްބެ) ވަނީ މާޒިޔާއަށް ބަދަލުވެފައެވެ.\nއަންނަ ސީޒަނަށް ތައްޔާރުވުމުގެ ގޮތުން، ޓީސީން ވަނީ މުހިއްމު ބައެއް ކުޅުންތެރިން ޓީމަށް ގެންގޮސްފައެވެ. އެގޮތުން މާޒިޔާއަށް މިދިޔަ ސީޒަންގައި ކުޅުނު އިސްމާއީލް އީސަ (މެސީ)އާއި ގައުމީ ޓީމުގެ ކެޕްޓަން އަކްރަމް އަބްދުލްޣަނީ (އަކޫ)ވެސް އަންނަ ސީޒަންގައި ފެންނާނީ ޓީސީންނެވެ.\nރާއްޖޭގެ އެއްވަނަ ގޯލްކީޕަރު އިންމަ ޓީސީއަށް، ކިރަން ނުގެންނާނެ\nގައުމީ ޓީމުގެ ގޯލްކީޕަރ ފައިސަލް ވެސް ދަ ގްރާންޑޭ އަށް


ގިނަ އަދަދެއްގެ މަސްތުވާތަކެއްޗާއިއެކު ހޮޅުދޫން މީހަކު ހައްޔަރުކޮށްފި | Jazeera\tގިނަ އަދަދެއްގެ މަސްތުވާތަކެއްޗާއިއެކު ހޮޅުދޫން މީހަކު ހައްޔަރުކޮށްފި - Jazeera\nގިނަ އަދަދެއްގެ މަސްތުވާތަކެއްޗާއިއެކު ހޮޅުދޫން މީހަކު ހައްޔަރުކޮށްފި\nއީމާ މުހައްމަދު ވަހީދު May 30, 2019 109 views0\nގިނަ އަދަދެއްގެ މަސްތުވާތަކެއްޗާއިއެކު ނ.ހޮޅުދޫ އިން ފުލުހުންގެ ބެލުމުގެ ދަށަށް މީހަކު ގެންގޮސްފިއެވެ.\nނ.ހޮޅުދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން، ހޮޅުދޫގައި މަސްތުވާތަކެތި ބޭނުންކޮށް މަސްތުވާތަކެތީގެ ވިޔަފާރިކުރާކަމަށް ލިބުނު މަޢުލޫމާތަކާއި ގުޅިގެން މެއި 29 ވަނަ ދުވަހުގެ 11:59 ހާއިރު ހިންގި ހާއްސަ އޮޕަރޭޝަނެއްގައި، މަސްތުވާތަކެއްޗާއިއެކު 30 އަހަރުގެ ފިރެހެނެއް ހައްޔަރުކޮށްފައިވާ ކަމަށް ފުލުހުން ވިދާޅުވިއެވެ.\nފުލުހުން އިތުރަށް ވިދާޅުވީ، އެ އޮޕަރޭޝަނުގައި، ހޮޅުދޫގެ ގެއެއް، ކޯޓު އަމުރެއްގެ ދަށުން ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި 22 ސެލޯފިންކޮޅާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި ދަޅެއް ފެނިފައިވާ ކަމަށެވެ.\nއެ މައްސަލައިގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ނ. ޅޮހި މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވާ ކަމަށްވެސް ފުުލުހުން ވިދާޅުވިއެވެ.\nއެމައްސަލަ ފުލުހުން މިހާރު ދަނީ އިތުރަށް ތަހުގީގު ކުރަމުންނެވެ.


Fen holhi valhulumahttakai Hulhumale ge beach sarahahdhu bandhu koffi | Mihaaru\nހުޅުމާލޭގެ ބީޗް ސަރަހައްދަށް ނުވަދެވޭ ގޮތަށް ޓޭޕް ދަމައި މިއަދު ބަންދު ކޮށްފައި.\nފެން ހޮޅި ވަޅުލުމަށްޓަކައި ހުޅުމާލޭގެ ބީޗް ސަރަހައްދު ބަންދުކޮށްފި\n31 ޖުލައި 2019 - 13:31 22 comments\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ މެނޭޖިން ޑިރެކްޓަރު ސުހައިލް އަހުމަދު "މިހާރު" އަށް ވިދާޅުވީ ބީޗު ސަރަހައްދަށް ނުވަދެވޭނެހެން ޓޭޕް ދަމައި އެތަން ބަންދުކޮށްފައިވާ ކަމަށެވެ. އެޗްޑީސީން ވަނީ ބީޗް ސަރަހައްދުގައި ހިންގާ ކެފޭ/ރެސްޓޯރެންޓުތައް ހުސްކުރަން އެއް މަސް ދުވަހުގެ ނޯޓިސް އެއް ދީފަ އެވެ. އެ މުއްދަތު މި އަދުގެ މެންދުރު 3:00 އަށް ހަމަވާނެ އެވެ.\nސުހައިލް ވެސް ވިދާޅުވީ، ބީޗް ސަރަހައްދުގައި ހިންގާ ކެފޭ/ރެސްޓޯރަންޓުތައް މިއަދު މެންދުރު ފަހު 3:00 ގެ ކުރިން ހުސްކޮށް، އެ ސަރަހައްދު ސާފުކުރަން އެދިފައިވާނެ ކަމަށެވެ. އެކަން ނުކޮށްފި ނަމަ އެ ތަންތަން އެޗްޑީސީން ރޫޅާލާނެ އެވެ.\nސުހައިލް ވިދާޅުވީ ހޮޅި ވަޅުލާނީ ހުޅުމާލޭގެ ބީޗް ސަރަހައްދުގައި ކެފޭ/ރެސްޓޯރަންޓުތަކުން މިހާރު މޭޒާއި ގޮނޑި ޖަހާފައި ހުރި ތަނުގައި ކަމަށެވެ. އެ ސަރަހައްދުގައި ފަސް ހޮޅިއެއް ވަޅުލާއިރު، އެ މަސައްކަތަށް 8-12 މަސް ނަގާނެ ކަމަށް އެމްޑަބްލިއުއެސްސީން ވަނީ ބުނެފަ އެވެ.\n"ބީޗް ސަރަހައްދު ބޭނުންކުރުމާ ގުޅޭގޮތުން އަދި ޕްލޭނެއް ހަދާނަން. އެކަމަކު، ހޮޅި ވަޅުލުމުގެ މަސައްކަތަށް ފަހު އެތަން ބޭނުންކުރާނީ އާއްމު ސަރަހައްދެއްގެ ގޮތުގައި، އެތަނުގައި ގޮނޑި އާއި މޭޒު ޖަހައިގެން. އޭރުން ހިތްހަމަޖައްސާލަން އެތަނުގައި އިށީނދެލެވޭނެ،" ސުހައިލް ވިދާޅުވި އެވެ.\nހުޅުމާލޭގެ ދެވަނަ ފިޔަވައްސަށް ފެނުގެ ޚިދުމަތް ދިނުމަށްޓަކައި، ފުރަތަމަ ފިޔަވަހީގެ ބީޗް ސަރަހައްދުން ފެށިގެން ހޮޅި ވަޅުލުމުގެ މަސައްކަތް އަންނަ މަހުގެ ތެރޭގައި ފަށާނެ ކަމަށް އެޗްޑީސީން ބުނެ އެވެ.\nހުޅުމާލޭގެ ބީޗް ސަރަހައްދު ބަންދުކުރިއިރު، އެތަނުގައި ކެފޭ/ ރެސްޓޯރަންޓް ހިންގަމުން ދަނީ ކޮރަޕްޝަނަށް މަގުފަހިވާ ގޮތަށް ކަމަށާއި އެކަން ސީރިއަސް މައްސަލައެއްގެ ގޮތުގައި ބަލައި، އެ ފަރާތްތަކާ މެދު ފިޔަވަޅު އަޅަން އެންޓި ކޮރަޕްޝަން ކޮމިޝަމް (އޭސީސީ) އިން ވަނީ އެޗްޑީސީ އަށް އަންގައިފަ އެވެ. އަދި އެއްވެސް ކުއްޔަކާ ނުލައި ހުޅުމާލެ ބީޗް ސަރަހައްދުގައި ކެފޭ/ ރެސްޓޯރަންޓް ހިންގުމަކީ އަދުލުވެރި އަދި އިންސާފުވެރި ގޮތަކަށް ނުވާތީވެ، އެކަން ރެގިއުލޭޓު ކުރެވޭނެ އުސޫލަކަށް އަމަލު ކުރުމަށް ވެސް އޭސީސީން ވަނީ އެޗްޑީސީ އަށް އަންގައިފަ އެވެ.\nއިތުރު ލިޔުންތައް ހުޅުމާލެ އެޗްޑީސީ ސުހައިލް އަހުމަދު އެމްޑީ، (އެޗްޑީސީ) އެމްޑަބްލިއުއެސްސީީ


5 aharuge thereygai jinsee furahsaaraige mahsala'eh PG ah fonuvee...\nޖިންސީ ފުރައްސާރައިގެ މައްސަލަ\nފަސް އަހަރުގެ ތެރޭގައި ޖިންސީ ފުރައްސާރައިގެ މައްސަލައެއް ޕީޖީއަށް ފޮނުވީ މި އަހަރު\nޖިންސީ ފުރައްސާރަކޮށްގެން ހުށަހެޅިފައިވާ9މައްސަލައެއް މިއަހަރު ފައިލް ކުރެވިފައިވޭ\nކ. މާލެ | 24 ނޮވެންބަރ 2019 | އާދީއްތަ 19:45 | 3,934\nފުލުހުންގެ ތަރުޖަމާނު ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު - ރާއްޖެއެމްވީ\nވޭތުވެ ދިޔަ ފަސް އަހަރު ޕީޖީ އޮފީހަށް ޖިންސީ ފުރައްސާރައިގެ މައްސަލައެއް ފޮނުވާފައިވަނީ މިއަހަރު ކަމަށް ފުލުހުންގެ ތަރުޖަމާނު, ޗީފް އިންސްޕެކްޓަރ އޮފް ޕޮލިސް އިޒްމިއާ ޒާހިރު ވިދާޅުވެއްޖެއެވެ.\nއާދީއްތަ ދުވަހު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އިޒްމިއާ ވިދާޅުވީ އަންހެނުންނަށް ކުރާ އަނިޔާއަކީ ޒަމާނުއްސުރެ ހިނގަމުންދާކަމެއް ކަމަށާއި އަނިޔާ ތަހައްމަލުކުރާ ވަރަށް ގިނަ އަންހެނުންނަކީ އެކަން ސިއްރު ކުރާ މީހުން ކަމަށެވެ. އަދި އެފަދަ އަނިޔާތަކާއި ދެކޮޅަށް އަޑުއުފުލާ އަންހެނުންނަށް އެމީހުންގެ އަނިޔާތައް ހާމަކުރީތީ އެތައް ތަކުލީފުތަކެއް އުފުލަންޖެހޭ ކަމަށް ވެސް އޭނާ ވިދާޅުވިއެވެ.\nއިޒްމިއާ ވަނީ ވޭތުވެ ދިޔަ ފަސް އަހަރު ހުށަހެޅިފައިވާ މައްސަލަތަކުގެ ތެރެއިން އަންހެނުންނަށްކުރާ ތަފާތު އަނިޔާތަކުގެ މައްސަލަތަކުގެ ތަފާސްހިސާބުތަކަށް އަލިއަޅުވާލާފައެވެ.\nއަންހެނުންނަށް ޖިންސީ ފުރައްސާރަކޮށްގެން ހުށަހަޅާފައިވާ މައްސަލަތައް\n2015: 1 މައްސަލަ\n2016: އެއްވެސް މައްސަލައެއް ހުށަހެޅިފައެއް ނުވޭ.\n2017:9މައްސަލަ\n2018: 18 މައްސަލަ\n2019: 8 މައްސަލަ (31 އޮކްޓޯބަރ 2019ގެ ނިޔަލަށް)\nއިޒްމިއާ ވިދާޅުވީ އަންހެނުންނަށް ޖިންސީ ފުރައްސާރަކޮށްގެން ހުށަހެޅިފައިވާ9މައްސަލައެއް މިއަހަރު ފައިލް ކުރެވިފައިވާކަމަށެވެ. އަދި ވޭތުވެ ދިޔަ ފަސް އަހަރު ތެރޭގައި އަންހެނުންނަށް ޖިންސީ ފުރައްސާރަކޮށްގެން ހުށަހެޅިފައިވާ މައްސަލަތަކުގެ ތެރެއިން ޕްރޮސެކިއުޓަރ ޖެނެރަލްގެ އޮފީހަށް މައްސައެއް ފޮނުވާފައިވަނީ 2019 ވަނަ އަހަރު އެކަނި ކަމަށެވެ.\nއިޒްމިއާ ވިދާޅުވީ މިފަދަ މައްސަލަތައް ބެލުން ރަނގަޅު ކުރުމުގައި ފުރަތަމަ ފިޔަވަޅު އެޅިފައިވާ ކަމަށެވެ. އެހެންނަމަވެސް ހިނގައިގަންނަން ބައިވަރު މަސައްކަތްތައް ކުރަންޖެހޭ ކަމަށް ގަބޫލުކުރައްވާ ކަމަށް ވެސް ވިދާޅުވިއެވެ.\n2016:4މައްސަލަ\n2017:4މައްސަލަ\n2018:3މައްސަލަ\n2019:4މައްސަލަ (2019 އޮކްޓޯބަރ ގެ ނިޔަލަށް)\nއިޒްމިއާ ވިދާޅުވީ މައްސަލަ ހުށަހެޅިފައި ނުވުމަކީ އެފަދަ ކަމެއް ނުހިނގުމެއް ނޫން ކަމަށެވެ. އަދި ރޭޕްގެ މައްސަލަތަކަކީ ދެ ޖިންސަށް ބެލިކަމުގައި ވިޔަސް "އަންޑަރ ރިޕޯޓެޑް" ކޭސްތައްކަން ފާހަގަކުރެއްވިއެވެ. މިފަދަ މައްސަލަތަކުގައި އަންހެނުން ޝިކާރައަށްވާ މައްސަލަތައް ނިސްބަތުން ގިނަކަން ވެސް އޭނާ ފާހަގަކުރެއްވިއެވެ.\nގެވެށި އަނިޔާގެ މައްސަލަތައް\n2015: 32 ގެވެށި އަނިޔާގެ މައްސަލަ (ފިރިހެނުން ގެވެށި އަނިޔާގެ ޝިކާރައަކަށް ވެގެން އެއްވެސް މައްސަލައެއް 2015 ވަނަ އަހަރު ހުށަހަޅާފައެއް ނުވޭ.)\n2016: 124 މައްސަލަ ހުށަހެޅިފައިވޭ (މީގެތެރެއިން 94 ޕަސެންޓް މައްސަލަތަކުގައި ގެވެށި އަނިޔާގެ ޝިކާރައަކަށްވެފައިވަނީ އަންހެނުން އަދި6ޕަސެންޓަކީ ފިރިހެނުން ގެވެށި އަނިޔާގެ ޝިކާރައަކަށް ވެގެން ހުށަހެޅިފައިވާ މައްސަލަތަ.އް)\n2017: ގެވެށި އަނިޔާގެ 113 މައްސަލަ (މީގެތެރެއިން 95 އިންސައްތަ މައްސަލައަކީ އަންހެނުން ގެވެށި އަނިޔާގެ ޝިކާރައަކަށް ވެފައިވާ މައްސަލަތައް.5އިންސައްތައަކީ ފިރިހެނުން ޝިކާރައަކަށް ވެގެން ހުށަހެޅިފައިވާ މައްސަލަތައް.)\n2018: ގެވެށި އަނިޔާގެ 102 މައްސަލަ (އޭގެތެރެއިން 94 އިންސައްތަ މައްސަލަތަކަކީ އަންހެނުން އޭގެ ޝިކާރައަކަށް ވެގެން ހުށަހެޅިފައިވާ މައްސަލަތައް.6އިންސައްތަ މައްސަލަތަކަކީ ފިރިހެނުން ގެވެށި އަނިޔާގެ ޝިކާރައަކަށް ވެގެން ހުށަހަޅާފައިވާ މައްސަލަތައް.)\n2019: ގެވެށި އަނިޔާގެ 65 މައްސަލަ (އޭގެތެރެއިން 92 އިންސައްތަ މައްސަލަތަކަކީ އަންހެނުން ގެވެށި އަނިޔާގެ ޝިކާރައަކަށް ވެފައިވާ މައްސަލަތައް. 8 އިންސައްތަ މައްސަލަތަކުގައި ގެވެށި އަނިޔާގެ ޝިކާރައަކަށް ވެފައިވަނީ ފިރިހެނުން.)\nއޮރިޔާން ކާޑު ބޭނުންކޮށްގެން ބްލެކްމެއިލް ކުރުމުގެ މައްސަލަތައް އިތުރު\nއާއްމުކޮށް ހުށަހެޅޭ އޮރިޔާން ކާޑުގެ މައްސަލަތަކަކީ އިނދެގެން އުޅޭ ދެމީހުންނާއި ރައްޓެހިވެގެން އުޅޭ ދެމީހުންގެ ދެމެދުގައި ހިނގާ ކަންކަން ފާހަގަކުރެވޭކަމަށާއި އެގޮތުން ދެމަފިރިން އެކުގައި އުޅޭ ދުވަސްވަރު ދެމަފިރިންގެ ގުޅުމުގެ ތެރެއިން ނަގާފައި ހުންނަ ފޮޓޯތައް އެ ދެމަފިރިން މައްސަލަޖެހޭ ދުވަހު ބޭނުންކުރަނީ ބްލެކްމެއިލް ކުރުމުގެ ހަތިޔާރެއްގެ ގޮތައް ކަމަށް އިޒްމިއާ ވިދާޅުވިއެވެ. އަދި ރައްޓެހިވެގެން އުޅޭ ދެމީހުން ނަގާފައި ހުންނަ "އިންޓިމެޓް" ފޮޓޯތައްވެސް އެތަނުން އަންހެންމީހާ ރުޅިވާން މަސައްކަތްކުރުމުން ފިރިހެން މިހާ އެ ފޮޓޯތައް ބޭނުންކޮށްގެން ބްލެކްމެއިލް ކުރުމުގެ މައްސަލަތައް ހުށަހެޅިފައިވާ ކަމަށް އިޒްމިއާ ވިދާޅުވިއެވެ.\nބައެއް ފަހަރު އަންހެން މީހާ ލައްވާ ގަދަކަމުން ބަދުއަޚްލާގީ އަމަލުތައް ހިންގުމަށް މިފަދަ ފޮޓޯތައް ބޭނުންކުރާ ކަމަށާއި ނުދަންނަ މީހުންގެ ފަރާތުން މަދުންނަމަވެސް މިފަދަ މައްސަލަތައް ހުށަހެޅޭ ކަމަށް އޭނާ ވިދާޅުވި އެވެ. އޭގެއިތުރުން ފުރާވަރުގެ އަންހެން ކުދިން ފިރިހެންކުދިންނާއި ރައްޓެހިވެ، ޗެޓްކޮށް ހަދާއިރު ފިރިހެނުންގެ ޑިމާންޑްއަށް އަންހެން ކުދިންގެ ޖިންސީ ގުނަވަނުގެ ފޮޓޯތައް ނަންގުވާ، ފޮނުވާ ހަދާކަމަށް ފުލުހުންގެ ފަރާތުން އިޒްމިއާ ވިދާޅުވި އެވެ. އެފޮޓޯތައް އެމީހުން ފަހުން ބޭނުންކޮށްފައި ހުންނަނީ އެ އަންހެން ކުއްޖާއާއި އޭނާގެ އާއިލާ މީހުންނަށް ބްލެކްމެއިލްކުރުމަށްކަން ފާހަގަކުރެވޭ ކަމަށް ވެސް ވިދާޅުވިއެވެ.\nމިފަދަ މައްސަލަތަކުގެ ޝިކާރައަކަށް ވިޔަ ނުދިނުމަށް ކޮންމެ އަންހެނެއްވެސް އަދި ކޮންމެ އަންހެން ކުއްޖެއްވެސް އެމީހެއްގެ ޒާތީ މައުލޫމާތު "އިންޓިމޭޓް" ވަގުތުތަކުގައި ފޮޓޯ ނުނެގުމަށާއި އެފަދަ ފޮޓޮއެއް ނެގިޔަ ނުދިނުމަށް އިޒްމިއާ އިލްތިމާސްކުރެއްވިއެވެ. ކިތަންމެ ލޯބިން، ކިތަންމެ ގިނަ އަހަރުތަކެއް އެކުގައި އުޅުނަސް އަދި ކިތަންމެ އިތުބާރު ކުރެވޭނެ ކަމަށް ގަބޫލުކުރެވުނަސް އަމިއްލަ ނަފްސަށް ކުރާ އިހުތިރާމެއްގެ ގޮތުން އިންޓިމޭޓް ފޮޓޯތައް ނުވަތަ އެހެން އެއްވެސް މީހަކަށް ފެންނަން ބޭނުންނުވާ ކަހަލަ ޒާތީ ފޮޓޯތައް ނުނެގުމަކީ ވަރަށް މުހިއްމުކަމެއްކަމަށް އިޒްމިއާ ވިދާޅުވިއެވެ. އަދި މިފަދަ މައްސަލަތަކަކީ ގިނަ ބަޔަކު ހުށަހެޅުމަށް ޖެހިލުންވެ، ފަސްޖެހޭ މައްސަލަތަކަކަށްވާތީ، ވަރަށް ގިނަ ފަހަރު ފުލުހުންގެ ސަމާލުކަމަށް އެ މައްސަލަތައް އަންނަނީ އެހެން ގޮތްގޮތުން ކަމަށް އިޒްމިއާ ވިދާޅުވިއެވެ.\nއޮރިޔާން ކާޑު ބޭނުންކޮށްގެން ބްލެކްމެއިލްކުރުމުގެ މައްސައެއް ދިމާވެއްޖެނަމަ ފުލުހުންނަށް އެ މައުލޫމާތު ހިއްސާ ކުރުމަށާއި ސިއްރުކުރުމަކީ އެއްވެސް ހައްލެއް ނޫން ކަމަށް އިޒްމިއާ ވިދާޅުވިއެވެ.


In Pictures: Hantey: Kite Surfingai\nފޮޓޯ ސްޓޯރީ: ހަންޓޭ – ކައިޓްސާފިންގައި\nކުޅިވަރު, ފޮޓޯ ގެލެރީ\nމިއީ ބ. ގޮއިދު އަށް އުފަން އުމުރުން އެންމެ 14 އަހަރުގެ ފިރިހެން ކުއްޖެއްގެ ވާހަކަ އެވެ. އެރަށު ޒުވާނުންތަކެއް ހިންގާ ވޯޓާ ސްޕޯޓްސް ސެންޓަރަކަށް ގޮސް އެތަނުގެ އިންސްޓްރަކްޓަރުންގެ އެހީގައި މި ކުއްޖާ މީގެ އަހަރެއްހާ ދުވަސް ކުރިން ކައިޓްސާފިން ދަސްކުރީ ގާތްގަނޑަކަށް ތިން ދުވަހުގެ ތެރޭގަ އެވެ.\nއޭނާ މިހާރު ދައްކަމުން އަންނަ ހުނަރާ މެދު އިންސްޓްރަކްޓަރުން ވެސް މިހާރު ތިބީ އަންތަރީސް ވެފަ އެވެ. ގޮއިދޫ ސްކޫލްގެ ގްރޭޑް 8 ގައި ކިޔަވަމުން އަންނަ ހަސަން މާހިރު (ހަންޓޭ) ގެ ހުނަރުވެރިކަމާ އެކު މިހާރު ގިނަބަޔަކު ބުނަނީ އޭނައަކީ މިކަމުގެ މާހިރެއް ކަމަށެވެ.\nހަންޓޭގެ ހުނަރުވެރިކަން ފެނި ރެޑްބްލް އިން ލިބުނު ފުރުސަތެއްގަިއ އޭނާ މިހާރު ހުރީ ސްރީ ލަންކާގެ ކަލްޕިޓިއާ ކައިޓް ބީޗުގައި ކުރިއަށްދާ ކައިޓްސާވިން އިވެންޓަކަށް ގޮހެވެ. ތިރީގައި އެވަނީ މި އިވެންޓްގެ ބައެއް ފޮޓޯތަކެވެ. ފޮޓޯތައް: ގޮއިދޫ ވޯޓަ ސްޕޯޓްސް\nހަސަން މާހިރު ލަންކާގެ ކަލްޕިޓިއާ ކައިޓް ބީޗުގައި ކައިޓްސާފިން ކުރަނީ، މިއީ ވަރަށް ހުނަރުވެރި ކުއްޖެއް\nޖުލައި 23, 2017 at 7:22 am\nހަންޓޭ އަކީ މަ ފުރެންޑެއް\nޖުލައި 20, 2017 at 8:01 am\nޖުލައި 20, 2017 at 7:49 am


ފެންފުށީގައި ނަރުދަމާ ނިޒާމު ގާއިމުކުރަން ބަޔަކަށް ދީފި\nއދ. ފެންފުށީގައި ނަރުދަމާގެ ނިޒާމް ގާއިމު ކުރުމަށް 2.2 މިލިއަން ޑޮލަރަށް (34 މިލިއަން ރުފިޔާ) އިންޑިއާގެ ކުންފުންޏެއް ކަމަށްވާ ލަކީ އެކްސްޕޯޓާ މިއަދު ހަވާލުކޮށްފި އެވެ.\nApril 21, 2017 43\nފިޔޯރީގެ އިންޖީނުގޭގައި ރޯވެ މީހަކު މަރުވެއްޖެ\nގދ. ފިޔޯރީގެ އިންޖީނުގޭގައި މީގެ އިރުކޮޅެއް ކުރިން ހިނގި އަލިފާނުގެ ހާދިސާއެއްގައި އެތަނުގެ މުވައްޒަފަކު މަރުވެއްޖެ އެވެ.\nބިދޭސީމީހާގެ މަރާ ގުޅިގެން އިތުރު ބިދޭސީއަކު ހައްޔަރު\nބޭރު މީހާގެ މަރާ ގުޅިގެން3ބިދޭސީއަކު ހައްޔަރުކޮށްފި\nލ. ފޮނދޫގައި ގެއްލިގެން ހޯދަމުން ދަނިކޮށް، މަރުވެފައި އޮއްވައި އިއްޔެ ފެނުނު ބަންގްލަދޭޝް މީހާގެ މައްސަލާގައި ތިން ބިދޭސީއަކު މިއަދު ހައްޔަރުކޮށްފި އެވެ.\nރާއްޖޭގައި މީހުން ވަޒަންވެރި ވީއްސުރެ ބުދު ދީނުގައި އުޅެމުން އައިސް، ދިވެހި ދައުލަތުގެ ފަރާތުން ރަސްމީ ގޮތުން އިސްލާމް ދީން ގަބޫލުކޮށް ރާއްޖޭގެ ރައްޔިތުން އިސްލާމް ދީނަށް...\nއައްޑޫގެ މަގުތަކުގައި ނުރައްކާތެރި އެކްސިޑެންޓްތައް ހިނގަނީ މަގުތައް ގަވައިދުން މަރާމާތުކޮށް ނުބެލެހެއްޓޭތީ އާއި މަގުތަކުގެ ސަލަމާތާއި ރައްކާތެރި ކަމަށް އަޅަންޖެހޭ ފިޔަވަޅުތައް...\nފާއިތުވި ދުވަސްތަކުގައި، ސިޔާސީ މައިދާނުގައި އެންމެ ގިނައިން އިވުނު އަޑަކީ ފ. އަތޮޅު ވިއްކާލަން އުޅޭ ވާހަކައިގެ އަޑެވެ. ސަރުކާރުން އެ ވާހަކަ ދޮގުކުރައްވާ އިރު ވެސް އެ އަޑު...\nރާއްޖޭގައި ހަލުވިކަމާ އެކު ފެތުރެމުންދާ ހުމުގެ ރޯގާ ޖެހިގެން ލ. އަތޮޅާއި ރ. އަތޮޅުގެ ރަށްތަކުން ރިޕޯޓު ކުރަމުން އަންނަ މީހުންގެ އަދަދު އިތުރުވަމުން ދާ ކަމަށް ހެލްތު ޕްރޮޓެކްޝަން...\nMarch 16, 2017 27


vnews - Insaafu gaaimu nukoh tharaggee ey bunumun nufudhey: Sheikh Ilyas\nއިންސާފު ގާއިމުނުކޮށް ތަރައްގީއޭ ބުނުމުން ނުފުދޭ: ޝައިޚް އިލްޔާސް\n3 ސެޕްޓެމްބަރ 2018\nއިއްތިހާދުން މީދޫގައި ބޭއްވި ޖަލްސާގައި ޝައިޚް އިލްޔާސް ހުސައިން ވާހަކަފުޅު ދައްކަވަނީ --\nރައްޔިތުންގެ މެދުގައި އަދުލުއިންސާފު ގާއިމުނުކޮށް ތަރައްގީއާއި ކުރިއެރުމުގެ ވާހަކަ ދެއްކިޔަސް ނުފުދޭ ކަމަށް ޝައިޚް އިލްޔާސް ހުސައިން ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ގުޅިފައިވާ ސިޔާސީ ޕާޓީތަކުން އައްޑޫ،ފުވައްމުލަކަށް ކުރަމުންދާ ދަތުރުގައި ރޭ އައްޑޫ މީދޫގައި ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nޝައިޚް ވިދާޅުވީ އިބިލީސް ﷲގެ އަމުރުފުޅަށް ކިޔަމަންނުވެ ގޮންޖަހައި ބޮޑާވެގެންވާ ހާލުގައި، ﷲގެ ކޯފާ ހައްގުވެގެންވާކަން ދަނެހުރެވެސް އެދުނީ ގިޔާމަތް ކައިރިވަންދެން މުހުލަތް ދެއްވާތޯ ކަމަށާއި އެއީ މާތްﷲގެ ވައުދަކީ އަދުލުވެރި ވައުދެއްކަމުގެ ޔަގީންކަން އޮތުމުން ކަމަށެވެ. އިބިލީހުގެ އެއެދުމަށް ﷲ އިޖާބަދެއްވިކަން ފާހަގަކުރައްވައި ޝައިޚް ވަނީ އަޅުގަނޑުމެން އެދެނީ ތެދުމަގު ދެއްކެވުމަށް ކަމަށް ވިދާޅުވެ ތެދުމަގަށް އުޅުމަށް ރައްޔިތުންނަށް ގޮވާލައްވާފައެވެ.\nއިލްޔާސް ވިދާޅުވީ މުސްލިމުން އުޅެންވާ ގޮތް ބަޔާންވެގެންވަނީ ކީރިތި ގުރުއާނުގައި ކަމަށާއި އިސްވެދިޔަ އުންމަތްތަކުގައި އަނިޔާވެރިކަމާއި ރިޝްވަތާއި ފަސާދަ ފެތުރިގެން ދިއުމުން އެބައިމީހުން ހަލާކުކުރެއްވި ގޮތް ކީރިތި ގުރުއާނުގައި ވަރަށް ތަފުސީލުކޮށް ބަޔާންކުރައްވާފައިވާ ކަމަށެވެ.\nޝައިޚް ވިދާޅުވީ ﷲ އަޅުގަނޑުމެންނަށް ދެއްވި އިސްލާމްދީނުގެ އެންމެ މުހިންމު އެއް މަގުސަދަކީ މީސްތަކުންގެ މެދުގައި އަދުލުއިންސާފު ގާއިމުވެ، އަނިޔާވެރިކަން ނެތިދިއުން ކަމަށާއި މުޖުތަަމައުގެ އަފުރާދުންގެ މެދުގައި ހަމަހަމަކަމާއި އަމާންކަމާއި ސުލްހަމަސަލަސްކަން ގާއިމުވެގެން ދިއުން ކަަމަށެވެ. އެމަގުސަދު އެއްފަރާތް ކޮށްލާފައި ތަރައްގީއޭ ކިޔައިގެން އޮޅުވާލަން ބަޔަކު މަސައްކަތް ކުރި ކަމުގައި ވިޔަސް އެކަމަށް އޮޅިގެން ނުވާނެ ކަމަށް އެމަނިކުފާނު ވިދާޅުވިއެވެ.\n"އަޅުގަނޑުގެ އަޚަކު ދަންނަވަނީ ޝެއިޚޭ ނުފެނޭހޭ މިތަރައްގީ. އަޅުގަނޑު ދެންނެވީ ނޫނެކޭ ރާއްޖޭގެ ރައްޔިތުން ތަރައްގީ ބޭނުންވެއޭ. ތަރައްގީ އެލަފުޒު ކިޔާލީމަ ދެން ފުދޭނެތޯ. ނޫން ނުފުދޭނެ. ދެން ހުރި އަސާސީ ޚިދުމަތްތައް، އަސާސީ ކަންތައްތައް ހަމަހަމަގޮތެއްގައި އަޅުގަނޑުމެންނަށް ނުލިބޭ ކަމަށް ވަނީނަމަ އޭގެ ބޭނުމެއް ވެސް ނެތް. ﷲ އެންމެ ބޮޑަށް ލޯބިވެވޮޑިގެންވަނީ ފަރުޟު ފަސްނަމާދުގެ ވަގުތުގައި އެއަޅުކަން އަދާކުރުން. އެނަމާދު އަދާނުކޮށް ހުރެގެން މީހަކު ކިތަންމެ ހެޔޮކަމެއް ކުރިޔަސް ﷲ ސުބުޙާނަހޫ ވަތަޢާލާގެ ހަޟްރަތަށް އުފުލިގެން ނުދޭ. އެކީއްވެތޯ، އެއީ ﷲ އެންމެ ލޯބިވެވޮޑިގެންވާ އަޅުކަން ދޫކޮށްލީތީ" ޝައިޚް ވިދާޅުވިއެވެ.\nޝައިޚް އިލްޔާސް ވިދާޅުވީ ފިރުއައުނަކީ ﷲ އާރާއި ބާރު ދެއްވި ފަރާތެއް ކަމަށާއި މިސްރުގެ ވެރިކަން ވަނީ ތިމަންނައަށް ނޫންތޯއާއި އަދި ތަރައްގީއާއި ކުރިއެރުން ނުފެނޭހޭ ރައްޔިތުންނާ ސުވާލުކޮށް، އޭނަގެ ބާރު ދައްކަމުންދިޔަ ކަަމަށެވެ. މޫސާ އަލައިހިއްސަލާމް ނިކަމެތިކޮށް އެތައް ވާހަކައެއް ފިރުއައުނު ދެއްކި ކަމަށާއި މީހުން ނިކަމެތި ކުރުމަކީ ކިބުރުވެރިކަމާއި ބޮޑާކަމުގެ އަލާމާތެއް ކަމަށެވެ. ޒައްރެއްގެ މިންވަރުވެސް މީހާގެ ހިތުގައި ކިބުރުވެރިކަމާއި ބޮޑާކަން އޮވެއްޖެނަމަ އެމީހަކަށް އޮތީ ނަރަކަ ކަމަށް ޝައިޚް ވިދާޅުވިއެވެ.\nއަނިޔާވެރިކަމަކީ ރައްޔިތުން އެކަމާ މެދު ނުވިސްނައި، އަނިޔާވެރިޔާއަށް އަނިޔާ ކުރުމަށް ފުރުސަތު ދޭނަމަ އެބަޔަކު ނިކަމެތިވެ، ﷲގެ ކޯފާ ހައްގުވެދާނެ ކަމަށް ޝައިޚް އިލްޔާސް ވިދާޅުވިއެވެ. ބިރުވެތިވާން ޖެހެނީ ﷲ އަށް އެކަނި ކަމަށާއި އެނޫން ފަރާތަކަށް ބިރުވެތިވުމަކީ ފާސިގުވުން ކަަމަށް ވިދާޅުވެ ޝައިޚް ވަނީ އަނިޔާވެރިކަމަށް ވާގިވެރިވެ ރުހިގެން ނުތިބުމަށް ގޮވާލައްވާފައެވެ.\nއެމަނިކުފާނު ވިދާޅުވީ ކޮންމެ ދައުރެއްގައި ވިޔަސް، ކޮންމެ ފަދަ ބޭފުޅެއްގެ ކުރިމަތީ ވިޔަސް ހައްގުގޮތް ބަޔާންކޮށްދެއްވުމުގައި ދެމިހުންނަވާނެ ކަމަށެވެ. ޔަހޫދީ ދީން ފަތުރާ މީހެއް ކަމަށް ބުނި ކަމުގައި ވިޔަސް އެފަދަ ވާހަކަތަކަށް ފަރުވާލެއް ނެތް ކަމަށާއި ހައްގުގޮތް ރައްޔިތުންނަށް އޮޅުންފިލުއްވައިދެއްވުމުގައި ދެމިހުންނަވާނެ ކަަމަށް ތަކުރާރުކޮށް ވިދާޅުވިއެވެ.\nއިދިކޮޅު އިއްތިހާދުން އައްޑޫއާއި ފުވައްމުލަކަށް ކުރާ މިދަތުރުގައި މިރޭ ޖަލްސާ ބާއްވާނީ ފުވައްމުލަކުގައެވެ. މިރޭގެ ޖަލްސާގައި ވެސް ޝައިޚް އިލްޔާސް ހުސައިން ވާހަކަފުޅު ދެއްކެވުމަށް ވަނީ ހަމަޖެހިފައެވެ.


SunOnline: Meege ha haas aharuge kureege handhaan thakaaeku "Hadhyu" adhi 'Ulhuhiyaa" kathilun\ndate_range ބުރާސްފަތި 21 ނޮވެމްބަރ 2019\nމީގެ ހަހާސް އަހަރުގެ ކުރީގެ ހަނދާންތަކާއެކު، "ހަދްޔު" އަދި "އުޟްޙިޔާ" ކަތިލުން\nމުހައްމަދު ޖަވާދު ޔޫސުފު 11 Aug 2019, 17:38\nތިން ޖަމްރާ (ކުރީގެ ފޮޓޯއެއް)\nހައްޖުވެރިން އަރަފާތާއި މުޒްދަލިފާގައި އަދާކުރަން ޖެހޭ އަޅުކަންތައް ފުރިހަމަ ކުރުމަށްފަހު ރޭ ފަތިހާއި މިއަދު ހެނދުނު މިނާއަށް ގޮސް އީދުކޮށް ހަދްޔު ކަތިލުމަށް ފަހު ޖަމްރާތަކަށް ހިލައުކުމުގެ ކަންތައް ކުރިޔަށް އެބަގެންދެ އެވެ.\n"ހަދްޔު" އާއި "އުޟްޙިޔާ"\nހައްޖުވެރިންވެސް އަޟްޙާ އީދުދުވަހު ބަކަރި ކަތިލާ ކަތިލުމަށް ކިޔަނީ "ހަދްޔު" އެވެ. އަދި ހައްޖަށް ނުދާ މުސްލިމުން އަޟްޙާ އީދުދުވަހު ބަކަރި ކަތިލާ ކަތިލުމަށް ކިޔަނީ "އުޟްހިޔާ" އެވެ. ހަދްޔު ކަތިލުމުގެ ކަންތައް ހައްޖުވެރިންނަށް ކޮށްދޭނީ ކަމާބެހޭ ސައޫދީ އިދާރާތަކުންނެވެ.\nޖަމްރާތަކަށް ހިލަ އުކުމަށް ޓަކައި ހައްޖުވެރިން އީދު ދުވަހުގެ އިތުރުން ތިން ދުވަހު މިނާގައި މަޑުކުރާނެ އެވެ. ޖަމްރަތުލްއަގަބާއަށް ހިލައުކުމަށް ފަހު ބޯބާލައި ނުވަތަ ކުރުކޮށް ބޯކޮށައި އިހްރާމް ކަނޑާނެ އެވެ. ދެން މިނާގައި ތިބޭނީ އާދައިގެ ހެދުމުގަ އެވެ. އެއީ ޖަމްރާތަކަށް ހިލަ އުކުމަށް ޓަކައެވެ.\nނަމަވެސް އަވަހަށް ތަހައްލުލުވާން ބޭނުންވާ ހައްޖުވެރިން ހިލަ އުކުމަށް ޓަކައި އީދުދުވަހާ ޖެހިގެން އަންނަ ދުވަހު މިނާގައި ތިބުމަށް ފަހު މައްކާއަށް ގޮސް ތަވާފުލްއިފާޟާކޮށް ސައުކޮށް ހައްޖުގެ ކަންތައް ނިންމާނެ އެވެ. އަނެއްބައި ހައްޖުވެރިން ޖަމްރަތުލްއަގަބާއަށް ހިލައުކުމަށް ފަހު މައްކާއަށް ގޮސް ތަވާފުލްއިފާޟާކޮށްގެން އަލުން އެނބުރި މިނާއަށް އައިސް ޖަމްރާތަކަށް ހިލަ އުކުމަށް ޓަކައި ތިން ދުވަހު މިނާގައި މަޑުކުރާނެ އެވެ. އައްޔާމުއްތަޝްރީގުގެ ތިން ދުވަހު މިނާގައި ތިބޭ ހައްޖުވެރިންގެ ހައްޖުގެ އަޅުކަން ވެސް ނިމޭނީ މައްކާގެ ހަރަމްފުޅަށް ގޮސް ތަވާފުލް އިފާޟާކޮށް ސަޢްޔު ކުރުމުންނެވެ.\nޖަމްރާތައް ހުންނަ މިނާގެ ވާދީ\nއިބްރާހީމްގެފާނަށް އިބްލީސް ފެނުމާއި ޖަމްރާތަކަށް ހިލައުކުން\nހައްޖުވެރިން ޖަމްރާތަކަށް ހިލަ އުކަނީ އިބްރާހީމްގެ ފާނަށް ތަބާވުމުގެ ގޮތުންނެވެ. އެކަލޭގެފާނު މައްކާގައި އުޅުއްވި ދުވަސްވަރު (މީލާދީގޮތުން މީގެ ގާތްގަނޑަކަށް ހަހާސް އަހަރުކުރިން) މާތް ﷲ (ސުބްޙާނަހޫ ވަތައާލާ)ގެ އަމުރުފުޅަށް އިސްމާއީލްގެފާނު ގުރްބާން ކުރައްވަން އެކަލޭގެފާނު ގޮވައިގެން އުޅުއްވީ މިނާގައެވެ.\nއިބްރާހީމްގެފާނަށް އިބްލީސް ފެނުން\nމިނާގެ ފަރުބަދަތަކުގެ ވާދީ ތެރޭގައި (މިހާރު މިނާގައި ހައްޖުވެރިން ތިބުމަށް ފޭލިގެތައް ޖަހާފައިވާ ސަރަހައްދުތަކުގައި) އިސްމާއީލްގެ ފާނު ގޮވައިގެން އެކަލޭގެފާނު ގުރްބާން ކުރައްވަން ކަނޑިއެއް ހިއްޕަވައިގެން އިބްރާހީމްގެފާނު އުޅުއްވަނިކޮށް އިންސާނެއްގެ ސިފައިގައި އިބްރާހީމްގެފާނަށް އިބްލީސް ފެނިވަޑައިގަތެވެ.\nއިބްލީސް އިބްރާހީމްގެ ފާނަށް ދެންނެވީ މާތް ﷲ ސުބްޙާނަހޫ ވަތައާލާގެ އަމުރުފުޅާ އެއްގޮތަށް އިސްމާއީލްގެފާނު ގުރްބާން ނުކުރެއްވުމަށެވެ. އެއީ އިސްމާއީލްގެފާނަކީ އިބްރާހީމްގެ ފާނަށް ލިބިވަޑައިގެންފައިވާ ހަމައެކަނި ދަރިކަލުންކަމަށް ބުނެ މާތް ﷲ (ސުބްޙާނަހޫ ވަތައާލާ)ގެ އަމުރުފުޅަށް އަމަލު ނުކުރެއްވުމަށް އިބްލީސް އިބްރާހީމްގެފާނަށް ވަސްވާސް ދޭން ފެށި އެވެ.\nނަމަވެސް އެއީ ލަޢްނަތްލެއްވި އިބްލީސްކަން އިބްރާހީމްގެ ފާނަށް ކަށަވަރުވުމުން އިބްލީސް ފައްސާލެއްވުމަށް ޓަކައި ހިލަތަކެއް ހޮއްވަވައި އިބްލީސް އާ ދިމާއަށް އިބްރާހީމްގެފާނު ހިލަ އުއްކެވި އެވެ. އެއްފަހަރު ހިލަ އުއްކެވުމުން އިބްލީސް ފިލައިގެންދިޔުމަށް ފަހު އަނެއްކާ ވެސް ތަންކޮޅެއް ދުރުން އިބްލީސް ފާޅުވި އެވެ. ދެން އަނެއްކާ ވެސް އިބްލީސް ފައްސާލެއްވުމަށް ޓަކައި އެހެންތަނަކަށް ހިލަ އުއްކެވިއެވެ.\nއެއަށްފަހު އަނެއްކާ ވެސް ތަންކޮޅެއް ދުރުން ތިންވަނަ ފަހަރަށް ވަރަށް ބަލިކަށިގޮތަކަށް އިބްލީސް ފެނުނެވެ. ދެން އަނެއްކާ ވެސް އިބްލީސް އާ ދިމާއަށް އިބްރާހީމްގެފާނު ހިލަ އުއްކެވީ އެވެ. ތިން ވަނަ ފަހަރު ހިލަ އުއްކެވުމުން އިބްލީސް ފިލައި ރައްކާވެއްޖެ އެވެ. އެއަށް ފަހު އިބްރާހީމްގެފާނު މައްކާގައި ހުންނެވިހާ ދުވަސްތަކުގައި އިބްލީސްގެ އެއްވެސް އުނދަގުލެއް ނުވާކަމަށްވެ އެވެ.\nއިސްމާއީލްގެފާނު ގުރްބާން ކުރެއްވުމަށް ކުރެއްވި އަމުރުގެ ހަނދާންތައް\nދެން އިބްރާހީމްގެފާނު އިސްމާއީލްގެފާނު މާތް ﷲ އަށްޓަކައި ގުރްބާން ކުރެއްވުމަށް ޓަކައި އިސްމާއީލްގެފާނުގެ ކަރުފުޅުގައި ޚަންޖަރު ހިންގަވާލެއްވުމުން އިބްރާހީމްގެފާނަށް ފެނިވަޑައިގަތީ ކަންބަޅި ބަކަރިއެކެވެ. އިސްމާއީލްގެފާނުގެ ބަދަލުގައި އެބަކަރި ކަތިލެއްވުމަށް މާތްﷲ އިބްރާހީމްގެފާނަށް ނިދާ އިއްވެވި އެވެ.\nދެން އިބްރާހީމްގެފާނު ކަތިލެއްވީ އެބަކަށްޓެވެ. އިސްމާއީލްގެފާނަށް ކަމެއްނުވެ އެވެ. ހައްޖުވެރިން ޖަމްރާތަކަށް ހިލަ އުކަނީ، އިބްލީސް ފައްސާލުމަށް އިބްރާހީމްގެފާނު ހިކަ އުއްކެވުމުން އެކަމުގެ ހަނދާން އައު ކުރުމުގެ ގޮތުންނެވެ. ކީރިތި ރަސޫލާ (ސައްލައްﷲ އަލައިފި ވަސައްލަމަ) ހައްޖަތުލްވަދާއުގައި އިބްރާހީމްގެ ފާނަށް އިގްތިދާވުމުގެ ގޮތުން ހިލަ އުއްކެވުމުންނެވެ. އިބްލީސް ފެނުނު ތިންތަނަކީ ޖަމްރާތައް ހުރި ތިން ތަންތަނެވެ. އެއީ ޖަމްރަތުލްކުބްރާ އާއި ޖަމްރަތުލްވުސްތާ އާއި ޖަމްރަތުއްސުޣްރާ އެވެ. އެއީ މިނާގެ އަލްއަގަބާ ސަރަހައްދެވެ.\nމިކަން ހަނދާންކުރުމުގެ ގޮތުން ހައްޖުވެރިން ވެސް އަޟްޙާ އީދުދުވަހު ބަކަރި ކަތިލާ ކަތިލުމަށް ކިޔަނީ "ހަދްޔު" އެވެ. އަދި ހައްޖަށްނުދާ އެނޫން މުސްލިމުން އަޟްޙާ އީދުދުވަހު ބަކަރި ކަތިލާ ކަތިލުމަށް ކިޔަނީ "އުޟްހިޔާ" އެވެ.\nމަރުގެ މައްސަލަތައް ބަލާ ކޮމިޝަން\nމަރުގެ ރިޕޯޓުން ފެންމަތިކުރި ސުވާލާއި ޝައްކާއި ވަހުމު!\nމާރުކޭޓު، މޭޔަރާއި ކައުންސިލަރުންގެ އަރައިރުމަކަށް\nބަޖެޓުގެ އެންމެ ބިރުވެރި މަންޒަރު!


Ras Online - އެމްޓީސީސީގެ ކާމިޔާބު އަހަރެއް؛ ސަރުކާރުގެ ވަޢުދުތަކުގެ މައި އިންޖީނުގެ ދުވެލި ވަރަށް ހަލުއި\nއެމްޓީސީސީގެ ކާމިޔާބު އަހަރެއް؛ ސަރުކާރުގެ ވަޢުދުތަކުގެ މައި އިންޖީނުގެ ދުވެލި ވަރަށް ހަލުއި\nޒިދާން މުޙައްމަދު2ޖެނުއަރީ 2021\nމޯލްޑިވްސް ޓްރާންސްޕޯރޓް އެންޑް ކޮންޓްރެކްޓިންގ ކޮމްޕެނީ، އެމްޓީސީސީ އަކީ ރައީސް އިބްރާހީމް މުޙައްމަދު ޞާލިޙްގެ ސަރުކާރުގެ މައި އިންޖީނު ކަމުގައި ދެންނެވުމުން އެއީ ކުށަކަށް ނުވާނެކަން ކަށަވަރެވެ. އަދި އެއީ އެފަދަ އެހެން މުއައްސަސާ ތަކަށް ކުރެވޭ ބޭއިންސާފެއް ކަމަކަށް ވެސް ނުވާނެއެވެ. އެމްޓީސީސީއަކީ ރައީސުލްޖުމްހޫރިއްޔާގެ ރިޔާސީ އިންތިޚާބުގެ ވަޢުދުފުޅުތަކާއި އެޖެންޑާ 19ގެ ވަޢުދުތައް ފުއްދުމުގައި އެންމެ މުހިންމު ދައުރެއް އަދާކުރާ މެޝިނެވެ. އިންޖީނެވެ. ކޯވިޑްގެ މި ބަލިމަޑުކަމުގައި ވެސް ސަރުކާރުގެ ކާމިޔާބަކަށްވީ އަދި ރައީސް ޞާލިޙުގެ ވަޢުދުފުޅުތަކުގެ ކާމިޔާބުގެ ސިއްރަކީ އެމްޓީސީސީގެ މައި އިންޖީނު ނުހުއްޓި ހިނގަމުން ދިއުމެވެ.\nމީގެ 40 އަހަރު ކުރިން، 1980 ވަނަ އަހަރުގެ ޑިސެމްބަރު މަހުގެ 18 ވަނަ ދުވަހު އުފެދުނު އެމްޓީސީސީ އަކީ ޚާއްޞަކޮށް ރާއްޖޭގެ ރަށްތަކުގެ މުހިންމު ތަރައްގީގެ ބިޔަ މަޝްރޫޢުތައް ހިންގަމުންދާ ސަރުކާރުގެ ކުންފުންޏެވެ. މީގެ އިތުރުން މުޅި ރާއްޖެ ގުޅުވާލަދޭ ކަނޑާއި އެއްގަމުގެ ދަތުރުފަތުރުގެ ނިޒާމުގެ ވެސް މުހިންމު ބައިވެރިއަކީ އެމްޓީސީސީއެވެ. ރައްޔިތުންނާއި ސަރުކާރު ހިއްސާވާ ގޮތަށް ވިޔަފާރި ހިންގަން ފެށި ފުރަތަމަ ކުންފުންޏަކީވެސް އެމްޓީސީސީއެވެ. އެހެންކަމުން ބައެއް ފަހަރު ގައުމުގެ ތަރައްގީގެ މަސައްކަތްތައް އެކުންފުނިން ކުރަމުން ގެންދަނީ މާ ބޮޑު ފައިދާއެއް ލިބޭތީއަކީ ވެސް ނޫނެވެ.\nމިސަރުކާރުގެ ތަރައްގީގެ ދުވެލި ދައްކައިދޭ އަދި އެދުވެލީގެ ސްޕީޑް އަންގައިދޭ އެންމެ ކަށަވަރު މީޓަރަކީ އެމްޓީސީސީއެވެ. އެކުންފުނީގެ މައި އިންޖީނު ނުހުއްޓި ބާރު ސްޕީޑްގައި ހިނގަމުން ދިއުމުގައި އެކުންފުނީގެ އެންމެ އިސް މޭސްތިރި އެމްޑީ އާދަމް އާޒިމްގެ ދައުރު ވަރަށް ވެސް ބޮޑެވެ. ހަމަ އެފަދައިން އޭނާގެ ތަޖުރިބާގެ އިރުޝާދުގެ ދަށުން މަސައްކަތް ކުރަމުން ގެންދާ މުވައްޒަފުންގެ ހިތްވަރު ގަދަކަމާއި މަސައްކަތަށް ފަރުވާތެރިވުން ވެސް މިކާމިޔާބީގައި އަދާކުރާ ރޯލް ވަކިން ކުޑައެއް ނޫނެވެ.\nއެމްޓީސީސީ މިއަދު ވެފައިވަނީ މަސައްކަތްތައް ހަވާލުކޮށް ނިންމަންދޭ ތާރީޚުތަކަށް މަސައްކަތްތައް ނިންމުމުގެ ގާބިލުކަން އިތުރު ކުރެވިފައިވާ ހަލުއި ކުންފުންޏަކަށެވެ. އެކުންފުނި ވަނީ މި ކަމުގައި ސަރުކާރުގެ އިތުބާރު ކަށަވަރުކޮށްފައެވެ. އެކަމުގެ ހެއްކަކީ މިއަހަރު އެކުންފުނިން ހޯދި ބޮޑު ކާމިޔާބީއެވެ. އެއް އަހަރު ދުވަހުގެ ތެރޭގައި 34 ޕްރޮޖެކްޓްގެ ޢަމަލީ މަސައްކަތް ނިންމާ، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)ން އެ ވަނީ ރެކޯޑެއް ހަދާފައެވެ. މިއީ ފާއިތުވި 40 އަހަރުގެ ތެރޭގައި އެ ކުންފުންޏަށް މިހާ ގިނަ ޕްރޮޖެކްޓް ނިންމުނު ފުރަތަމަ ފަހަރެވެ. 2020 ވަނަ އަހަރުގެ ތެރޭގައި އެ ކުންފުނިން ވަނީ 34 މަޝްރޫއެއްގެ ސައްތަ އިންސައްތަ މަސައްކަތް ކާމިޔާބުކަމާއެކު ނިންމާލާފައެވެ.\nWe have completed 34 projects in 2020. During the 40 years of history of MTCC, this is the first time to complete this number of projects in one year. Thank you each and every member of #TeamMTCC for your tireless effort and support to achieve this success. @MTCCPlc pic.twitter.com/qcGWlLQsfh\n— Adam Azim (@adamazim) January 1, 2021\nކޯވިޑް-19އާ ގުޅިގެން ދަތިތަކެއް ދިމާވި ނަމަވެސް، މިހާ ކާމިޔާބު ކަމާއެކު އަހަރެއް ނިންމާލެވުމުން، އެމްޓީސީސީގެ އެމްޑީ އާދަމް އާޒިމް ވަނީ މިކަން ފާހަގަކުރަށްވައިފައެވެ. މިކަން ފާހަގަ ކުރަށްވައި އާޒިމް ކުރެއްވި ޓްވީޓްގައި 2020 ވަނަ އަހަރު ނިންމުނު ޕްރޮޖެކްޓްތަކުގެ ތަފްސީލް ވަނީ ހިއްސާކުރަށްވާފައެވެ. ރާއްޖޭގެ އެކި ރަށްރަށުގައި ބަނދަރު ހެދުމާއި ބިންހިއްކުމުގެ މަޝްރޫޢުތަކުގެ އިތުރުން، ގޮނޑުދޮށް ހިމާޔަތް ކުރުމާއި، ޝީޓް ޕައިލިންގ، ނަރުދަމާއާއި ފެނާއި މަގުހެދުމާއި ބޮޑެތި އިމާރަތްތައް ކުރުންފަދަ، އެންމެ ކުދި މަޝްރޫޢުތަކުން ފެށިގެން ތަރައްގީގެ ބިޔަ ބޮޑެތި މަޝްރޫޢުތައް އެމްޓީސީސީން ދަނީ ހިންގަމުންނެވެ. މި މަސައްކަތްތައް ކާމިޔާބު ކަމާއެކު ނިންމާލެވުމުން އާޒިމް ވަނީ އެމްޓީސީސީގެ ހުރިހާ މުވައްޒަފުންނަށް ޝުކުރު އަދާކުރަށްވާފައެވެ.\nމިދިޔަ އަހަރު އެމްޓީސީސީގެ އުސްއަލިތަކަށް ބަލާލާއިރު ކޯވިޑް-19އާ ގުޅިގެން ގައުމަށް ދިމާވެފައިވާ އިގްތިސޯދީ ދަތިތަކާ އެކު ވެސް އެމްޓީސީސީން މި އަހަރު ނިންމާލާނީ ކުންފުނީގެ ހަޔާތުގައި ވެސް އެންމެ މަތިން ސާފު ފައިދާ ލިބުނު އަހަރުގެ ގޮތުގައެވެ. މިދިޔަ އަހަރުގެ ފުރަތަމަ ނުވަ މަހުގެ ނިޔަލަށް ޓެކުހަށް ކެނޑުމުގެ ކުރިން ކުންފުންޏަށް ލިބުނު ފައިދާ 140 މިލިއަން ރުފިޔާއަށް ވުރެ އިތުރުވެފައި ވުމަކީ ކުންފުނީގެ ހިންގުންތެރިކަމާއި މާލީ ރޭވުންތެރިކަން ހަރުދަނާކުރެވިފައިވާ ކަމުގެ ހެއްކެކެވެ. މިދިޔަ އަހަރު އެ ކުންފުނިން ކުރިއަށް ގެންދިޔަ އެންމެ ފާހަގަކޮށްލެވޭ މަޝްރޫއުއަކީ ހޯރަފުށި އެއާޕޯޓުގެ މަސައްކަތެވެ. އެ މަސައްކަތް ކާމިޔާބު ކަމާއެކީ ނިމި، މިހާރު އެބަ ޚިދުމަތް ދެއެވެ. މިި އެއާޕޯޓުގައި 1،200 މީޓަރުގެ ރަންވޭއަކާއި 8،635 ސްކޮއާ މީޓަރުގެ އޭޕްރަން އަކާއި ޓެކްސީވޭއެއް ތަރައްގީ ކުރިއެވެ. އެއާޕޯޓު ތަރައްގީ ކުރުމަށް 842،200 ކިއުބިކް މީޓަރުގެ ބިން ވަނީ ހިއްކައިފަ އެވެ. މީގެ އިތުރުން ޓެކްސީވޭއަކާއި ޓާމިނަލް ކުރިމަތީގެ މަގުތައް ތަރައްގީ ކުރުމާއި 9473 އަކަމީޓަރުގެ ޕާކިން އޭރިއާއަކާއި 1718 އަކަމީޓަރުގެ ފަޔާ އެކްސެސް މަގެއްގެ އިތުރުން 720 މީޓަރުގެ އެއާޕޯޓް ސެކިއުރިޓީ އަދި ބީޗް ފެންސެއް ވެސް މި މަޝްރޫއުގެ ދަށުން ހަދައި ނިންމިއެވެ.\nމިދިޔަ އަހަރު އެމްޓީސީސީން ކުރިއަށް ގެންދިޔަ ބަނދަރު ތަރައްގީކުރުމުގެ މަޝްރޫއުތަކުގެ ތެރޭގައި ވ. ކެޔޮދޫ، ގއ. ވިލިނގިލި، އއ. ހިމަންދޫ. ހއ ކެލާ، ގދ. މާވަރުލު، ވ. ފެލިދޫ. ރ. ވަންދޫ، ނ. ހެނބަދޫ، ށ. ކޮމަންޑޫ އަދި ލ. މާވަށު ބަނދަރުގެ މަސައްކަތް ފާހަގަކޮށްލެވެއެވެ. މަގު ހެދުމުގެ މަޝްރޫއުތަކުގެ ތެރޭގައި، ފުވައްމުލަކު ރިންގުރޯޑްގެ މަސައްކަތް ފާހަގަކޮށްލެވެއެވެ. އަދި މި ނޫނަސް އެ ކުންފުނިން ވަނީ އުމްރާނީ ތަރައްގީގެ ބިޔަ ބޮޑު އެތައް މަސައްކަތެއް ވަގުތަށް ނިންމައި އަހަރުގެ އެއް ވަނަ ކުންފުނީގެ ޝަރަފު ހޯދާފައެވެ. މިއީ މި ފަހުގެ ތާރީޚެއްގައި އެ ކުންފުނި މިހާ ކާމިޔާބު ކަމާއެކު ނިންމާލި ފުރަތަމަ އަހަރެވެ.\nމީގެއިތުރުން 2020 ވަނަ އަހަރު ސަރުކާރަށް ހާސިލުވި ބޮޑެތި ކާމިޔާބީ ތަކުގެ އެންމެ ބޮޑު ހިއްސާއެއް ވާނެ އެއް ކުންފުންޏަކީ އެމްޓީސީސީކަމާއިމެދަކު އެއްވެސް ޝައްކެއް ނެތެވެ. ސަރުކާރުގެ ތަރައްގީގެ މަޝްރޫޢުތަކުގެ މައި އިންޖީނަކީ ހަގީގަތުގައި ވެސް އެމްޓީސީސީއެވެ. މިއަހަރުވެސް އެމްޓީސީސީ ވެގެންދާނީ ރައީސް ޞާލިޙުގެ ވަޢުދުފުޅުތަކާއި ސަރުކާރުގެ ތަރައްގީގެ މަޝްރޫޢުތަކުގެ މައި އިންޖީނު ކަމުގައެވެ. އެއީ މިހާރު ހަކަތަ ހުރި މަސައްކަތް ހަލުއި އުއްމީދީ ކުންފުންޏެކެވެ. ދިވެހީންގެ އުއްމީދުތައް ފުރިހަމަކޮށްދިނުމުގެ ގާބިލުކަން ލިބިފައިވާ ކުންފުންޏެކެވެ.


މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑް\nނަމްބަރ : 002/KFC/HR/2022\nމި ކުންފުނީގެ ތިރީގައިމިވާ މަޤާމަށް މީހުން ހޯދަން ބޭނުންވެއެވެ.\nކޮންޓްރެކްޓް، 01 އަހަރު ދުވަހުގެ މުއްދަތަށް\nދެއްވަދޫ އައިސްޕްލާންޓް / ފިޝް ޕްރޮކިޔުމަންޓް އެންޑް ލޮޖިސްޓިކް ޑިޕާޓްމެންޓް\nކޮއްތު ފައިސާގެ ގޮތުގައި ދުވާލަކަށް 60 ރުފިޔާ ދެވޭނެއެވެ.\nއިތުރުގަޑީގައި ނުވަތަ ބަންދު ދުވަހެއްގައި މަސައްކަތް ކޮށްފިނަމަ ހަމަޖެހިފައިވާ އުޞޫލުން އިތުރުގަޑިއާ، ބަންދު ދުވަހުގެ ފައިސާ ދެވޭނެއެވެ.\nސާނަވީ އިމްތިހާނަކުން2މާއްދާއިން ދަށްވެގެން " ޑީ " ފާސް ލިބިފައިވުމުގެ އިތުރުން ސެކަންޑަރީ ސެޓްފިކެޓް އިމްތިހާނުގައި " ދިވެހި " މި މާއްދާއިން ދަށްވެގެން " ސީ " ފާސް ލިބިފައިވުން ނުވަތަ މަޤާމާއި ގުޅޭ ދާއިރާއެއްގައި މަސައްކަތުގެ ތަޖުރިބާ ލިބިފައިވުން.\nއައިސްޕްލާންޓް މުވައްޒަފުންގެ ޑިއުޓީ ރޯސްޓަރ ތައްޔާރުކޮށް ޑިއުޓީތައް ހަމަޖެހިފައިވާގޮތް މުވައްޒަފުންނަށް އެންގުން.\nއައިސްޕްލާންޓް މުވައްޒަފުންގެ ސަލާމާއި ޗުއްޓީގެ ކަންތައް ބެލެހެއްޓުން، މިގޮތުން މެސެޖް ފޮނުވަންޖެހޭ ފަރާތްތަކަށް ފޮނުވައި ތަނަށް ދަތިނުވާނެހެން މުވައްޒަފުން ޗުއްޓީ ފޮނުވުމުގައި ޒިންމާ ނެގުން.\nމަސައްކަތުގެ މާހައުލުގައި އައިސްޕްލާންޓް މުވައްޒަފުންގެ އަޚްލާގު ރަނގަޅު ކުރުމަށް މަސައްކަތް ކުރުން، މިގޮތުން ފަރުވާކުޑަ މުވައްޒަފުންބަލައި ނަސޭޙަތް ދިނުމާއި އިސްލާޙްނުވާ މުވައްޒަފުން ބަލައި ރިޕޯރޓްކުރަންޖެހޭ ފަރާތްތަކަށް ރިޕޯރޓް ކުރުން.\nކޮންމެ ދުވަހަކުވެސް ރޭވިފައިވާ މަސައްކަތު ޕްލޭނާއި އެއްގޮތަށް މަސައްކަތް ކުރިޔަށް ގެންދިއުން.\nޑެއިލީ ރިޕޯޓް، ވީކްލީ ރިޕޯޓް، އޯޓީ ރިޕޯރޓް އަދި މަންތްލީ ރިޕޯޓްތައް ކަނޑައެޅިފައި އޮންނަ ތާރީޚުތަކަށް ނިންމާ ފޮނުވަންޖެހޭ ފަރާތްތަކަށް ފޮނުވުން.\nއައިސްޕްލާންޓްގައި މަސައްކަތްކުރާ މުވައްޒަފުންގެ ޙާޟިރީ ދުވަހުން ދުވަހަށް ބަލައި ޗެކްކޮށް ކޮންމެ މަހެއްގެ 26 ވަނަ ދުވަހުގެ ކުރިން ކޫއްޑޫ އެޗް އާރް ޑިޕާރޓްމެންޓަށް ހުށައަޅަން ވާނެވެ.\nކުންފުނިން ކަޑައަޅާފައިވާ ފައިސާ ގެންގުޅުމާއި ބެލެހެއްޓުމުގެ އުސޫލުތަކާއި އެއްގޮތައް އައިސްޕްލާންޓުގެ ފައިސާގެ ކަންތައްތައް ބަލަހެއްޓުން.\nއައިސް ހަދަމުން ދާއިރު ނުވަތަ ޕްލާންޓް ހިންގާފަ ހުންނަ ވަގުތުގައި ކޮންޓެއިނާގައި އެންމެ އެކަށީގެންވާ ގޮތެއްްގައި އައިސް ޖެހޭނެ ފަދަ ގޮތަކަށް އައިސް ފެތުރުމަށް ސަމާލުކަން ދިނުން.\nޑެއިލީ އަދި މަންތްލީކޮށް ތައްޔާރުކުރަން ޖެހޭ ރިޕޯރޓްތައް ތައްޔާރުކޮށް ރިޕޯރޓް ކުރަންޖެހޭ ފަރާތްތަކަށް ލަސްނުކޮށް ފޮނުވުން.\nއައިސްޕްލާންޓަށް ބޭނުންވާ ތެލާއި، މެޓީރިއަލްސް އަދި އޭގެ ސްޓޮކް ބަލަހައްޓައި ބޭނުންވާ މެޓީރިއަސްތަކާއި ތެލަށް، އައިސްޕްލާންޓް ހިންގުމާއި ހަވާލުވެހުންނެވި ވެރިއެއްގެ ލަފާގެ މަތިން ލަސްނުކޮށް އޯޑަރު ކުރުން.\nއައިހާއި، ބޮނެފެނެ އަދި ކުންފުނިން އައިސްޕްލާންޓްގައި ވިއްކާ އެހެނިހެން އުފެއްދުންތަކުގެ ސްޓޮކް އަޕްޑޭޓްކޮށް ބެލެހެއްޓުން.\nއައިސް ޕްލާންޓްގެ ޑެއިލީ ސޭލްސް، ފިއުލް ކޮންސަންޕްޝަން އަދި ސްޓޮކް ބެލެންސް އެންމެ ލަސްވެގެން ޖެހިގެން އަންނަދުވަހުގެ ހެދުނު 8:30 ގެ ކުރިން ފޮނުވުން.\nރަސްމީ ކަންތަކުގައި ފޮނުވަންޖެހޭ އީމެއިލްތަކާއި، ރޭޑިއޯ މެސެޖް އަދި އެހެނިހެން ލިޔެކިޔުންތައް ފޮނުވުމާއި، ލިޔެކިޔުން ފައިލް ކުރުން.\nއައިސްޕްލާންޓަށް ލިބޭ ފައިސާ ރައްކާތެރިކަމާއެކު ބެލެހެއްޓުން. އަދި ފައިސާ އައިސްޕްލާންޓްގައި ގިނަނޮކޮށް ވީއެންމެ އަވަހަކަށް ކޫއްޑޫއަށް ފޮނުވުން.\nއައިސް ޕްލާންޓަށް އެއްވެސް މައްސަލައެއް ދިމާވެއްޖެނަމަ ވަގުތުން އައިސްޕްލާންޓް ހިންގުމާއި ހަވާލުވެހުންނެވި ވެރިއަކަށް އެކަން އެންގުން.\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލެވޭނެ ކަންތައް:\nޤާބިލުކަން ކަށަވަރުކުރުމަށް އިންޓަރވިއު ކުރުން.\nއިންޓަރވިއުއަށް ދަޢުވަތު ދެވޭނީ ވަޒީފާއަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓް ކުރެވޭ ފަރާތަކާއިއެވެ.\nދިވެހި ރައްޔިތެއްކަން އަންގައިދޭ ކާޑުގެ މުއްދަތު ހަމަނުވާ ސާފު ކޮޕީ (ދެފުށް ފެންނާނޭހެން).\nލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔެކިޔުންތަކާއި އަދި މަސައްކަތުގެ ތަޖްރިބާ ދެނެގަތުމަށް މަސައްކަތް ކޮށްފައިވާ އިދާރާތަކުން ދޫކޮށްފައިވާ ލިޔުންތައް.\nވަޒީފާއަށް އެދޭ ފަރާތުގެ ވަނަވަރު / ސީ.ވީ (ގުޅޭނެ ފޯންނަމްބަރާއި އަދި އީމެއިލް އެޑްރެސް ހިމެނޭގޮތަށް)\nއެޕްލިކޭޝަން ހުށަހަޅާނީ ކޫއްޑޫ ފިޝަރީޒް ކޮމްޕްލެކްސްގެ ހިއުމަން ރިސޯސް ޑިޕާޓްމެންޓަށެވެ.\nއީމެއިލް ކުރައްވާނީ [email protected]އަށެވެ.\nވަޒީފާއަށް އެދޭ ލިޔުންތައް ހުށަހަޅަންޖެހޭ ސުންގަޑިއަކީ 20 ޖަނަވަރީ 2022 ވާ ބުރާސްފަތި ދުވަހުގެ މެންދުރު 14:00 އެވެ.\nމިމަޤާމަށް ޝަރުތު ފުރިހަމަނުވާ ފަރާތްތަކުގެ ފޯމުތަކާއި ހުށަހަޅަންޖެހޭ ލިޔުންތައް ފުރިހަމަނުވާ ފޯމުތައް ބާތިލްކުރެވޭނެއެވެ.\nނޯޓް: މިއިޢުލާނާ ގުޅިގެން މިމަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠުހަމަވާ ފަރާތްތައް އިންޓަރވިއުކުރުމަށްފަހު އެންމެ މަތީމާކުސް ލިބޭ އަދި އެންމެ ޤާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައިދެވޭނެއެވެ. އަދި މިމަޤާމަށް ހޮވޭ ފަރާތަށް މަސައްކަތާއި ގުޅުންހުރި މަޢުލޫމާތާއި ޓްރެއިނިންގ އަދި އޮރިއެންޓޭޝަން ދިނުން އޮންނާނީ ކޫއްޑޫ ފިޝަރީޒް ކޮމްޕްލެކްސް. ގއ. ކޫއްޑޫގައެވެ. މި އިޢުލާނާ ގުޅިގެން އިތުރު މަޢުލޫމާތު ހޯއްދެވުމަށް 7787186/7943030 ފޯނަށް ގުޅުއްވުން އެދެމެވެ.\nޕަބްލިޝްކުރި ގަޑި: 07:02


Tharahggee Vamun Ahnna Gaumuthakah Maalee Eheetherikan Dhinumah Shahidh Govaalaifi | Hathaavees\nތަރައްގީވަމުން އަންނަ ގައުމުތަކަށް މާލީ އެހީތެރިކަން ދިނުމަށް ޝާހިދު ގޮވާލައިފި\nކޮވިޑް19 އާއި ގުޅިގެން ގައުމުތަކަށް ދިމާވި ދަތި އުނދަގޫތަކުން އަރައިގަތުމަށްޓަކައި ތަރައްގީވަމުން އަންނަ ގައުމުތަކަށް މާލީ އެހީތެރިކަން ދިނުމަށް ފޮރިން މިނިސްޓަރު އަބްދުﷲ ޝާހިދު ގޮވާލައިފިއެވެ.\n"ޖީ77 އެންޑް ޗައިނާ"ގެ ހާރިޖީ ވަޒީރުންގެ 44 ވަނަ ބައްދަލުވުމުގައި ބައިވެރިވެވަޑައިގެން ވާހަކަދައްކަވަމުން މިނިސްޓަރު ޝާހިދު ވަނީ ކޮވިޑް19 ގެ ބަލިމަޑުގައި މަލްޓިލޭޓަރިޒަމްގެ މުހިއްމުކަމުގެ މައްޗަށް އަލިއަޅުއްވާލައްވައިފައެވެ. އަދި "ސަޕްލައި އެންޑް ޑިމާންޑް" އަށް ކުރި ނޭދެވޭ އަސަރުގެ ސަބަބުން ތަރައްގީވެފައިވާ އަދި ތަރައްގީވަމުން އަންނަ ގައުމުތަކުގެ އިގުތިސާދަށް މިހާރަށްވުރެ ބޮޑު އަސަރެއް ކުރާނެ ކަމަށް މިނިސްޓަރު ވިދާޅުވިއެވެ.\nކޮވިޑް19 ގެ ސަބަބުން ތަރައްގީވަމުން އަންނަ ކުދި ޖަޒީރާ ގައުމުތަކުގެ އިގްތިސޯދަށް ކުރާ އަސަރު އިންތިހާއަށް ބޮޑުވާނެކަން މިނިސްޓަރު ޝާހިދު ފާހަގަކުރެއްވިއެވެ. ޝާހިދު ވަނީ ޖީ20 ގެ ގައުމުތަކުން އިސްނަގައިގެން ފެށި "ޑެޓް ސާވިސް ސަސްޕެންޝަން އިނީޝީއޭޓިވް" އަށް މަރުހަބާ ވިދާޅުވެފައެވެ. އަދި ދަރަނި ދެއްކުން 2021 ވަނަ އަހަރަށް ލަސްކުރުމަށް ޖީ20 ގެ ގައުމުތަކަށް ގޮވާލުމަށް ޖީ77 ގެ ގައުމުތަކަށް މިނިސްޓަރު ޝާހިދު ގޮވާލެއްވިއެވެ.\nކޮވިޑުގެ ސަބަބުން ދިމާވާ އިތުރު މައްސަލަތަކުގެ މައްޗަށް އަލިއަޅުއްވައިލައްވަމުން، އެކި ގައުމުތަކުގައި ފުރަބަންދުތަކުގެ ސަބަބުން އަނިޔާގެ ރިޕޯޓުތައް އިތުރުވިކަން ފާހަގަކުރައްވައި، ދެމެހެއްޓެނިވި ތަރައްގީގެ ލަނޑުދަނޑިތައް ހާސިލުކުރުމުގައި މިންތީގެ ހަމަހަމަކަމުގެ މުހިއްމުކަން މިނިސްޓަރު ޝާހިދު ފާހަގަކުރެއްވިއެވެ.\nއޭގެ އިތުރުން އަނިޔާގެ ޝިކާރައަކަށްވާ ފަރާތްތަކަށް އެހީތެރިވުމަށް ހެލްޕްލައިންތަކާއި ހިޔާތަކުގެ އިތުރުން އެމެޖެންސީ ފަންޑުތަކުގެ ނިޒާމު ހަރުދަނާކުރުމަށް ސަރުކާރުން އިސްކަމެއްދޭ ކަމަށާއި ހަމައެއާއެކު 2030 އެޖެންޑާ ހާސިލުކުރުމަށް ޒުވާނުންގެ ބައިވެރިވުން އިތުރުކޮށް، ޒުވާނުންގެ ޕްރޮޖެކްޓްތަކަށް ކުރާ އިންވެސްޓްމަންޓް އިތުރުކޮށް، ސިޔާސަތު ކަނޑައެޅުމުގައި ޒުވާނުންގެ ދައުރު އިތުރުކުރުން މުހިއްމު ކަމަށް ވެސް މިނިސްޓަރު ވިދާޅުވިއެވެ.\nPrevious ރާއްޖޭގައި ޓެރަރިޒަމްގެ ހަމަލާއެއް ދޭން އުޅުނު މީހުންގެ ބަންދުގެ މުއްދަތު އިތުރުކޮށްފި\nNext ބަޖެޓު 2021: ލޯނު ދެއްކުމަށް 1،469.9 މިލިއަން ރުފިޔާ


» މުސްލިމުން ފައްޅިއަށް ޒިޔާރަތްކުރުމާއި ބެހޭގޮތުން ފަތުވާއެއް ނެރުއްވައިފި\nއިސްލާމީ ފިޤުހު އެކަޑަމީގެ ފަރާތުން "މުސްލިމުން ފައްޅިއަށް ޒިޔާރަތްކުރުމާއި ބެހޭ" ގޮތުން ފަތުވާ ނެރުއްވައިފިއެވެ. އިސްލާމީ ފިޤުހު އެކަޑެމީގެ ފަތުވާ ނަމްބަރު 07/2013 IFA ގައި ބަޔާންކުރެވިފައި ވަނީ، ﷲ ސުބުޙާނަހޫ ވަތަޢާލާ ފިޔަވައި އެހެން ފަރާތްތަކަށް އަޅުކަންކުރެވޭ ތަންތަނާއި، އެހެން ދީންތަކުގެ ޝިޢާރުތައް ފާޅުކުރެވޭ ތަންތަނަށް މުސްލިމުން ޒިޔާރަތްކުރުމަކީ ހުއްދަކަމެއް ނޫންކަމަށެވެ.\n» ނޫރުލްއިސްލާމްގެ މުޝްރިފް ޕީއެޗްޑީ ހާސިލް ކުރައްވައިފި\nނޫރުލްއިސްލާމް ވެބްސައިޓްގެ މުޝްރިފް އަދި އިސްލާމިކް މިނިސްޓަރ ފަޟީލަތުއްޝައިޚް މުހައްމަދު ޝަހީމް އަލީ ސަޢީދު ޑޮކްޓަރ އޮފް ފިލޯސަފީ (ޕީއެޗްޑީ) ހާސިލް ކުރައްވައިފިއެވެ. މިފުރުޞަތުގައި އެކަން ފާހަގަކޮށް ނޫރުލްއިސްލާމް ޓީމުގެ ނަމުގައި ޑރ. ޝަހީމަށް މަރުހަބާ ދަންނަވައި އިތުރު ކާމިޔާބީއަށް އެދެއެވެ. އަދި މި ފަދަ ޢިލްމީ ކާމިޔާބެއް ހޯއްދެވި ކަމަށްޓަކައި ނޫރުލްއިސްލާމް ޓީމުން ފަޚުރުވެރިވަމެވެ\n» 1433 ވަނަ އަހަރުގެ ޢަރަފާތް ދުވަހަކީ 2012 އޮކްޓޯބަރ 25 ވާ ބުރާސްފަތި ދުވަސް\n1433 ވަނަ އަހަރުގެ ޛުލްޙިއްޖާ މަހުގެ ހަނދު މި ހިނގާ އޮކްޓޯބަރު މަހުގެ 15 ވަނަ ދުވަހުގެ ރޭ ފެނިފައި ނުވާތީ 1433 ވަނަ އަހަރުގެ ޛުލްޤަޢިދާ މަހުގެ 30 ހަމަކޮށް، ހިޖުރީ ސަނަތުން 1433 ވަނަ އަހަރުގެ ޛުލްޙިއްޖާ މަހުގެ 1 ވަނަ ދުވަހަކީ، މީލާދީ ސަނަތުން 2012 އޮކްޓޯބަރު 17 ވާ ބުދަ ދުވަސް ކަމަށް ސަޢޫދީ ޢަރަބިއްޔާގެ ސްޕްރީމްކޯޓުން ކަނޑައަޅައިފިއެވެ.\n» މަރުގެ ޙުކުމް ތަންފީޛުކުރުމާ ބެހޭގޮތުން، ރައީސް ވަޙީދު، ދައުލަތުގެ ކަމާބެހޭ އެންމެ އިސް ދާއިރާތަކުގެ ވެރިންނާ ބައްދަލުކުރައްވައި މަޝްވަރާ ކުރައްވައިފި\nމަރުގެ ޙުކުމް ތަންފީޛުކުރުމާ ބެހޭގޮތުން، ރައީސުލްޖުމްހޫރިއްޔާ ޑޮކްޓަރ މުޙައްމަދު ވަޙީދު، ދައުލަތުގެ ކަމާބެހޭ އެންމެ އިސް ދާއިރާތަކުގެ ވެރިންނާ މިއަދު ބައްދަލުކުރައްވައި މަޝްވަރާ ކުރައްވައިފިއެވެ. އަޅުގަނޑުމެންގެ އުއްމީދަކީ، މިއީ ހަމައެކަނި ދެކެވޭ ވާހަކައަކަށްވުމަށްވުރެ، ޢަމަލު ކުރެވޭ ކަމަކަށް ވެގެން ދިޔުމެވެ. އަދި މިކަމުގައި ކަމާއިބެހޭ ހުރިހާ ފަރާތަކަށް ހެޔޮ ވިސްނުމާއި ތައުފީޤު ދެއްވުން އެދި އަޅުގަނޑުމެން ﷲގެ ޙަޟްރަތުގައި ދުޢާދަންނަވަމެވެ.\n» އައްޑޫ ސިޓީގައި ޙައްޖު ފޯރަމެއް ބޭއްވުމަށް ހަމަޖައްސައިފި\nޙައްޖުގެ އަޅުކަން އަދާކުރުމަށްޓަކައި މި އަހަރު އައްޑޫ ސިޓީން ދަތުރުކުރާ މީހުންނަށް ޚާއްޞަ ކޮށްގެން "ޙައްޖު ފޯރަމް 1433" މި ނަމުގައި އެއްދުވަހުގެ ފޯރަމެއް ބޭއްވުމަށް ހަމަޖައްސައިފި އެވެ. “މި ފޯރަމަކީ ހިތަދޫ ނޫރުލްއިސްލާމް ޖަމްޢިއްޔާ އިން އިންތިޒާމްކޮށްގެން މަރަދޫފޭދޫ ޖަމްޢިއްޔަތުލްމުވައްހިދީންއާއި ގުޅިގެން ހިންގާ ފޯރަމެކެވެ.\n» ނޫރުލްއިސްލާމްގެ ފަރާތުން އިންތިޒާމް ކޮށްގެން ބާއްވާ ޚާއްޞަ އޮންލައިން ދަރުސެއް މާދަމާރޭ - إن شاء الله\nނޫރުލްއިސްލާމްގެ ފަރާތުން އިންތިޒާމް ކޮށްގެން ބާއްވާ ޚާއްޞަ ދަރުސެއް މާދަމާރޭ (16 ޖޫން 2012 ވާ ހޮނިހިރު ދުވަހުގެރޭ) 8:15 ގައި ބޭއްވުމަށް ވަނީ ހަމަޖެހިފައެވެ. މި ދަރުސް ބޭއްވުމަށް ހަމަޖެހިފައިވަނީ އިންޓަނެޓް މެދުވެރިކޮށް ކޮންފަރެންސް ކޯލެއްގެ ގޮތުގައެވެ. "މަގޭ މަންމައާއި ބައްޕަ" މި މައުޟޫޢަށް ބޭއްވުމަށް ހަމަޖެހިފައިވާ މިދަރުސް ދެއްވުމަށް ހަމަޖެހިފައިވަނީ ޕެނަލްއަކުންނެވެ. ޕެނަލްގައި ތިއްބަވާނީ ނޫރުލްއިސްލާމްގެ އެޑިޓަރ އައްޝައިޚް މުޙައްމަދު އަނީލް އާއި ޑިޕިޔުޓީ އެޑިޓަރ އައްޝައިޚް ޢަބްދުﷲ ޞިއްދީޤް އާއި ޑިޕިޔުޓީ އެޑިޓަރ އައްޝައިޚް ޢަބްދުލްހާދީ ޙުސައިން އާއި އެޑިޓޯރިއަލް ބޯޑުގެ މެންބަރު އައްޝައިޚް މުޙައްމަދު ޢަފީފު އެވެ.\n» ދެޙަރަމުގެ ކަންތައްތައް ބަލަހައްޓާ މުއައްސަސާގެ އެންމެ އިސްވެރިއަކަށް ޝައިޚް ސުދައިސް ޢައްޔަން ކުރައްވައިފި\nދެޙަރަމުގެ ކަންތައްތައް ބަލަހައްޓާ މުއައްސަސާ، ރިޔާސަތުލް ޢާއްމާ ލި ޝުއޫނިލް މަސްޖިދިލްޙަރާމް ވަލް މަސްޖިދިއްނަބަވީ، (ޕްރެސިޑެންސީ އޮފް އަލްމަސްޖިދުލްޙަރާމް އެންޑް އަލްމަސްޖިދުއްނަބަވީ) ގެ ރައީސެއްގެ މަޤާމަށް، އަލްމަސްޖިދުއްނަބަވީގެ އިމާމު އަދި ޚަޠީބު، ފަޟީލަތުއްޝައިޚް ޑރ. ޢަބްދުއްރަޙްމާން ބުނު ޢަބްދުލްޢަޒީޒް އައްސުދައިސް، ޢައްޔަން ކުރައްވައިފިއެވެ.\n» ނޫރުލްއިސްލާމްގެ ފަރާތުން ފަޟީލަތުއްޝައިޚް އިލްޔާސް ޙުސައިންގެ ދަރުސެއް ސްކައިޕް ކޮންވަޒޭޝަން މެދުވެރިކޮށް ބާއްވައިފި\nމިހިނގާ މޭއި މަހުގެ 15 ވީ އަންގާރަ ދުވަހުގެރޭ ރާއްޖޭ ގަޑިން 8:30 ގައި ފެށި މި ދަރުސް ބާއްވާފައިވަނީ ސްކައިޕް އޯޑިއޯ ކޮންވަޒޭޝަން މެދުވެރިކޮށެވެ. މި ދަރުސްގައި އެކަށީގެންވާ ޢަދަދަކަށް ޒުވާނުން ބައިވެރިވެފައިވެއެވެ. މިގޮތުން ރާއްޖެއާއި ސަޢުދީ ޢަރަބިއްޔާ އާއި، އަދި މެލޭޝިޔާގައި ދިރިއުޅޭ ދިވެހި ޒުވާނުންތަކެއް ބައިވެރިވެފައިވެއެވެ. ދަރުސް ނިންމާލާފައިވަނީ ސުވާލާއި ޖަވާބު ސެޝަނަކާއެކުގައެވެ. ސުވާލުތަކަށް ޖަވާބު ދެއްވާފައިވަނީ ފަޟީލަތުއްޝައިޚް އިލްޔާސް ޙުސައިން އެވެ.\n» ސްކޫލްކުދިން ދުނިޔޭގެ ޢިލްމުތައް އުނގެނުމަށް މިސްކިތްތަކުގައި ތިބުމަކީ މައްސަލައެއް ނޫން: ޝެއިޚް ޢަލީ ޒާހިރު\nސްކޫލް ކިޔަވާކުދިން އިމްތިޙާނުތަކަށް ތައްޔާރުވުމުގެ ގޮތުން މިސްކިތްތަކުގައި ތިބެގެން ފިލާވަޅު ދަސްކުރުމަކީ އެއްވެސް މައްސަލައެއް ނޫންކަމަށް ފަޟީލަތުއްޝައިޚް ޢަލީ ޒާހިރު ބިން ސަޢީދު ޤާސިމް ވިދާޅުވެއްޖެއެވެ. ކޮންމެ ހޮނިހިރު ދުވަހެއްގެ ރޭ ޢިޝާ ނަމާދު ފަހުން ޖަލާލުއްދީން މިސްކިތުގައި ބާއްވާ ޙަދީޘް ކުލާހުގައި މިދިޔަ ހަފްތާގެ ފިލާވަޅުތައް ނަންގަވާދެއްވަމުން ޝެއިޚް މިހެން ވިދާޅުވެފައިވަނީ، މިސްކިތުގައި ދެއްކުން ހުއްދަ ވާހަކަތަކާ ބެހޭ ގޮތުން ތަފްޞީލް ދެއްވަމުންނެވެ.\n» ތަހުޒީބު އަޚްލާޤީ މުޖުތަމަޢަކަށް - މިޝިޢާރުގެ ދަށުން އިސްލާމިކް މިނިސްޓްރީއިން ވޯކްޝޮޕެއް ބާއްވަނީ\nތަހުޒީބު އަޚްލާޤީ މުޖުތަމަޢަކަށް – މި ޝިޢާރުގެ ދަށުން މިހިނގާ އޭޕްރިލް މަހުގެ 27 އިން 28 އަށް އިސްލާމިކް މިނިސްޓްރީއިން ވޯކްޝޮޕެއް ބޭއްވުމަށް ހަމަޖެހިފައިވާކަމަށް އެމިނިސްޓްރީން ހާމަކުރައްވައިފިއެވެ. އެ މިނިސްޓްރީގެ ރަސްމީ ވެބްސައިޓްގައި ވާގޮތުން ޒުވާނުންނަށް އަމާޒުކޮށްގެން ބޭއްވޭ މި ވޯކްޝޮޕްގައި ބައިވެރިވުމުގެ ފުރުޞަތު ވަނީ ހުޅުވާލެވިފައެވެ.


ސިޔާސީ ޕާޓީތަކުގެ ދަފުތަރުގައި އެމްއެންޕީ ހިމަނައިފި – Haftha\nFri, 21 January, 2022, 6:25 am\nސިޔާސީ ޕާޓީތަކުގެ ދަފުތަރުގައި އެމްއެންޕީ ހިމަނައިފި\nރާއްޖޭގެ ސިޔާސީ ޕާޓީތަކުގެ ދަފުތަރުގައި މޯލްޑިވްސް ނެޝަނަލް ޕާޓީ (އެމްއެންޕީ) ހިމަނައިފިއެވެ.\nއެމްއެންޕީއިން ބުނީ، ޕާޓީ ރަޖިސްޓާ ކުރުމަށް ބޭނުންވާ ހުރިހާ ގާނޫނީ އިޖުރާއަތްތައް ފުރިހަމަ ކުރުމަށް ފަހު، ސިޔާސީ ޕާޓީތަކުގެ ދަފުތަރުގައި މިއަދު އެމްއެންޕީ ހިމަނާފައި ވާކަމަށެވެ.\nމިއާއެކު އެމްއެންޕީއަށް ރައްޔިތުންގެ މަޖިލީހުގައި އެ ޕާޓީ ތަމްސީލު ކުރުމުގެ ފުރުސަތު ލިބޭނެއެވެ. އެމްއެންޕީގައި މިހާރު ތިބީ ރައްޔިތުންގެ މަޖިލީހުގެ3މެންބަރުންނެވެ. އެއީ ދަނގެތީ ދާއިރާގެ މެންބަރު ކާނަލް (ރިޓަޔާޑް) މުހައްމަދު ނާޒިމްއާއި، ވިލިނގިލީ ދާއިރާގެ މެމްބަރު އަހުމަދު އުޝާމްއާއި، ތިމަރަފުށީ ދާއިރާގެ މެމްބަރު އަބްދުﷲ ރިޔާޒެވެ.\nއެމްއެންޕީން މީގެ ކުރިން ބޭއްވި ނޫސްވެރިންގެ ބައްދަލުވުމުގައި އެމްއެންޕީގެ އިންޓެރިމް ކައުންސިލުގެ ރައީސް ކާނަލް ނާޒިމް ވަނީ، ޕާޓީގެ ރަޖިސްޓްރޭޝަން މަސައްކަތް ނިމުނުހާ އަވަހަށް ޕާޓީގެ ޕާލިމެންޓަރީ ގްރޫޕެއް އެކުލަވާލާނެ ކަމަށް ވިދާޅުވެފައެވެ. އަދި ޕާޓީގެ ފަރާތުން މަޖިލީހަށް ހުށަހަޅަން ބޭނުންވާ ކަންކަމާމެދު މަޝްވަރާ ކުރުމަށް ފަހު މަޖިލީހަށް ބިލުތައް ހުށަހަޅާނެ ކަމަށާއި، އެހެން ޕާޓީތަކުން ހުށަހަޅާ ބިލުތަކާމެދު ޕާޓީން ނިންމާ ގޮތްވެސް ޕާލިމެންޓަރީ ގްރޫޕުން މަޝްވަރާ ކުރާނެ ކަމަށް ވިދާޅުވިއެވެ.\nމި މަހުގެ 8 ވަނަ ދުވަހު ޕާޓީ އުފެއްދުމަށް ބޭއްވި ޖަލްސާގައި އެމްއެންޕީގެ އިންޓެރިމް އެގްޒެކެޓިވް ކައުންސިލް އިންތިހާބު ކޮށްފައި ވެއެވެ. އަދި އެ ދާއިމީ އިންތިހާބު ބާއްވާނީ އަންނަ އަހަރު ކަމަށާއި، އެ އިންތިހާބުގައި5އަހަރުގެ ދައުރަކަށް ޕާޓީގެ ލީޑާޝިޕާއި ނެޝަނަލް އެގްޒެކެޓިވް ކައުންސިލް އިންތިހާބުވެގެން ދާނެ ކަމަށް އެ ޕާޓީން ބުންޏެވެ.


Suvaruge in Kanzeh beynun tha? ސުވަރުގެއިން ކަންޒެއް ހޯދަން ބޭނުންތަ؟ – Ilm Suvaruge in Kanzeh beynun tha?\nސުވަރުގެއިން ކަންޒެއް ހޯދަން ބޭނުންތަ؟\nސުވަރުގެއިން ކަންޒެއް ހޯދަން ބޭނުން ހެއްޔެވެ؟ ވަރަށް ފަސޭހަ ކަމެކެވެ. މި ޙަދީޘްފުޅު ކިޔާލާށެވެ!\nނަބިއްޔާ صلى الله عليه وسلم ޙަދީޘްކުރެއްވިއެވެ. ((لاَ حَوْلَ وَلاَ قُوَّةَ إِلَّا بِاللَّهِ، فَإِنَّهَا كَنْزٌ مِنْ كُنُوزِ الجَنَّةِ)) [رواه البخاري ومسلم]\nމާނައީ: ”ފަހެ ހަމަ ކަށަވަރުން لاَ حَوْلَ وَلاَ قُوَّةَ إِلَّا بِاللَّهِ އަކީ ސުވަރުގޭގެ ކަންޒުތަކުން ކުރެ ކަންޒެކެވެ.”\nމި ޛިކުރުގެ މާނައަކީ “އެއްވެސް އާރެއް ބާރެއް މާތް ﷲ ގެ ވާގިފުޅާއެކުގައި މެނުވީ ނުވެއެވެ.”\nމި ޛިކުރު ގިނަގިނައިން ކިޔުމަށް އެތަކެއް ޞަޙާބީންނަށް ކީރިތި ރަސޫލާ صلى الله عليه وسلم ވަނީ ވަޞިޔަތް ކުރައްވާފައެވެ. އަދި މި ޛިކުރަކީ ސުވަރުގޭގެ ޚަޒާނާތަކުގެ ތެރެއިން ޚަޒާނާއެއް ކަމުގައިވެސް ޙަދީޘްކުރައްވެއެވެ. މި ޛިކުރު ގިނަގިނައިން ކިޔައިފިނަމަ، މާތް ﷲގެ ޙަޟުރަތުން ތިބާއަށް ގިނަގުނަ ނިޢްމަތްތަކާއި ބަރަކާތް އޮހިގެންދާތަން ތިބާއަށް ފެންނާނެކަން ކަށަވަރެވެ.\nއަބޫ މޫސާ އަލްޢަޝްޢަރީ ރަޟިޔالله ޢަންހު ވިދާޅުވިއެވެ. ނަބިއްޔާ صلى الله عليه وسلم ތިމަން ކަލޭގެފާނަށް ޙަދީޘް ކުރެއްވިއެވެ. “ސުވަރުގޭގެ ކަންޒުތަކުގެ ތެރެއިން ކަންޒެއް ކަމުގައި ހިމެނޭ ކަލިމައެއް ދަސްކޮށްދެއްވަން ހެއްޔެވެ؟” ތިމަން ދެންނެވީމެވެ. “އާދޭހެވެ!” ދެން އެކަލޭގެފާނު ޙަދީޘްކުރެއްވިއެވެ.”(އެއީ) لَا حَوْلَ وَلَا قُوَّةَ إِلَّا بِاللهِ (އެވެ.)”\nلاَ حَوْلَ وَلاَ قُوَّةَ إِلاَّ بِاللهِ ” މި ޒިކުރުގެ ތަފްޞީލަކީ ކޮބައިތޯ؟\nموقع جمعية السلف


Congress baavvai PNC ge ismagaamthah hovanee | Mihaaru\nޕީއެންސީ އުފެއްދުމުގެ ޖަލްސާގައި އެ ޕާޓީ އާއި ޕީޕީއެމްގެ އިސް ބޭފުޅުން ބައިވެރިވެވަޑައިގަންނަވަނީ: ޕީއެންސީގެ ކޮންގްރެސް ބާއްވާނެ ތާރީޚު މިރޭ ކަނޑައަޅާނެ. --ފޮޓޯ/މިހާރު\nކޮންގްރެސް ބާއްވައި ޕީއެންސީގެ އިސް މަގާމުތައް ހޮވަނީ\n17 އެޕްރީލް 2019 - 11:40 8 comments\nޕީޕީއެމަށް ކުރިމަތިވި ގާނޫނީ މައްސަލަތަކާ ހެދި އުފެއްދި ޕީއެންސީ، އިލެކްޝަންސް ކޮމިޝަނުން ރަޖިސްޓްރީކޮށްދިނީ މިދިޔަ ޖެނުއަރީ، 31، ގަ އެވެ. ސިޔާސީ ޕާޓީތަކާ ބެހޭ ގާނޫނުގައި ބުނެފައިވާ ގޮތުގައި، ޕާޓީ ޕާޓީ ރަޖިސްޓްރީކުރާތާ ލަސްވެގެން ތިން މަސް ތެރޭގައި ޕާޓީގެ ދާއިމީ މަގާމުތަކަށް މެމްބަރުން އައްޔަން ކުރަން ޖެހޭނެ އެވެ.\nއެހެންކަމުން މި މަސް ނިމުމުގެ ކުރިން ޕީއެންސީގެ ކޮންގްރެސް ބާއްވަން ޖެހެ އެވެ.\nއަދުރޭގެ އިތުރުން ޕާޓީގެ ވަގުތީ ދެ ނައިބުންނަކީ ކުރީގެ އިކޮނޮމިކް މިނިސްޓަރު އަދި މާވަށު ދާއިރާ އަށް ހޮވިވަޑައިގެންނެވި މުހައްމަދު ސައީދާއި ކުރީގެ ޑިފެންސް މިނިސްޓަރު އަދި މަޑުއްވަރީ ދާއިރާ އަށް އިންތިޚާބުވެވަޑައިގެންނެވި އާދަމް ޝަރީފެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން ޕީޕީއެމް ކުރީގެ މެމްބަރު އަބްދުއްރަހީމް އަބްދުﷲ ރައީސް އަބްދުﷲ ޔާމީން ޕީޕަލްސް ނެޝަނަލް ކޮންގްރެސް ޕީޕީއެމްގެ ކޯޅުން


ތަރައްގީގެ ނަމުގައި ޖަޒީރާ ވަންތަކަން ނަގައެއް ނުލާނަން: ރައީސް – Haftha\nތަރައްގީގެ ނަމުގައި ޖަޒީރާ ވަންތަކަން ނަގައެއް ނުލާނަން: ރައީސް\nތަރައްގީކުރުމުގެ ނަމުގައި ތިމާވެށި ސުންނާފަތިކޮށް ރާއްޖޭގެ ޖަޒީރާވަންތަކަން ނަގައިލުމަކީ ސަރުކާރުގެ ސިޔާސަތެއް ނޫންކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވެއްޖެއެވެ\nރައީސް އެހެންވިދާޅުވެފައިިވަނީ ތިމާވެށީގެ ދުވަހުގެ މުނާސަބަތުގައި ނެރުއްވި ހިތާބުގަ އެވެ.\nމި ސަރުކާރުގެ ފުރަތަމަ ދުވަހުން ފެށިގެންވެސް، ތިމާވެށީގެ ޙިމާޔަތް ކުރުމުގެ މުހިންމު ފިޔަވަޅުތަކެއް ވަނީ އަޅައިފައިކަމަށާއި އެގޮތުން ތޮއްޖެހިފައިވާ މާލެ ފެހިކޮށް، ވައި ސާފު ރަށަކަށް ބަދަލުކުރުމަށްޓަކައި މާލޭގައި ހުސްޖާގަތައް ހަދައި، ޕާކް ކުރުމަށް ލުއިފަސޭހަ ގޮތްތައް އަންނަނީ ހޯދައިދެމުން ކަމަށް ރައީސް ވިދާޅުވި އެވެ. އަދި ތިމާވެއްޓާ ރަޙްމަތްތެރި ދަތުރުފަތުރުގެ ނިޒާމެއް ތަރައްޤީކޮށް، މަގުމަތީގެ އަމާންކަމާއި ރައްކާތެރިކަން ކަށަވަރުކޮށްދިނުމަކީ، ސަރުކާރުގެ ވަރަށް މުހިންމު އަމާޒެއްކަމަށް ރައީސް ވިދާޅުވި އެވެ.\nމި އަހަރުގެ ތިމާވެށީގެ ދުވަހަށް ކަނޑައަޅާފައިވާ ޝިއާރު ކަމަށްވާ “އެއަރ ޕޮލިއުޝަން” ނުވަތަ “ވައި ތަޣައްޔަރުވުން” މިއީ، ދުނިޔޭގެ ތިމާވެށީގެ އިތުރުން، އިންސާނުންގެ އާންމު ސިއްހަތާ ވެސް ނުހަނު ބޮޑަށް ގުޅިފައިވާ ޝިއާރެއްކަމަށް ރައީސް ފާހަގަކުރެއްވި އެވެ. ތަފާތު ވިހަ މާއްދާތަކުން ތަޣައްޔަރުވެފައިވާ ވައިގެ ތެރެއަށް ނޭވާލާން ޖެހުމުގެ ސަބަބުން، ކޮންމެ އަހަރަކު ގާތްގަނޑަކަށް 4.2 މިލިއަން މީހުން، ނުއުމުރުގައި (ޕްރިމެޗުއަރކޮށް) މަރުވެގެންދާ ކަމަށް، ދުނިޔޭގެ ސިއްހަތު ޖަމްއިއްޔާގެ ތަފާސްހިސާބުތަކުން ދައްކާކަމަށާ ދުނިޔޭގެ އާބާދީގެ ގާތްގަނޑަކަށް 91 އިންސައްތަ ދިރިއުޅެމުން އަންނަނީ، ރައްކާތެރިކަމަށް އެ ޖަމްއިއްޔާއިން ކަނޑައަޅާފައިވާ މިންގަނޑަށް ވުރެ، މާ ބޮޑަށް ވައި ތަޣައްޔަރުވެފައިވާ ސަރަހައްދުތަކުގައިކަމަށް ރައީސް ވިދާޅުވިއެވެ.\nއެމަނިކުފާނު ވިދާޅުވީ ތިމާވެށީގެ ދުވަސް ފާހަގަކުރާއިރު، ތިމާވެއްޓާ ރަޙްމަތްތެރި ވައްޓަފާޅިއަކަށް، ދިރިއުޅުމުގެ އާދަތައް ބަދަލުކުރުމަކީ، ފަރުދީ ފެންވަރުގައި ކޮންމެ މީހަކަށް ވެސް ކުރެވިދާނެ ކަމެއް ކަމަށެވެ. އަދި ވައި ސާފުވުމާއި ވައި ތަޣައްޔަރުވުމަކީ، ދިރިހުރުމާ ގުޅިފައިވާ ކަމެއްކަން ޤަބޫލުކޮށް، ނޭވާ ލާން ބޭނުންކުރާ ވައި، އަމިއްލަ އަތްތަކުން ތަޣައްޔަރު ނުކުރާ ބަޔަކަށްވުމަށް، ރާއްޖޭގެ ރައްޔިތުންނަށް ރައީސް ސޯލިހް އިލްތިމާސްކުރެއްވި އެވެ.\nރައީސް ސޯލިހް ވިދާޅުވީ ވައި ތަޣައްޔަރުވުމަށް މެދުވެރިވާ އެތައް ސަބަބުތަކެއް ހުރި އިރު، ރާއްޖެވެސް ވަނީ އެފަދަ ބައެއް ކަންތައްތަކާ ކުރިމަތިލާން ޖެހިފައިކަމަށެވެ. އެގޮތުން ޞިނާޢީ ބޮޑެތި ކާރުޚާނާތައް ނެތެއް ކަމަކު، އެއްގަމާއި ކަނޑާއި ވައިގެ ދަތުރުފަތުރުތަކަށް ބޭނުންކުރާ އުޅަނދުތަކުން، ޖައްވަށް ބޭރުވާ ވިހަ ދުމުގެ ބާވަތްތަކާއި މިންވަރު މަދެއް ނޫންކަމަށް އެމަނިކުފާނު ފާހަގަކުރެއްވި އެވެ.\nރައީސް ސޯލިހް ވިދާޅުވީ އާބާދީގެ ބޮޑު އިންސައްތައެއް، ވެރިރަށް މާލެއަށް ތޮއްޖެހިފައިވާ އިރު، އެ އެންމެން ނޭވާލާންޖެހިފައިވަނީ، އެއްގަމު އުޅަނދުތަކުގެ ވިހަ ދުމުން ތަޣައްޔަރުވެފައިވާ ވައިގެ ތެރެއަށް ކަމަށެވެ. އަދި މާލެ ސަރަޙައްދުގައި އެކަނިވެސް، 60000 އަށް ވުރެ ގިނަ، އިންޖީނުލީ އެއްގަމު އުޅަނދު ރަޖިސްޓްރީކޮށްފައިވާކަން އެމަނިކުފާނު ފާހަގަކުރެއްވި އެވެ.


ގެވަޅު ދިނުމާގުޅޭ ގިނަ މައްސަލަތަކެއް އޭސީސީއަށް — Ihavandhoo.com\nގެވަޅު ދިނުމާގުޅޭ ގިނަ މައްސަލަތަކެއް އޭސީސީއަށް\n9 މެއި 20185މުހައްމަދު އަކްރަމް\nހއ. އިހަވަންދޫއިން ދިރިއުޅުމަށްޓަކައި ބަންޑާރަ ގޯތި ދުކުރުމަށް ކުރަމުންދާ މަސައްކަތާގުޅޭ ގިނަމައްސަލަތަކެއް، އިހަވަންދޫ ކައުންސިލާއި ދެކޮޅަށް އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅާފައިވާ ކަމުގެ މައުލޫމާތު ލިބިއްޖެއެވެ. އޭސީސީއަށް ހުށަހަޅާފައިވާ ބައެއް މައްސަލަތަކުގެ ކޮޕީ މިނޫހަށްވަނީ ލިބިފައެވެ.\nއިހަވަންދޫއިން ދިރިއުޅުމަށްޓަކައި ގޯތި ބޭނުންވާ ފަރާތްތަކަށް 2016 ވަނަ އަހަރު ކައުންސިލުން ހުޅުވައިލި ފުރުސަތުގެ ދަށުން ގޯއްޗަށް އެދިފައިވާ ފަރާތްތަކުގެ ތެރެއިން، ޝަރުޠު ހަމަވުމުން ޕޮއިންޓް ދީފައިވާ ފަރާތްތަކުގެ ވަގުތީ ލިސްޓް އާއްމުކޮށްފައިވަނީ މިދިޔަ އޭޕްރީ މަހުގެ 30 ވަނަދުވަހުއެވެ. އެސީސީއަށް އާނމުފަރުދުން ހުށަހަޅާފައިވާ މިމައްސަލަތަކުގައި ބޮޑަށް ފާހަގަކޮށްފައިވަނީ އުސޫލީ މައްސަލަތަކެވެ. އޭގެއިތުރުން ވަކިބަޔަކަށް ނާޖާއިޒް ފައިދާ ހޯދައިދިނުމަށް މަސައްކަތް ކޮށްފައިވާކަމަށް ބުނާ މައްސަލަވެސް ހިމެނެއެވެ.\nއޭސީސީއަށް ހުށަހަޅާފައިވާ ފާހަގަކޮށްލެވޭ ބައެއްމައްސަލަ:\nދިރިއުޅުމަށްޓަކައި ބަންޑާރަ ގޯތި ދުކުރުމަށް ކޮށްފައިވާ ޢިއުލާނުގައި މާރކްސް ދޭނެކަމަށްބުނާ އޫސޫލާއި ޙިލާފާށް ގޯތި ހޯދުމަށް ކުރިމަތިލި ފަރާތްތަކަށް މާރކްސް ދީފައިވާ ކަމަށްބުނާ މައްސަލަ\nގޯއްޗަށްއެދި ހުށަހެޅިފަރާތްތަކަށް މާކްސްދީފައިވާ އުސޫލަށް ބަދަލުތަކެއް ގެނެސް އެކަން އާމުކޮށްފައިނުވާކަމަށް ބުނާ މައްސަލަ\nގޯއްޗަށް އެދި ފޯމު ހުށަހަޅާފައިވާ މީހުންގެ މަޢުލޫމާތުތަކަށް އައިސްފައިވާ އުނިއިތުރަށް ރިޔާއަތްކުރާނީ ގޯތި ދޭ ތާރީޚަށްކަމަށް ގޯތިދުނުމަށް ކޮށްފައިވާ އިއުލާނުގައި ބަޔާންކޮށްފައިވިއަސް، ގޯއްޗަށް އެދި ފޯމު ހުށަހަޅާފައިވާ މީހުންގެ މަޢުލޫމާތުތަކަށް އައިސްފައިވާ އުނިއިތުރަށް ރިޔާއަތް ކޮށްފައިނުވާކަމަށްބުނާ މައްސަލަ\nގޯއްޗަށްއެދި ހުށަހެޅިފަރާތްތަކުގެ ތެރެއިން ވަކިބަޔަކަށް، ކަޑައަޅާފައިވާ ތާރީހުގެ ފަހުން އިތުރު ލިޔެކިޔުންތަކެއް ހުށަހެޅުމުގެ ފުރުސަތުދީ މާކްސް އިތުރުކޮށްފައިވާ ކަމަށްބުނާ މައްސަލަ\nގެވަޅުކޮމިޓީއަށް ބަދަލުގެނެސް ހަމައެކަނި ވަކި ސިޔާސީ ޕާޓީއަކަށް ނިސްބަތްވާ ފަރާތްތަކެއް ހިމަނައިގެން ގެވަޅުކޮމިޓީ އެކުލަވައިލިކަމަށްބުނާ މައްސަލަ\nޕޮއިންޓްދޭ އުސޫލަށް ފަހުން ބަދަލުގެނެސްފައިވާތީ އަލުން އިއުލާނުކޮށްގެން ގެވަޅުދިނުމަށް އޭސީސީން ދީފައިވާ ލަފަޔާ ހިލާފަށް އަމަލުކޮށްފައިވާ ކަމަށްބުނެ ހުށަހަޅާފައިވާ މައްސަލަ\nލޭންޑް އެންޑް ސާވޭ އޮތޯރިޓީ އިން ގެވަޅު ކޮމިޓީއަށް ނުފޫޒު ފޯރުވާވައިވާކަމަށްބުނާ މައްސަލަ\nކައުންސިލާއިމެދު ކޮށްފައިވާ ތުހުމަތު ތަކާއުގުޅިގެން ކައުންސިލްގެ ރައީސް މުހައްމަދު ރަޝީދާއި ސުވާލުކޮށްލުމުން އެބޭފުޅާ ވިދާޅުވީ ގޯއްޗަށް އެދިފައިވާ ފަރާތްތަކަށް ޕޮއިންޓް ދީފައިވާގޮތުގެ ވަގުތީ ލިސްޓް އާނމުކުރުމާއިއެކު ރައްޔިތުންގެ ޝަކުވާ ފުލުފުލުގައި އަންނަމުން ދާކަމުގައެވެ. ނަމަވެސް ގެވަޅުދިނުމާ ގުޅޭ އެއްވެސް ލިޔެކިޔުމެއް އެއެއްވެސް ކައުންސިލަރަކަށް ދެއްކުން މަނާކޮށްފައިވާތީ، އެބޭފުޅުން ކިތަންމެ ބޭނުންވިޔަސް ރައްޔިތުންގެ ޝަކުވާތަކަށް ޖަވާބުދާރީވެވެން ނެތްކަމަށް އެބޭފޫޅާ ވިދާޅުވިއެވެ. މުހައްމަދު ރަޝީދު ވިދާޅުވީ ރައްޔިތުންގެ ތެރޭގައިހުރި ޝަކުވާތަކަށް އަވަސްހައްލެއް ހޯދައިދޭން ބޭނުންވާކަމަށާއި ތިންވަނަ ފަރާތްތެއްގެ އެހީތެރިކާމާއި އެކުނަމަވެސް އެކަން ވާންޖެހޭކަމުގައެވެ.\nމުހައްމަދު ރަޝީދު އިތުރަށް ފާހަގަކުރެއްވިގޮތުގައި ލޭންޑް އެންޑް ސާވޭ އޮތޯރިޓީން އަންގާ ބައެއް އެންގުންތަކުގެ ސަބަބުން ރައްޔިތުންނަށް ހިދުމަތްދިނުމަށް ކައުންސިލަށްދަނީ ދަތިތަކާއި ކުރިމަތިވަމުންނެވެ. ގެވަޅު ނުލިބުމުގެ ސަބަބުން ވަރަށް ދަތިހާލުގައި އުޅެމުން އަންނަ ފަރާތްތައްވެސް ތިބިކަން ފާހަގަކުރައްވަމުން، ގެވަޅުދިނުމުގެ ކަންކަން ދެފުށްފެންނަ އިތުބާރު ހިފޭ އުސޫލަކުން ހިންގަންޖެހޭކަން މުހައްމަދު ރަޝީދު ފާހަގަކުރެއްވިއެވެ.\nގޯއްޗަށް އެދިފައިވާ ފަރާތްތަކަށް ޕޮއިންޓް ދީފައިވާގޮތުގެ ވަގުތީ ލިސްޓް އާނމުކުރުމާއިއެކު، ޕޮއިންޓް ދީފައިވާ ގޮތާއިމެދު އާނމުންދަނީ ވަރަށްބޮޑަށް ފާޑުކިޔަމުންނެވެ. އެގޮތުން ދިރިއުޅުމުގެ ހާލަތު އެއްބީދައިން ހުރި ފަރާތްތަކުގެ ތެރެއިން ބައެއްފަރާތްތަކަށް އިތުރަށް ޕޮއިންޓް ދީފައިވާކަމަށް ބައެއްފަރާތްތަކުން ތުހުމަތުކުރެއެވެ. އެޝަކުވާތަކަށް ޖަވާބުދާރީވަމުން ގެވަޅު ކޮމިޓީގެ މެމްބަރަކު ބުނެފައިވަނީ ބައެއް ފަރާތްތަކަށް މާކުސް އިތުރުވެފައިވަނީ އެފަރާތްތަކުން މަންމަ ނުވަތަ ބައްޕަ ބަލާކަމަށް ސިޓީ ހުށަހަޅާފައިވާތީކަމުގައެވެ. ނަމަވެސް ގެވަޅު ފޯމްތައް ޕްރޮސެސްކުރުމުގައި ކުރިން ހަރަކާތްތެރިވި ފަރާތަކުން މައުލޫމާތު ދީފައިވާގޮތުގައި ގެވަޅު ޕޯމް ހުށަހަޅަން ދިން މުއްދަތުގައި ފޯމް ހުށަހެޅި އެއްވެސް ފަރާތަކުން އެފަދަ ލިޔެކިއުމެއް ހުށަހަޅާފައެއް ނުވެއެވެ.\nގޯއްޗަށް އެދިފައިވާ ފަރާތްތަކަށް ޕޮއިންޓް ދީފައިވާގޮތުގެ ވަގުތީ ލިސްޓް މިދިޔަމަހުގެ 30 ހުގައި އާންމުކޮށްފައިވާއިރު މިފަހަރު ގޯތި ދިނުމަށް ހަމަޖެހިފައި ވަނީ 100 މީހުންނަށެވެ.\n"ގެވަޅު ކޮމިޓީގެ މެމްބަރަކު ބުނެފައިވަނީ ބައެއް ފަރާތްތަކަށް މާކުސް އިތުރުވެފައިވަނީ އެފަރާތްތަކުން މަންމަ ނުވަތަ ބައްޕަ ބަލާކަމަށް ސިޓީ ހުށަހަޅާފައިވާތީކަމުގައެވެ. ނަމަވެސް ގެވަޅު ފޯމްތައް ޕްރޮސެސްކުރުމުގައި ކުރިން ހަރަކާތްތެރިވި ފަރާތަކުން މައުލޫމާތު ދީފައިވާގޮތުގައި ގެވަޅު ޕޯމް ހުށަހަޅަން ދިން މުއްދަތުގައި ފޯމް ހުށަހެޅި އެއްވެސް ފަރާތަކުން އެފަދަ ލިޔެކިއުމެއް ހުށަހަޅާފައެއް ނުވެއެވެ." <br>އަލަށް އެކުލަވާލި ގެވަޅު ކޮމެޓީގެ މެމްބަރުން، ވަކި ބަޔަކު ބުނިގޮތަށް ވަކި ބަޔަކަށް މަންފާވާ ގޮތަށް ވަކި ބަޔަކަށް ލިޔުންތަކެއް ހުށައެޅުމަށް ފަހުން ފުރުސަތުދީފަ ވާނަމަ، މިހާރުން މިހާރަށް ކޮމެޓީން އިސްތިއުފާ ދެއްވާ․ ﷲ އަށް ބިރުވެތިވޭ․ ދުނިޔެ މީ އަހަރެމެން ތާއަބަދު އުޅެން އޮތް ތަނެއް ނޫން․ ތައުބާވޭ․\n–9މެއި 201820\nތި އިހަވަންދޫ ކައުންސިލަރުން ޒިންމާތައް ދޫކޮށް މާލެ އައިސް ހުށަހެޅި މައްސަލަތަކެއް..ތިޔައިން އެކަތިވެސް ކުރި އެއް ނުކަނޑާނެ އިދިކޮޅަށް ނިމޭނި.. ސަރުކާރަށް ނޭނގި ހުއްޓާ ތެޔޮ ބިމެއްގެ މައްސަލަ އަދި ތި މީހުން ކޮޅަށް ނިމުނަސް މިހާރު ލޮކު އެޅުވިފަ އޮތީ\n–9މެއި 201830\nމައްސަލަ އިންސާފުގެ ކަންފުޅެއްވެސްހުރެ ނިންމައިފިނަމަ އެތައްބަޔަކަށް ޖަލުގެ ތޭރިތައް މައުޚަބާ ކިޔާނެކަން ކަށަވަރު․ ހުރިހިތާމައެއްގެ ބޮޑުކަމާއެވެ․ ގިނަބަޔަކުވަނީ ގެއްލި ހަލާކުވެގެންނެވެ․\n–9މެއި 201800\nމައުލޫމާތު ލިބޭ ގޮތުގައި މިހާތަނަށް ވަނީ 15 މީހަކު އޭސީސީއަށް މައްސަލަ ހުށައަޅާފަ․ ހަމަ އެހެންމެ ސަރުކާރުން ދަނީ އޭސީސީއަށް މި މައްސަލަ ސަރުކާރުގެ ކޮޅަށް ނިންމުމަށް ބިރު ދައްކަމުން․\n– 10 މެއި 201800\nގެވަޅު ކޮމެޓީ ކޯޓަށް ދިއުމަށް ތައްޔާރު ވޭ․\n– 14 މެއި 201800


vnews - Dhiraagu ge fannee hunaru dhaskoh dhinumuge Program gai baiverivumuge furusathu hulhuvaalaifi\nދިރާގުގެ ފަންނީ ހުނަރު ދަސްކޮށްދިނުމުގެ ޕްރޮގްރާމްގައި ބައިވެރިވުމުގެ ފުރުޞަތު ހުޅުވައިލައިފި\nދިވެހި ޒުވާނުން މަސައްކަތުގެ ވެއްޓަށް އަހުލުވެރިކުރުވައި ފަންނީ ހުނަރު ދަސްކޮށްދިނުމުގެ މަޤްސަދުގައި ދިރާގުގެ އިޖްތިމާއީ ޒިންމާގެ ދަށުން ހިންގާ ދިރާގު އެޕްރެންޓިސްޝިޕް ޕްރޮގްރާމް 2018 ގައި ބައިވެރިވުމުގެ ފުރުޞަތު މިއަދު ހުޅުވައިލައިފި އެވެ.\n2009 ގައި ތަޢާރަފު ކުރި ދިރާގު އެޕްރެންޓިސްޝިޕް ޕްރޮގްރާމް ހިންގާތާ މިއީ 10 ވަނަ އަހަރު އެވެ.\nދިރާގުން ބުނީ މަސައްކަތުގެ އަމަލީ އަދި ފަންނީ ތަފާތު ދާއިރާތަކުގައި މަސައްކަތްކުރުމުގެ ފުރުޞަތު ދިރާގު އެޕްރެންޓިސްޝިޕް ޕްރޮގްރާމްގެ ދަށުން ހޮވޭ ކުދިންނަށް ހުޅުވާލާފައިވާ ކަމަށެވެ. މި ޕްރޮގްރާމް ނިންމާ ގިނަ ކުދިންނަކީ ދިރާގުގެ އިތުރުން ރާއްޖޭގެ ތަފާތު ކުންފުނިތަކުގައި ޒިންމާދާރު ވަޒީފާތައް ކާމިޔާބު ކަމާއެކީ އަދާކުރަމުން އަންނަ ޒުވާނުން ކަމަށާ މިއީ ދިރާގު އެޕްރެންޓިސްޝިޕް ޕްރޮގްރާމްގެ ކާމިޔާބު ރަމްޒުކޮށްދޭ ހެއްކެއް ކަމަށް އެކުންފުނިން ބުނެއެވެ.\nދިރާގުން ބުނީ މި ޕްރޮގްރާމްގައި ބައިވެރިވުމުގެ ފުރުޞަތު އޮތީ ހަމައެކަނި މާލޭގައި ތިބި ޒުވާނުންނަކަށް ނޫން ކަމަށާ މާލޭގެ އިތުރުން ރާއްޖޭގެ އަށް ސަރަހައްދެއްގައި ޤާއިމުކޮށްފައިވާ ދިރާގުގެ އޮޕަރޭޝަން ސެންޓަރުތަކުގައި މި ޕްރޮގްރާމް ކުރިއަށްދާނެ ކަމަށެވެ.\nއޭލެވެލް ނިންމާފައިވާ އަދި މަސައްކަތުގެ މާހައުލުގައި ތަޖުރިބާ ނެތް ކޮންމެ ކުއްޖަކަށްވެސް ދިރާގު އެޕްރެންޓިސްޝިޕް ޕްރޮގްރާމްގައި ބައިވެރި ވުމުގެ ފުރުޞަތު ވަނީ ހުޅުވާލާފަ އެވެ.\nދިރާގު އެޕްރެންޓިސްޝިޕް ޕްރޮގްރާމްގައި މިއަހަރު ބައިވެރިވުމަށް އެދޭ ކުދިން ދިރާގު ހެޑް އޮފީސް އަދި ދިރާގުގެ ހުރިހާ ރީޖަނަލް އޮޕަރޭޝަން ސެންޓަރުތަކުގައި 12 ނޮވެމްބަރ 2018 ގެ މެންދުރު ފަހު 2.00 އިން ހަވީރު 5.00 އާއި ދެމެދު ކުރިއަށްދާ ވޯކް އިން އިންޓަވިއުސްގައި ބައިވެރިވުމުގެ ފުރުޞަތު އޮންނާނެ ކަމަށް ދިރާގުން ބުނެއެވެ.\nމި ޕްރޮގްރާމްގައި ދިރާގުގެ ވަރަށް ގިނަ ދާއިރާތަކުގައި މަސައްކަތް ކުރުމުގެ ފުރުޞަތު ލިބިގެންދާނެ ކަމަށް އެކުންފުނިން މައުލޫމާތު ދެއެވެ.


NIC ge member kamah3vana faharah iulaanu koffi | Mihaaru\nރައީސް އޮފީސް.-- ފޮޓޯ: ނިޝާން އަލީ/ މިހާރު\nއެންއައިސީގެ މެމްބަރުކަމަށް ތިން ވަނަ ފަހަރަށް އިއުލާނުކޮށްފި\n22 ޖެނުއަރީ 2018 - 15:035comments\nނޭޝަނަލް އިންޓެގްރިޓީ ކޮމިޝަން (އެންއައިސީ)ގެ މެމްބަރު ކަމަށް ކުރިމަތިލާން ތިން ވަނަ ފަހަރަށް ރައީސް އޮފީހުން މިއަދު އިއުލާނުކޮށްފި އެވެ.\nއެންއައިސީގެ ރައީސްގެ މަގާމުގައި ހުންނެވި ޔޫސުފް މާނިއު މަގާމުން ވަކި ކުރެއްވުމުން، އެ ކޮމިޝަނުން ހުސްވެފައިވާ މަގާމަށް ކުރިމަތިލާން މިދިޔަ ނޮވެމްބަރު އަދި ޑިސެމްބަރު މަހު ވެސް ހުޅުވާލި އެވެ. ނަމަވެސް އެ ދެ އިއުލާނު ވެސް ފަހުން ވަނީ ރައީސް އޮފީހުން ބާތިލްކޮށްފަ އެވެ.\nއެ އޮފީހުން މިއަދު ކުރި އިއުލާނުގައި ބުނީ އެންއައިސީގެ މެމްބަރުކަމަށް ކުރިމަތިލާން އަންނަ ހަފުތާގެ ބުދަ ދުވަހާ ހަމައަށް ފުުރުސަތު ދީފައިވާ ކަމަށެވެ.\nއެންއައިސީގެ މެމްބަރު ކަމަށް ކުރިމަތިލާ މީހުންގެ ޝަރުރުތަކުގެ ތެރޭގައި އުމުރުން 30 އަހަރު ވެފައި ވުމާއި ފަސްޓް ޑިގްރީއެއް އޮތުމާއި އަދި ހަތް އަހަރުގެ މަސައްކަތުގެ ތަޖުރިބާ ހުރުމުގެ އިތުރުން އިސްލާމް ދީނުގައި ހައްދެއް ކަނޑައެޅިފައިވާ ކުށެއް ކުރިކަން ޝަރީއަތަށް ސާބިތުވެފައިވާ މީހަކު ކަމުގައި ނުވުން ހިމެނެ އެވެ.\nފުލުހުންނާއި ކަސްޓަމްސް ފަދަ އިދާރާތަކުގެ މައްސަލަތައް ބެލުމުގެ ޒިންމާ އުފުލަން ޖެހޭ އެންއައިސީގެ ރައީސްކަމުން މާނިއު ވަކިކުރީ އެ ކޮމިޝަންގެ ބައެއް ތަހުގީގުތަކަށް ފުލުހުންގެ ބައެއް އިސްވެރިން ހުރަސްއަޅާ ކަމަށް ތުހުމަތުކޮށް، އެ ކަމަށް ގާނޫނީ ފިޔަވަޅު އަޅާނެ ކަމުގެ އިންޒާރު އޭނާ ދެއްވާފައި ވަނިކޮށް މިދިޔަ ނޮވެމްބަރު މަހުގެ ތެރޭގަ އެވެ.\nއިތުރު ލިޔުންތައް ރައީސް އޮފީސް ނެޝަނަލް އިންޓަގްރިޓީ ކޮމިޝަން މިނިވަން މުއައްސަސާތައް\nއެންއައިސީއަށް ކުރިމަތިލާން އަލުން ހުޅުވާލައިފި